Hama lolun nudhekey fadha: Hajjathul Wadhaau | Qibla Hajj & Umrah Pvt Ltd\nޙިޖުރައިން 10 ވަނަ އަހަރު އިތުރު އެކަލޭގެފާނު ޙައްޖަށް ވަޑައިގަންނަވާ ވާހަކަ މީސްތަކުންނަށް އެންގެވިއެވެ. މި އުފާވެރިކަމުގެ ޚަބަރު ލިބިގެން ރަސޫލު ޞައްލަﷲ ޢަލައިހި ވަސައްލަމަގެ އަރިހު، ޙައްޖުވުމުގެ އެދުމުގައި ގިނަ ބަޔަކު މަދީނާއަށް ޖަމާވިއެވެ. މިގޮތަށް ޖަމާވި އެންމެހާ މީސްތަކުން ރަސޫލާ ޞައްލަﷲ ޢަލައިހި ވަސައްލަމަ އަރިހު މަދީނާއިން ދަތުރު ފަށައިގެން ޛުލްޙުލައިފާއަށް ދިޔައެވެ. ދެން ރަސޫލާ ޞައްލަﷲ ޢަލައިހި ވަސައްލަމަ ޛުލްޙުލައިފާގައި ނަމާދުކުރެއްވުމަށްފަހު، ސަވާރީ ތެދުކުރައްވާ ބައިދާއާ ދިމާއަށް ދަތުރު ފެއްޓެވިއެވެ. އެކަލޭގެފާނާއިއެކު ލައްކަ އެއްހާ ޞަޙާބީން ދަތުރު ކުރައްވަމުން ގެންދެވިއެވެ. ވިސްނަވާލައްވާށެވެ. އޭގެ 23 އަހަރު ކުރިން މި ބިންމަތީގައި ތިބި މުސްލިމުންގެ ޢަދަދު އަތުގެ އިނގިލިތަކުން ގުނާ ލެވޭހާ މަދެވެ. އެކަމަކު، އޭގެ 23 އަހަރު ފަހުން ލައްކަ އެއްހާ ޞަޙާބީން ދަތުރު ކުރައްވަމުން އެ ގެންދަވަނީ ރަޙްމަތުގެ ނަބިއްޔާ محمد صلى الله عليه وسلم އާއި އެކީގައި މައްކާއަށެވެ. މުޅި ޖައްވު ގުގުމާފައިވަނީ ތަލްބިޔާގެ އަޑުންނެވެ.\nلَبًّيكَ اللّهُمَ لَبَّيك, لَبَّيكَ لاَشَرِيكَ لَكَ لَبَّيك إِنَّ الْحَمْدَ وَالنِّعْمَةَ لَكَ وَالْمُلْكَ لاَ شَرِيكَ لَكَ\nމާނަ: “ މިއަޅާ ޙާޟިރުވަމެވެ. އޭ ހައްދަވާބޮޑުކުރެއްވި ރަސްކަލާކޮ! މިއަޅާ ޙާޟިރު ވަމެވެ. މިއަޅާ ޙާޟިރުވަމެވެ. އިބަ ﷲއަށް އެއްވެސް ބައިވެރިޔަކު ނުވެއެވެ. މިއަޅާ ޙާޟިރުވަމެވެ. ހަމަކަށަވަރުން އެންމެހާ ޙަމްދަކާއި، އެންމެހާ ނިޢުމަތަކާއި، އެންމެހާ ވެރިކަމެއްވަނީ އިބަ ﷲ އަށެވެ. އިބަ ﷲ އަށް އެއްވެސް ބައިވެރިޔަކު ނުވެއެވެ. ”\nހިނގާފައިދާ މީހުންނާއި، ސަވާރީގައި ދާ މީހުން ތިބީ އެކަލޭގެފާނު ވަށާލައިގެންނެވެ. ކަނާތްޕުޅު ފަރާތާއި ވާތްޕުޅު ފަރާތާއި ކުރިމައްޗާއި ފަހަތްޕުޅުގައި ވެސް ވަރަށް ގިނަ މީހުން ތިއްބެވެ. އޭރު އެކަލޭގެފާނުގެ މައްޗަށް އިރުއިރުކޮޅާ ޤުރުއާން ބާވައިލެއްވެވެމުން ދިޔައެވެ. އެ އާޔަތްތަކުން ނެރެވޭ ޙުކުމްފުޅުތަކާއި އެއްގޮތަށް އެކަލޭގެފާނު ވަޑައިގެންނެވީ ޢަމަލުކުރައްވަމުންނެވެ. އެކަންކަން ސަޙާބީންނަށް އުނގަންނައިދެއްވަވަމުން ގެންދެވިއެވެ.\nރަސޫލާ ޞައްލަﷲ ޢަލައިހި ވަސައްލަމައާ ސަޙާބީން މައްކާއަށް ވަޑައިގެން ޠަވާފްކޮށް ސަޢުޔު ކުރެއްވިއެވެ.\nސަޢުޔުކޮށް ނިމިވަޑައިގެން ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ ތިޔައިބައިމީހުންގެ ތެރެއިން ކަތިލާނެ ހަދްޔު ނުގެންނަ މީހާ ތަޙައްލުލު ވެލައިގެން އިޙްރާމް ކަނޑާލާށެވެ. “ މިގޮތަށް ރަސޫލާ ޞައްލަﷲ ޢަލައިހި ވަސައްލަމަ އަމުރުކުރެއްވުމުން، ހަދްޔު ނުގެންނަ އެންމެން އިޙްރާމް ކަނޑާލައި ތަޙައްލުލުވެ ބޯކޮށްޓެވިއެވެ.\nމި ދަތުރުފުޅުގައި ޢަލީގެފާނު ޔަމަނަށް ވަޑައިގެން ރަސޫލާ ޞައްލަﷲ ޢަލައިހި ވަސައްލަމައަށްޓަކައި ޖަމަލުތަކެއް ގެންނެވިއެވެ. ޢަލީގެފާނު ޔަމަނުން ގެންނެވި ޖަމަލުތަކާއި، ކީރިތި ރަސޫލާ މަދީނާއިން ގެންނެވި ޖަމަލުތައް ލައިގެން މުޅިއެކު 100 ޖަމަލު ހަމަވެއެވެ. ރަސޫލާ ޞައްލަﷲ ޢަލައިހި ވަސައްލަމައާއި، ހަދްޔު ގެންނެވި އެހެން އަޞްޙާބުބޭކަލުން ތިއްބެވީ އިޙްރާމް މަތީގައެވެ.\nޙައްޖު މަހުގެ 8 ވަނަ ދުވަސް އައުމުން އެންމެން މިނާއަށް ދާން ނިކުމެއްޖެއެވެ. ރަސޫލާ ޞައްލަﷲ ޢަލައިހި ވަސައްލަމަވެސް ސަވާރީއަށް އަރައި ވަޑައިގެން މިނާއަށް ވަޑައިގަތެވެ. އެކަލޭގެފާނު އެދުވަހުގެ މެންދުރު ނަމާދާއި އަޞުރު ނަމާދާއި މަޣްރިބް ނަމާދާއި އިޝާ ނަމާދާއި ފަތިސްނަމާދު ކުރެއްވީ މިނާގައެވެ. ދެން އަނެއް ދުވަހުގެ އިރުއަރައި އަލިވެ، ވަޤުތުތަކެއް ވަންދެން މިނާގައި މަޑުކުރެއްވުމަށްފަހު ރަސޫލާ ޞައްލަﷲ ޢަލައިހި ވަސައްލަމަ ދަތުރަށް ފައްޓަވައިފިއެވެ. އޭރު އެކަލޭގެފާނު ވަނީ، އެކަލޭގެފާނަށްޓަކައި ޚާއްސަ ލާގެކޮޅެއް ނަމިރާގައި ޖައްސަވަން އަޞްޙާބު ބޭކަލުންތަކެއް ފޮނުވާފައެވެ.\nނަމިރާގައި އެކަލޭގެފާނަށްޓަކައި ޖަހާލެވިފައި ހުރި ލާގެކޮޅުގައި މަޑުކޮށްލެއްވިއެވެ. ދެން އެދުވަހުގެ އިރު މެދުޖެހުމުން އެކަލޭގެފާނު ޖަމަލުކޮޅުގައި އިންނަވައިގެން ވަޑައިގެންނެވީ ނަމިރާއާއި ޢަރަފާތާ ދެމެދު އޮންނަ ޢުރަނާ ކިޔުނު ވާދީއަށެވެ. އެތަނުގައި ހުންނަވައިގެން މީސްތަކުންނަށް ދުވަހުގެ ދެ ޚުތުބާ ދެއްވިއެވެ. އޭގައި މިފަދައިން ވިދާޅުވިއެވެ. “ އޭ މީސްތަކުންނޭވެ! ތިޔަބައި މީހުންގެ މުދަލާއި ފުރާނަ ވަނީ ޙުރުމަތްތެރިކުރެވިގެންނެވެ. އެއީ މިދުވަސް ޙުރުމަތްތެރި ކުރެވިގެންވާ ފަދައިން، މި މައްސަރު ޙުރުމަތްތެރި ކުރެވިގެންވާ ފަދައިން، މިރަށް ( މައްކާ ) ޙުރުމަތްތެރި ކުރެވިގެންވާ ފަދައިންނެވެ. ދަންނާށެވެ. ޖާހިލިއްޔަ ޒަމާނުގެ އެންމެހައި ކަންތައްތަކެއް މިއަދު ތިމަންކަލޭގެފާނުގެ ފައިންޕުޅުގެ ދަށަށް ލެވި ޗިސްޗިސްކުރެވެނީއެވެ. ޖާހިލިއްޔަ ގޮތުގައި ބަދަލު ހިފުމުގެގޮތުން އޮހޮރެމުން ދިޔަ ލޭ، އޮހޮރުން ނިމުމަކަށް ގެނެވުނީއެވެ. ދަންނާށެވެ. ތިމަންމެންގެ، އޮހޮރިފައިވާ ލޭތަކުގެ ތެރެއިން ތިމަން ކަލޭގެފާނު އެންމެ ފުރަތަމަ ބަދަލު ހިފުމުން އެއްކިބާވާނީ ރަބިޢާ އިބްނި ޙާރިޘްގެ ފުރާނައިގެ ބަދަލަށެވެ.\nއަދި ދަންނާށެވެ. ތިމަންކަލޭގެފާނު އެންމެ ފުރަތަމަ ދޫކޮށްލައްވާނެ ރިބާއަކީ ޢައްބާސް އިބްނި ޢަބްދުލް މުއްޠަލިބަށް ލިބިވަޑައިގަންނަވަން ޖެހޭ ރިބާގެ މުދަލެވެ. ރިބާއަކީ މުޅިންމެ ހުއްޓާލައި އެއްކިބާ ވާންޖެހޭ އެއްޗެކެވެ. އަދި ދަންނާށެވެ. އަންހެނުންގެ ކަންކަމުގައި ﷲ އަށް ބިރުވެތިވެ، އެކަނބަލުންނަށް ހެޔޮކޮށް ހިތާށެވެ. ތިޔަބައިމީހުން ވަނީ އަމާނާތެއްގެ ގޮތުގައި ﷲ ގެ ޙައްޤުގައި ތިމާމެންގެ އަނބީން އަމިއްލަކޮށްފައެވެ. ﷲ ގެ ނަންފުޅުގައި އެކަނބަލުންގެ އަޢުރަ ހުއްދަކޮށްފައެވެ. އެކަނބަލުންގެ މައްޗަށްވާ ތިޔަބައި މީހުންގެ ޙައްޤުތަކެއް ވެއެވެ. އެއީ ތިޔަބައި މީހުން ނުރުހޭ އެއްވެސް މީހަކު ތިޔަބައި މީހުންގެ ގެއަށް ގެނެސް އެމީހަކާއެކު އެކަހެރިވެ ވާހަކަ ދައްކައި ނުހެދުމެވެ. މިގޮތްގޮތަށް ކަން ކޮށްފިނަމަ އެކަނބަލުންނަށް އަނިޔާއެއް ނުވާގޮތަށް އަދަބު ދިނުމަކީ ތިޔަބައި މީހުންނަށް ހުއްދަ ކަމެކެވެ. އަދި ތިޔަބައި މީހުންގެ މައްޗަށްވާ، އެކަނބަލުންގެ، ޙައްޤުތަކަކީ އެކަނބަލުންނަށް ( ދެފަރާތް ) ރުހެވޭ ގޮތުގެ މަތީން، ހެޔޮ ގޮތުގައި ކާންބޯން ދިނުމާއި އަންނައުނު ދިނުމެވެ.\nއަދި ދަންނާށެވެ. ތިމަން ރަސޫލާ މި ވަޑައިގަންނަވަނީ ތިޔަބައި މީހުން އެ އެއްޗަކަށް ތަބާވެއްޖެ ކަމުގައި ވާނަމަ އެމީހަކު މަގު ނުގެއްލޭނެ އެއްޗެއް ތިޔަބައި މީހުންނާއި ޙަވާލުކުރައްވާފައެވެ. އެއީ ﷲ ގެ ކަލާމްފުޅެވެ. އަދި ތިމަން ރަސޫލާގެ ސުންނަތް ވެސް މެއެވެ. މިކަމާމެދު ތިޔަބައި މީހުން ބުނަނީ ކީކޭ ހެއްޔެވެ؟ އަޞްޙާބު ބޭކަލުން ދެންނެވިއެވެ. ކަލޭގެފާނަކީ ﷲ ގެ ރަސޫލު ކަމާއި ، ކަލޭގެފާނާއި ޙަވާލުކުރެވުނު ރިސާލަތު ފުރިހަމަ ގޮތުގައި، އަމާނާތްތެރިކަމާއެކު ތިމަންމެނަށް އަންގަވައިދެއްވާ، ފޯރުކޮށްދެއްވައިފި ކަމަށް ތިމަންމެން ހެކިވަމެވެ. އެހިނދު އިތުރު އެކަލޭގެފާނު، އެކަލޭގެފާނުގެ ކަނާތްޕުޅުގެ ޝަހާދަތް އިނގިލިފުޅު މައްޗަށް އުފުއްލަވައި މީސްތަކުންނާ ދިމާއަށް ދިއްކުރައްވައި އިޝާރާތްކުރައްވަމުން ﷲ ގެ ޙަޟްރަތުގައި3ފަހަރު މަތިން މިފަދައިން މުނާޖާ ދެންނެވިއެވެ. اللهُمَّ اشْهَدْ ، اللهُمَّ اشْهَدْ (މާނައީ: އޭ ﷲ! މިކަމާމެދު ތިޔަ އިލާހު ހެކިވެވޮޑިގަންނަވާނދޭވެ!)\nދެން ޚުތުބާއިން ނިމިވަޑައިގަތުމުން، ބަންގިދޭ މީހާއަށް، ބަންގި ދިނުމަށާއި ޤަމަތް ދިނުމަށް އެންގެވިއެވެ. އެއަށްފަހު މެންދުރު ނަމާދު ކުރެއްވިއެވެ. ދެން ޤަމަތް ދެއްވައި ޢަޞްރު ނަމާދު ކުރެއްވިއެވެ. އެ ދެ ނަމާދުގެ ދެމެދަކު އެހެން ނަމާދެއް ނުކުރައްވައެވެ. ދެން ރަސޫލާ ޞައްލަﷲ ޢަލައިހި ވަސައްލަމަ ސަވާރީއަށް އަރައިވަޑައިގެން ޢަރަފާތަށް ވެދެވަޑައިގެން ޖަބަލުއްރަޙްމާގެ ކައިރީގައި ހުއްޓި ވަޑައިގަތެވެ. ސަވާރީކޮޅުގެ ލަގަން ދޫކޮށްލެއްވުމުން އެސޮރު، އެތާ އޮތް ހިލައެއްގެ މަތީ ބަނޑު ޖައްސާލައިފިއެވެ. ދެން އެކަލޭގެފާނު ޤިބްލައަށް ހުންނަވައިގެން، ފައިމަގުގައި އައި މީހުންނާ ދިމާއަށް ކުރިމަތިލައްވައިގެން ދުޢާ ކުރައްވަން ހުންނެވިއެވެ. މިގޮތަށް މިތާ، އިތުރު އެކަލޭގެފާނު އިރުއޮއްސި، ރަތްވިލާ މުޅިން ފިލަންދެން ހުންނެވިއެވެ. އިރުއޮއްސި އަނދިރިވާންފެށުމުން ރަސޫލުﷲ ޞައްލަﷲ ޢަލައިހި ވަސައްލަމަ ޢަރަފާތުން އެނބުރި ވަޑައިގަންނަވަން ދަތުރު ފެއްޓެވިއެވެ. އިތުރު އެކަލޭގެފާނުގެ ފަހަތްޕުޅުގައި ސަވާރީކޮޅުގައި ބޭންދެވީ އުސާމާ އިބްނު ޒައިދެވެ. ދެން ފަރުބަދައަކާއި ކައިރިވާ ކޮންމެ ފަހަރަކު އިތުރު އެކަލޭގެފާނު ކަނާތްޕުޅުން މީސްތަކުންނާ ދިމާއަށް އިޝާރާތްކުރައްވައި ހަމަ ހިމޭންވުމަށް އަންގަވަތެވެ. ހަނަފަސް ތަނެއް އަންނަ ކޮންމެ ހިނދަކު ތަންކޮޅެއް ހަލުވިކުރައްވަތެވެ. މިގޮތަށް ދަތުރުކުރައްވަމުން ގޮސް މުޒްދަލިފާއަށް ވަޑައިގެންނެވިއެވެ. ދެން އެތާނގައި އެއް ބަންގިއާއި ދެ ޤަމަތާއެކު މަޣްރިބު ނަމާދާއި އިޝާ ނަމާދު ކުރެއްވިއެވެ. އެތާކުވެސް އިތުރު އެހެން ސުންނަތެއް ނުކުރައްވައެވެ. އެއަށްފަހު ރަސޫލާ ޞައްލަﷲ ޢަލައިހި ވަސައްލަމަ އަވަހާރަ ލައްޕަވައިފިއެވެ. ފަޖުރުލާ ހެނދުނާއި ގާތްވުމުން ފަތިސް ނަމާދު ކުރެއްވިއެވެ. އެއަށްފަހު ޖަމަލު ކޮޅަށް އަރާވަޑައިގެން އަލްމަޝްޢަރުލް ޙަރާމް ކިޔުނު ހިސާބަށް ވަޑައިގަތެވެ. އެތާނގައި ޤިބްލައަށް ކުރިމަތިފުޅުލައްވައިގެން ދުޢާފުޅު ކުރެއްވިއެވެ. ތަކްބީރާއި ތަހްލީލް ވިދާޅުވެ ﷲ ގެ އެއްކައުވަންތަކަން ބަޔާންކޮށް ހެއްދެވިއެވެ. އަދި ރަނގަޅަށް އަލިވެ ދުނިޔެމަތިން އަނދިރިކަން ފިލައްޖައުމަށް ދާންދެން އިތުރު އެކަލޭގެފާނު އެތާނގައި މަޑުކުރެއްވިއެވެ.\nކޮންމެއަކަސް އިރުނާރަނީސް ލޮބްވެތި ރަސޫލާ މުޒްދަލިފާއިން ދަތުރުފުޅު ފައްޓަވައިފިއެވެ. މި ގޮތަށް ދަތުރު ކުރައްވަމުން ވާދީ މުޙައްސިރާއި އަރާ ހަމަވުމުން ތަންކޮޅެއް ބާރަށް ޖަމަލުކޮޅު ދުއްވެވިއެވެ. އަދި އެތަނުން ބޮޑު ޖަމްރާއާއި ދިމާއަށް އޮންނަ މެދު މަގު އިޚްތިޔާރު ކުރައްވައި، ސީދާ އެތަނަށް ވަޑައިގަތެވެ. އެތާނގައި ހުންނަ ގަސްދޮށަށް ޖަމަލު މަޑުކުރެއްވެވިއެވެ. ތިންވަނަ ޖަމްރާ ހުންނަނީ އެ ގަސްދޮށުގައެވެ. ދެން ވަޑައިގެން، ކޮންމެ ހިލަ ކޮޅަކަށް ތަކްބީރު ވިދާޅުވަމުން ހަތް ހިލަކޮޅު އުއްކެވިއެވެ. އެއީ ނިޔަރޮދިން ހިފާލެވޭވަރުގެ ކުދި ހިލަ ކޮޅުތަކެކެވެ. އޭރު އެކަލޭގެފާނު ހުންނެވީ އަޤަބާ ވާދީގައެވެ. އެއަށްފަހު އިތުރު އެކަލޭގެފާނު ވަޑައިގަތީ ކަތިލާ ތަނަށެވެ. އެތަނަށް ވަޑައިގެން އަމިއްލަ އަތްޕުޅުން ފަސްދޮޅަސް ތިން ޖަމަލު ކަތިލެއްވިއެވެ. އެއަށް ޢަލީގެފާނުގެ އަތްޕުޅަށް ކަތިލެއްވުމަށް ދެއްވެވިއެވެ. އަލީގެފާނު ބާކީހުރި ހަދްޔުތައް ކަތިލެއްވެވިއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަ އެކަލޭގެފާނުގެ ޖަމަލުގައި ޢަލީގެފާނު ބައިވެރިކުރެއްވެވިއެވެ. ދެން ޢަލީގެފާނަށް އެންގެވީ ކޮންމެ ހަދްޔަކުންވެސް މަސްކޮޅެއް ނެންގެވުމަށާއި މި މަސްކޮޅު ކައްކާ މީހުން ލައްވާ ރަނގަޅަށް ކައްކާލެއްވުމަށެވެ. ކައްކައިގެން އަރިހަށް ގެނެވުމުން އެއިން އިތުރު އެކަލޭގެފާނާއި ޢަލީގެފާނު ފަރީއްކުޅުއްވިއެވެ. އަދި އޭގެ ސުރުވާވެސް ހިއްޕެވިއެވެ.\nއެއަށްފަހު ރަސޫލާ ޞައްލަﷲ ޢަލައިހި ވަސައްލަމަ ސަވާރީއަށް އަރާވަޑައިގެން ގެފުޅަށް ވަޑައިގަތެވެ. އަދި ޙައްޖުގެ ޠަވާފްކުރެއްވިއެވެ. އެދުވަހުގެ މެންދުރު ނަމާދު މައްކާގައި ކުރައްވައިގެން ޢަބްދުލް މުއްޠަލިބު ވަންހައިގެ ބޭކަލުން މީސްތަކުންނަށް ޒަމްޒަމްފެން ދެއްވަނިކޮށް، އެބޭކަލުންގެ ގާތަށް ވަޑައިގަތެވެ. އަދި ޙަދީޘްކުރެއްވިއެވެ. ތިމަންކަލޭގެފާނަށްވެސް ފެންދޭށެވެ. ދަންނާށެވެ! މީސްތަކުން މިގޮތަށް ފެންދިނުމަކީ ޙައްޖުގެ ފަރުޟެއް ކަމުގައި ދެކި މިތަނަށް ޖަމާވެ ބައިބޯ ނުކުރާނެނަމަހީ ތިމަންކަލޭގެފާނުވެސް ތިޔަބައިމީހުންނާ ބައިވެރިވެ ވަޑައިގެން ފެންދެއްވަން ހުންނެވީހެވެ. ދެން އެބޭކަލުން އެކަލޭގެފާނަށް ބާލިދީކޮޅަކުން ފެންފޮދު އެރުވުމުން އެއިން ފެންފޮދު ހިއްޕެވިއެވެ.\nމި ލިޔުން ބިނާވެފައި މިވަނީ މާތްﷲ ރަޙްމަތްލެއްވި ޖަޢުފަރު އައްޞާދިޤު އެކަލޭގެފާނު ގެ ބައްޕާފުޅު އިމާމު ބާޤިރު ގެ ކިބައިން ރިވާކުރައްވާފައިވާ ޙަދީޘެއްގެ މައްޗަށެވެ. މާތްﷲ ރަޙްމަތްލެއްވި އިމާމު ބާޤިރު މި ޙަދީޘް ރިވާކުރައްވައިފައިވަނީ މާތް ﷲ ރުއްސުންލެއްވި ޖާބިރު އިބްނި ޢަބްދުއްﷲ ގެ ކިބައިންނެވެ.\nމި ސިލްސިލާއިން އައިސްފައިވާ އެހެން ޙަދީޘެއްވެސް ޒިކުރު ކޮށްލާނަމެވެ.\nމިނާގެ ކަތިލާ ތަނަށް ވަޑައިގެން ހަދްޔު ކަތިލެއްވުމަށްފަހު ރަސޫލާ ޞައްލަﷲ ޢަލައިހި ވަސައްލަމަ ޙަދީސްކުރެއްވިއެވެ. ތިމަންކަލޭގެފާނު މި މަޤާމުގައި ކަތިލެއްވި ކަމުގައިވިޔަސް މުޅި މިނާއަކީ ކަތިލެވޭ ތަނެކެވެ. ތިޔަބައިމީހުން ތިމަތިމާމެން ތިބިތަނެއްގައި ކަތިލާލާށެވެ. އަދި ތިމަންކަލޭގެފާނު ފަރުބަދަ ކައިރީ މަޑުކުރެއްވި ކަމުގައި ވިޔަސް މުޅި ޢަރަފާތުގައި މަޑު ކުރެވޭނެއެވެ. އަދި މުޒްދަލިފާއާއި މިނާއާއި އެތަންތާނގައިވެސް ވަކި ތަނެއްގައި މަޑުކުރެއްވި ކަމުގައިވިޔަސް އެއިން ކޮންމެ މައިދާނެއްގެ މުޅި ބިމަކީ މައުޤިފެވެ. ތިޔަބައިމީހުން ތިމާމެންނަށް ފަސޭހަވީ ތަނެއްގައި މަޑުކޮށްލާށެވެ.\nމަޞްދަރު: ޞަޙީޙް މުސްލިމްގެ ދިވެހި ތަރުޖަމާ


Dr. Iyaz Dhevvi Liyunthah Shameem Kiyaifi, Ekamaku Javaabeh Nulibey - Vaguthu\nޑރ. އިޔާޒު ދެއްވި ލިޔުންތައް ޝަމީމު ކިޔައިފި، އެކަމަކު ޖަވާބެއް ނުލިބޭ\nނާސިޚު މަންސޫޚާ ބެހޭގޮތުން މަޝްހޫރު ޤާނޫނީ ވަކީލު، ޙުސައިން ޝަމީމު، މަޝްހޫރު ދީނީ އިލްމުވެރިޔާ ޑރ. މުޙައްމަދު އިޔާޒަށް ކުރިމަތި ކުރުވި ސުވާލުތަކާ ގުޅިގެން އިޔާޒު ދެއްވި ލިޔުންތައް ކިޔާފައިވާކަމަށާއި އެހެންނަމަވެސް، އެސުވާލަާް ޖަވާބު ނުލިބޭކަމަށް ޝަމީމު ބުނެފިއެވެ.\nޝަމީމު މިކަން ހާމަކޮށްފައިވަނީ އިއްޔެ އޭނާ ކުރި ޓްވީޓެއްގައެވެ.\n"ދެ ދުވަސް ކުރިން އަހަރެން އެދުނިން އަހަރެމެންގެ ރަނގަޅު ޝައިޚް ޑރ. އިޔާޒު ގާތުގައި އަހަރެންނަށް މަގު ދައްކައިދޭން. އޭނާ ވަރަށް ރުޅި އައިސްފައި އަހަރެންނަށް ލިންކުތަކެއް ދިން ކިޔަން. އަހަރެންނަކީ ވަރަށް ލަހުން ކިޔޭ މީހެއް އެހެންކަމުން އެކަމަށް ވަގުތު ނެގި. އެކަމަކު ވިސްނުނީ ޝައިޚް އަހަރެންގެ ސުވާލުތަކަށް ޖަވާބު ނުދޭކަން. އެހެންކަމުން އަހަރެންގެ ސުވާލު އަދިވެސް އެބަ އޮތް." ޓްވީޓުގައި ބުނެފައިވެއެވެ.\nކުރިން ޝަމީމު ކުރި ޓްވީޓެއްގައި ބުނެފައިވަނީ ދުވަހަކުވެސް ޤުރުއާނުގައި، ލޮލަށް ނުފެންނަ އާޔަތްތަކެއް ހުންނަކަން އެނގިފައި ނުވާކަމަށެވެ. އަދި، އެފަދަ އާޔަތްތައް ދައްކާ، އެއާޔަތްތަކުގެ ލިސްޓެއް ދިނުމަށް ޝަމީމު ވަނީ އިޔާޒުގެ ކިބައިން އެދިފައެވެ.\nރައްދުގައި އިޔާޒު ވަނީ ގިނަ ލިންކުތަކެއް ދީފައެވެ. އެލިޔުންތަކުގައި ނާސިޚު މަންސޫޚާ ބެހޭ ގިނަ މައުލޫމާތުތަކެއް ބަޔާން ކޮށްފައިވެއެވެ. އެގޮތުން، އާޔަތް މަންސޫޚުވިކަމުގައިވިޔަސް ޙުކުމް މަންސޫޚު ނުވެދާނެކަންވެސް ބަޔާން ކޮށްފައިވެއެވެ.\nއިސްލާމީ ޢިލްމުވެރިން ވިދާޅުވާގޮތުގައި އިސްލާމީ ޝަރީއާގެ ހުކުމްތައް ތިން ގޮތަކުން އައިސްފައިވެއެވެ. އެއީ ކީރިތި ގުރުއާންގައި ހުކުމްތައް ބަޔާންކުރައްވާ އާޔަތްތައް ބާވައިލެއްވުމަށްފަހު ފަހުން އެއާޔަތްތައް ﷲ ގެންދަވައި އެކަމަކު ހުކުމް މަންސޫޚުނުކުރައްވާ ހުކުމްތަކެވެ. ދެވަނަ ބާވަތަކީ ހުކުމްތައް ހިމެނޭ އާޔަތްތައް މަންސޫޚުނުކުރައްވައި ގުރުއާންގައި ބަޔާންކުރައްވާފައިވުމާއެކުވެސް ހުކުމް މަންސޫޚު ކުރައްވާފައިވާ އާޔަތްތަކެވެ. އަދި ތިންވަނަ ބާވަތަކީ ގުރުއާންގައި އާޔަތްތަކާއި ހުކުމްތައް މަންސޫޚުނުކުރައްވައި ދަމަހައްޓަވާ އާޔަތްތަކެވެ.\nޖެނުއަރީ 15, 2019 16:18\nމުރައްކަބު ޖާހިލުންނަށް ދޭނެ ޖަވާބެއްް ނުއޮންނާނެ.\nލޮލަށް ފެނުނަސް އަޑު އިވުނަސް އެމީހުންގެ ނުބައިކަމުން ވަލުޖަނަވާރުންނަށްވުރެ ދަށް މީހުން އުޅޭނެކަމަށް ބަޔާންކޮށްފައިޥެ\nޖެނުއަރީ 15, 2019 16:47\nކަލޭ ތިކީ އެއްޗެއް ބަޔާންކޮށްފަ އޮންނަ އާޔަތެއް ނުވަތަ ހަދީސެއް ދައްކަބަލަ؟\nޖެނުއަރީ 15, 2019 16:40\nﷲ ތަޢާލާ ތެދުމަގު ދައްކަވައިފި އަޅަކު މަގުފުރެއްދޭނޭ އެހެން އެއްވެސް އެއްޗެއް ފަރާތެއް ނުވެއެވެ. އަދި ﷲ ތަޢާލާ މަގުފުރައްދަވައިފި އަޅަކަށް ތެދުމަގު ދައްކައިދޭނޭ އެހެން އެއްވެސް އެއްޗެއް ފަރާތެއް ނުވެއެވެ. ދުއާއަކީ އަޅަމެންނަކީ ތެދުމަގު ހޯދުމަށް މަސައްކަތްކުރާ އަދި ﷲ ތަޢާލާ ތެދުމަގު ދައްކަވާފައިވާ އަޅުންތަކެއްގެ ގޮތުގައި ނިމިދިއުން. ﷲ އަޅަމެންނަށް ހިދާޔަތު ދައްކަވާށި. އާމީން..\nސަމީމަކީ ތީ ޖާހިލު ކަމީނާ އެއް. ތިޔަ އުނބަކަށް ނުވަންނާނެ އެއްޗެއް\nޖެނުއަރީ 15, 2019 16:52\nގުރުޢާންގައި ބަޔާން ކޮއްފައި ހުންނާނީ ރަގަޅަށް އިތުރު ކަންކން ވައްދަން ނޫޅޭ.\nޖެނުއަރީ 16, 2019 09:59\nކަލޯ ޤުރުއާނުގެ ޙަޝްރު ސޫރަތުގެ 7ވަނަ އާޔަތުގަ އޮތީ "އަދި ރަސޫލާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ!" ނިސާ ސޫރަތުގެ 80 ވަނަ އާޔަތުގަ އޮންނަނީ "ރަސޫލާއަށް ކިޔަމަންވާ މީހާ، ފަހެ، ހަމަކަށަވަރުން اللَّه އަށް ކިޔަމަންވެއްޖެއެެވެ. އަދި، ފުރަގަސް ދީފި މީހާ (ދަންނާށެވެ!) ފަހެ، އެއުރެންގެ ކަންތައްތައް ބަލަހައްޓަވަން ހުންނެވި ބޭކަލަކު ކަމުގައި ތިމަންރަސްކަލާނގެ ކަލޭގެފާނު ނުފޮނުއްވަމެވެ." ތިބުނާ ގޮތަށް އިސްލާމްދީން ދަސްކުރީމަ ނަމާދެއްވެސް ނުކުރެވޭނެ.. ޤުރުއާނުގެ ކޮން އާޔަތެއްގައި އޮތީ5ނަމާދުގެ ވާހަކަ... އަދި ނަމާދުގައި ކިޔާނެ އެއްޗެތި ކޮން އާޔަތެއްގައ އޮތީ... ގުރުއާނުގައި އެހުރިހާ ތަފުޞީލެއް ނުގެނެސް އެކަމުގެ ހައްލު މަތީ އޮތް ދެ އާޔަތުގަ އެ އޮތީ ބަޔާންކޮށްދީފަ... ދެން ބުނޭ ގުރުއާނުގައި އަދި އެހެން އޮތަސް...... ތިކަހަލަ ވާހަކަ ގަބޫލުކުރާނީ މިޔައިންނާ ކާފިރުކަމުގެ ސިއްކަޖެހިފަ ތިބި މީހުން... މުސްލިމުން ގަބޫލެއް ނުކުރާނެ.\nޖެނުއަރީ 15, 2019 16:59\nލަނޑަޔާ ވާނީ ލަނޑަޔާ. މީނާ(ސަމީމު)އިނދެގެން މިއުޅެނީ އެއްކަލަ އިބްރާގެ ކޮއްކޮ ޝަހިންދާ އިސްމާއިލް އާދޯ. އަޅެ ލާދީނީ ކޮންމެ މީހަކުހެން މިއުޅެނީ އެމްޑީޕީގަ މީހަމަ އިއްތިފާގެއްބާ؟\nޖެނުއަރީ 15, 2019 17:39\nމީގެ ކުރިން ހަމަ ހަގީގަތުގައިވސް އަޅުގަނޑު ހީކުރީ ސަމީމް އަކީ ޝަރުޢި އިލްމުންވެސް ވަރަށް މޮޅު ވަކީލެއް ކަމަށް. ޢެހެން ނަމަވެސް ހަމަ ހަޤީޤަތުގައި މިހާރު ސާބިތުވީ ރާއްޖެ ކަހަލަ އިސްލާމީ މުޖުތަމައުއެއްގައި އިންސާނީ ހައްގުތަކާ އަދުލު އިންސާފަށް މުޖުތަމައު ގެންދަން ތީ ރަނގަޅު ބޭފުޅެއް ނޫންކަން.\nސަމީމް ބޭނުންފުޅުަޥަނީ މިދީނަކީ އަނިޔާވެރި ދީނެއް ކަމަށް ދައްކުވައިދޭންކަން ޔަޤީން. ޢެއީ އަނބި ކަނބަލުންގެ ދިފާއުގަވީނަމަވެސް!\nސަމީމް އަށް އިސްލާމް ދީނުގެ ކުޑަ މިންވަރެއް އެނގޭނަމަވެސް ތިޒާތަކަށް ވާހަކަ ނުދައްކާނެ.\nޖެނުއަރީ 15, 2019 18:40\nއެހެން މީހުން ކިޔަނީ ފިނިފެންމާ ލޯންޗް، ޝަމީމު ކިޔަނީ ފިނިފެންމާ ދޯނި، މިއީ އެހެން މީހުންނާއި ހުރި ތަފާތު\nޖެނުއަރީ 15, 2019 19:25\nޑރ. އިޔާޒުމެން ގެނައި ސަރުކާރުގެ އިސްމީހުންގެ ގާތްފަރާތްތަކުގެ ފެންވަރަކީ މިއީ. ޢެހެންވެ އަހަރެމެން ރައީސް ޔާމީނުގެ ސަރުކާރަށް ތާއީދު ކުރަނީ. ފާޅުގަ ދީނުގެ އަސްލުތަކާ ގުޅޭގޮތުން މިކަހަލަ ވާހަކަ ދައްކާ މީހުންނަށް ދޭނެ ރައްދު ދެވޭނެ ފެންވަރެއް އިސްލާމިކް މިނިސްޓްރީގައި ނެތީބާ.\nޖެނުއަރީ 15, 2019 19:27\nޖެނުއަރީ 15, 2019 20:55\nމީނަގެ ނިންމުންތައްހުންނާނެ ގޮތް ނިކަން ވިސްނަވާ ދެން. މަ އެކިޔާލުމުން މަށަށް އެބުނާ އެއްޗެއް ފަހުމުވިއިރު މިކަލޭގެއަށް ނުވިޔޯ. މަމީ މަސްވެރިއެއް\nޖެނުއަރީ 15, 2019 21:19\nތިގޮތަށް ޝަމީމުމެން ޖަދަލު ކުރުމުން ﷲ ގެ އިރާދައިން އަހަރުންގެ އަގީދާ ވަރުގަދަވަނީ. ޝަމީމު ހިތުން ވަރަށް މޮޅު އެއްޗެއްތިބުނީ. އެކަމު އަހަރުންނަށް ތިކަހަލަ މީހުން އުޅެފިކަމާއި އުޅޭނެކަން ކީރިތި ޤުރުއާން އަދި ރަސޫލާގެ ހަދީސުން އިނގޭ. ކިތަންމެ ވަރަކަށް ހެޔޮމަގަށް ގޮވާލުމުންވެސް ތިމާގެ ހުންނަ ނުބައިކަމުން ގަބޫލުނުކުރުން. ވަރަށް ސާފު މިސާލެއް އަބޫލަހަބުގެ ދެމަފިރިން\nޖެނުއަރީ 15, 2019 21:21\nބަޔެއް މީހުން ކިޔެވި ކިޔެވިހެން ކާފަރުވެޔޭ ބުނާ އަޑުއަހަން. މިއަދު މިއޮތީ އެކަން ފެންނަން\nޖެނުއަރީ 15, 2019 21:30\nޝަމީމް ބަޤަރާ ސޫރަތުގެ6ވަނަ އަދި7ވަނަ އާޔަތުގެ މާނަޔާއި ތަފްސީރް ރަގަޅަށް ކިޔާލާށެވެ. ދެން ފުންކޮށް ވިސްނާލާ ތިމާ މީހާގެ އަމިއްލަ ނަފްސަށް، ބުނެވިފައި ހުރިބަސްތަކަށް، އުޅެވޭގޮތަށް. ޔާ ﷲ މީނާއަށް ތެދުމަގު ދައްކަވާދޭވެ. އާމީން\nމިއަދު ދިވެހިންގެ ހާލަތު\nއަޅުގަޑުމެންގެ މަޑުމައިތިރި، އޯގާތެރި ބަސްމަދު އަދި ވަރަށް ވިސްނަވާފައި ނޫނީ އެއްޗެއްވިދާޅުނުވާ، ކަމެއްނުކުރައްވާ ރައީސް އަދިވެސް ވިސްނަވަނީ. މާލެ ވަޑައިގެން އިސްލާމް ދީނަށް ފުރައްސާރަ ކުރުން ހުއްޓުވުމަށް ހައްލެއް ހޯއްދަވާ ދެއްވާނެ. ބޮޑަށް ލަފާ ކުރެވެނީ، އިސްލާމް ދީނަށް ފުރައްސާރަ ކުރުން ހުއްޓުވުމަށް ކޮމިޓީއެއް އުފެއްދުން. އަދި މެމްބަރުންގެ ގޮތުގައި ސަހިންދާ، ޝަމީމު، ވެލިޒިނީ، އަލީ ޒާހިރު އަދި މުގައްރިރެއްގެ ގޮތުގައި އިބުރާ ހަމަޖައްސަވާނެކަމަށް.\nޖެނުއަރީ 15, 2019 22:53\nމީނަމީހާދަލަހުން އެއްޗެހިކިޔޭމީހެކޭދޯ.އަޅެވަރައްލަސްލަހުން ކިޔާބަލަ ލާދީނީ\nޖެނުއަރީ 16, 2019 08:56\nޝަމީމު ކުރެއްވި ސުވާލަށް ޖަވާބު ނުލިބެންޏާ އެވާހަކަ ވިދާޅުވުމަކީ ގޯހެއްތޯ؟\nޖެނުއަރީ 16, 2019 12:05\nދިވެހިންނަކީ އަޖައިބެެއްފަދަ ބައެއް. އެ ޙުކުމް އޮންނަކަން ދަންނައިރު، އެއާ އެއްގޮތަށް ޙުކުމެއް ތަންފީޛް ކުރި ހަނދާން ހުރި ދިވެއްސަކު ހުރިތޯ. އެވާހަކަ ނުދައްކާ. ޢިލްމީ ސުވާލެއް ކުރީމަ ފުމެނީ.


Addu Kulagadha kollumah fahu ooredoo color run nimmalaifi\nއައްޑޫ ކުލަ ގަދަ ކޮށްލުމަށްފަހު އުރީދޫ ކަލަރަން ނިންމާލައިފި\nއައްޑޫ ކަލަރަންގައި ޔޫތު މިނިސްޓަރު އަހުމަދު މަހުލޫފު އާއި އައްޑޫ ސިޓީގެ މޭޖަރު އަބްދުﷲ ސޯދިގު (ސޯބެ) ބައިވެރިވަޑައި ގަންނަވަނީ -- ފޮޓޯ: އުރީދޫ\nމުއާސަލާތީ ކުންފުނި އުރީދޫގެ ކަލަ ރަން އިން އައްޑޫގައި ކުލަގަދަކޮށްލައި ގިނަ ހަރަކާތް ތަކެއް ހިންގުމަށްފަހު ރަން ނިންމާލައިފި އެވެ.\nއުރީދޫ ކަލަ ރަން ހަރަކާތުގައި އިއްޔެ ހެނދުނު ބޭއްވި އެންމެ ފޯރިގަދަ އެއް ހަރަކާތަކީ އައްޑު އަތޮޅު ހިތަދޫ ސްޓޭޑިއަމް ސަރަހައްދުގައި ކުރިއަށް ގެންދިޔަ "އުރީދޫ ގުޑި މަހާސަމާ" އެވެ.\nއިއްޔެ ހެނދުނު 8.00 އިން 10.00 އަށް ކުރިއަށް ގެންދިޔަ މި ހަރަކާތުގައި ތަފާތު އެކި ވައްތަރުގެ ގުޑިތަކާއެކު ގިނަ ބަޔަކު ބައިވެރިވެފައިވެ އެވެ. ގުޑި މަހާސަމާގައި މަޑި އާއި ގުޑި އެރުވުމާއި މަޑި ހެދުމުގެ ވޯކްޝޮޕް އަދި ކުޑަކުދިންނަށް ހާއްސަ ކުޅިވަރުތަކުގެ ސްޓޯލްތައް ވެސް ބެހެއްޓި އެވެ.\nއުރީދޫ ކަލަ ރަންގައި ހިމެނޭ މައި ހަރަކާތަކީ ދުވުމެވެ. އެ ދުވުން ވެސް އިއްޔެ ވަނީ ކުރިޔަށް ގެންގޮސްފަ އެވެ. ތަފާތު ހަރަކާތް ތަކެއް ހިމަނާފައިވާ ފަސް ކިލޯމީޓަރުގެ ކަލަ ރަންއަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށް ވެސް ބައިވެރިވެވޭ ފޯރިގަދަ މަޖާ ހަރަކާތެކެވެ. މި ހަރަކާތުގައި ކުލަ ޖެހުން ފަދަ ތަފާތު ކަންތައްތައް ވެސް އޮތެވެ.\nއުރީދޫ ކަލަ ރަންގައި މިއަދު އޮންނާނެ އެންމެ ހާއްސަ ހަރަކާތަކީ އައްޑޫ ސާފު ކުރުމެވެ. ޓުވިޓާގެ ހާއްސަ ކޮމިއުނިޓީއަކާއި އުރީދޫ ގުޅިގެން ކުރިއަށްގެންދާ މި ހަރަކާތް އޮންނާނީ މިއަދު ހަވީރު 3:00 ން 6:00 އަށެވެ.\nކަލަ ރަންއަކީ ކުރިން މާލޭގައި ބާއްވާ ދުވުމެކެވެ. މީގެ ކުރިން މި ހާއްސަ ހަރަކާތް ބާއްވަމުން ގެންދަނީ ހުޅުމާލޭގަ އެވެ. އުރީދޫން ވަނީ މި އަހަރު ވެސް މާލެ ސަރަހައްދުގައި ވެސް ކަލަ ރަން އެއް ބާއްވަން ނިންމާފަ އެވެ.\nއުރީދޫ އައްޑޫ ސިޓީ ކައުންސިލް އައްޑޫ ސިޓީ\n"ފައްޔާޒަށް ވުރެ މޮޅު ހިންގުންތެރިއަކު ނުލިބޭނެ"\nއަންހެން މީހާގެ ދިފާއުގައި މޭޔަރު ސޮއިކުރައްވައިފި


Anni akee kaafareh | Bithufangi\n1967 ވަނަ އަހަރު ގ. ކެނެރީގެއަށް އުފަން މުހަންމަދު ނަޝީދަކީ ހުޅަނގުގެ ފަރާތްތަކަށް "ޑިމޮކްރަސީގެ ޗެމްޕިއަން" އެވެ. ހިއުމަން ރައިޓްސް އާއި ތިމާވެށި ހިމާޔަތް ކުރުމުގައި އަރާހުންނެވި ބޭފުޅެކެވެ. ރާއްޖޭގައި ފުރަތަމަ ފަހަރަށް ޑިމޮކްރެޓިކް ވެރިކަމެއް ކުރެއްވި ބޭފުޅާއެވެ. ހުޅަނގުގެ "ރަން ދަރި" އެވެ.\nނަމަވެސް ދިވެހިންނަށް ނަޝީދު ފެންނަކީ ތަފާތު މިޒާޖެއްގެ ބޭފުޅެއްގެ ގޮތުގައެވެ. ދިވެހިންނަށް އެމަނިކުފާނު ދައްކަވަނީ ޑިމޮކްރަސީގެ ނަމުގައި ވެރިކަމުގެ ދަހިވެތިކަމުގައި އުޅޭ އައްޓި މަހެއްގެ މިސާލެވެ. ދިވެހި ރަށްވެއްސެއްގެ ނަމުގައި ގައުމުގެ އިގްތިޞޯދު ފުނޑާލަން މަސައްކަތް ކުރާ ގައްދާރެއްގެ މިސާލުގައެވެ. ވެރިކަމުގެ ބާރުތައް ބޭނުންކޮށްގެން ރައްޔިތުންގެ ލާބަޔަށް ކަމަށް ބުނެ އާއިލާއާ ގާތް ރައްޓެހިންގެ ޖީބުތައް ދައުލަތުގެ ބައިތުލްމާލުން "ކޮޅާލައިގެން " ފުރަން މަސައްކަތް ކުރެއްވި ވަގެއްގެ މިސާލުގައެވެ.\nރައްޔިތުންނަށް ހެޔޮ ވެރިކަމެއް ކޮށްދިނުމުގެ ނަމުގައި ރައްޔިތުން ބަނޑަށް ޖައްސާ އަނގަޔާ އަތާ ދިމާނުވާވަރު ކުރި މަކަރުވެރިއެއްގެ މިސާލުގައެވެ. ޑިމޮކްރަސީގެ ނަމުގައި ހުދުމުހުތާރުކަމުގެ ތާކިހާ ތުރުކުރައްވައިގެން ހުންނެވި އެދުރެއްގެ ގޮތުގައެވެ. މިނިވަންކަމުގެ ނަމުގައި ލިވާތުކުޅިއާ ސިހާގުކުރުމަށް ހިތްވަރު ދެއްވާ ބޭފުޅެއްގެ ގޮތުގައެވެ. ތިމާވެށި ހިމާޔަތް ކުރުމުގެ މިސާލުގައި މޫސުމަށް އަންނަ ބަދަލުތަކަށް ހަޖޫޖައްސަވާ ބޭފުޅެއްގެ މިސާލުގައެވެ.\nއަދުލުވެރިކަމަށް މަސައްކަތް ކުރާ އެހެނަސް އިންސާފަށް ޤަދަރު ނުކުރާ ބޭފުޅެއްގެ މިސާލުގައެވެ. އިގްތިސޯދީ މާހިރެއްގެ ނަމުގައި ގައުމު ދަރުވާލި ހިޔާނާތްތެރިއެއްގެ މިސާލުގައެވެ. މަސްތުވާތަކެއްޗާ ދެކޮޅަށް މަސައްކަތްކުރާ އެކަމަކު މަސްތުވުމަށް ހިތްވަރު ދޭ "ގަންޖާ ބޮލެއް" ގެ މިސާލުގައެވެ. އިޖްތިމާއީ ބޮޑު ބަލިމަޑުކަމެއް ރާއްޖެއަށް ވެރިކުރުވި "ވަބާ" އެއްގެ މިސާލުގައެވެ. ޤައުމިއްޔަތު ހިމާޔަތް ކުރުމުގެ ބަދަލުގައި ގައުމު ވިއްކާލަން މަސައްކަތް ކުރި ޚާއިނެއްގެ މިސާލުގައެވެ. ދިވެއްސަކަށް ވެހުރެ ދިވެހިންގެ އިސްލާމީވަންތަ ސަގާފަތް ވަޅުޖެއްސި މަކަރުވެރިއެއްގެ މިސާލުގައެވެ.\nދީން ހިމާޔަތް ކުރުމުގެ ނަމުގައި މާތްވެގެންވާ އިސްލާމްދީނަށް ފުރައްސާރަކޮށް ހަޖޫޖެހި މަލްޢޫނެއްގެ މިސާލުގައެވެ. ރަސޫލާއަށް ޞަލަވާތް ކިޔެވުމުގެ ބަދަލުގައި އެކަލޭގެފާނަށް ފުރަށްސާރަކުރި " އަބޫޖަހުލެއްގެ" މިސާލުގައެވެ. އިސްލާމްދީން މި ގައުމުން ފޮހެލުމަށް މަސައްކަތް ކުރާ ކާފަރެއްގެ މިސާލުގައެވެ.\nބަލަދު އަރަނީ ހަމައެކަނި ރާއީސް ކަމުގެތޯއެވެ؟


އެމް.އެން.ޔޫ.އެސް.ޔޫ ބަހުސް މުބާރާތް\nއެހެން އަހަރުތަކެކޭވެސް އެއްގޮތަށް 2016 ވަނަ އަހަރު އެމް.އެން.ޔޫ ގެ ދަރިވަރުންގެ ގުޅުމުން އިންތިޒާމްކޮށްގެން، މާލޭގެ އެހެން ކޮލެޖްތަކަށްވެސް ހުޅުވާލައިގެން ވަނީ ބަޙުޞް މުބާރާތެއް ބާއްވާފައެވެ. އަދި ފެކަލްޓީ އޮފް އާޓްސް ގެ ފަރާތުން ވަނީ މިބަޙުސް މުބާރާތުގައި3ދަރިވަރަކު ތަމްސީލު ކޮށްފައެވެ. މިޓީމްގައި ހިމެނުނު ކުޅަދާނަ ބަޙުސް ތެރިންކަމަށްވާ ރައުފަތު ޞާދިޤު، މުހައްމަދު ޝަނޫން، އަދި ހުސައިން ޞަލާޙް ޔޫސުފް ވަނީ ހުނަރުވެރި ހުށަހެޅުންތަކެއް ވަރަށް ސާބިތުކަމާއި ފޯރިއާއެކު ހުށަހަޅައިދީފައެވެ. މޭ […]\nސްޓޫޑަންޓްސް ޔޫނިއަންއިން އިންވިޓޭޝަނަލް ނެޓްބޯޅަ މުބާރާތެއް ބާއްވަނީ\nދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަންގެ ފަރާތުން އިންވިޓޭޝަނަލް ނެޓް ބޯޅަ މުބާރާތެއް ބާއްވަން ނިންމާފައިވާކަން އެފަރާތުން ހާމަކޮށްފިއެވެ. ޔޫނިއަންގެ ފަރާތުން މިކަން ހާމަކޮށްފައިވަނީ މިއަދު ކުޅެވުނު އެމްއެންޔޫ އެސްޔޫ ދެވަނަ އިންޓަރ ފެކަލްޓީ ނެޓްބޯޅަ މުބާރާތުގެ ފައިނަލްއަށް ފަހުގައި ޔޫނިއަންގެ ރައީސް އަލީ ރަޝީދު އަހުމަދުއެވެ. އަލީ ރަޝީދު ވިދާޅުވީ އެމްއެންޔޫ އެސްޔޫ ނެޓްބޯޅަ މުބާރާތުން ހުނަރުވެރި އެތައް ކުޅުންތެރިންނެއް ފެނިގެން ގޮސްފައިވާ ކަމަށާއި އެކުދިންނަށް އެކުދިންގެ ހުނަރު ބޭނުންކޮށް، ވާދަވެރިކަމާއެކު ކުޅެވޭނެ އެހެން ޕްލެޓްފޯމްއެއް […]\nއެމްއެންޔޫ އެސްޔޫ ނެޓްބޯޅަ މުބާރާތުގެ ޗެމްޕިއަންކަން އެފްއެސްއެލްއިން ހޯދައިފި\nދެ ދުވަހުގެ މުއްދަތަށް ކުރިއަށްދިޔަ މޯލްޑިވްސް ނޭޝަނަލް ޔުނިވާސިޓީ ސްޓޫޑަންޓްސް ޔޫނިއަން (އެމްއެންޔޫއެސްޔޫ) އިން އިންތިޒާމުކޮށްގެން ބޭއްވި ދެ ވަނަ އިންޓަރ ފެކަލްޓީ ނެޓްބޯޅަ މުބާރާތުގެ ޗެމްޕިއަންކަން ފެކަލްޓީ އޮފް ޝާރީއާ އެންޑް ލޯ (އެފްއެސްއެލް ) ހޯދައިފި އެވެ. އެފްއެސްއެލްއިން މުބާރާތުގެ ޗެމްޕިއަންކަން ހޯދީ 2015 ވަނަ އަހަރުގެ މުބާރާތުގެ ޗެމްޕިއަން އެމްއެންޔޫ ބިޒްނަސް ސްކޫލް ބަލިކުރުމަށް ފަހުގައެވެ. ސޯޝަލް ސެންޓަރު ބޭރު ކޯޓުގައި އިއްޔެ ހަވީރު ކުޅުނު ވާދަވެރި ފައިނަލް މެޗުގައި އެމްއެންޔޫ ބިޒްނަސް […]\nސްޓޫޑަންޓްސް ޔޫނިއަންގެ ނެޓްބޯޅަ މުބާރާތް ފަށައިފި\nމޯލްޑިވްސް ނޭޝަނަލް ޔުނިވާސިޓީ ސްޓޫޑަންޓްސް ޔޫނިއަން (އެމްއެންޔޫއެސްޔޫ) އިން އިންތިޒާމުކޮށްގެން ކުރިއަށްގެންދާ ދެ ވަނަ އިންޓަރ ފެކަލްޓީ ނެޓްބޯޅަ މުބާރާތް ފަށައިފި އެވެ. ސޯޝަލް ސެންޓަރު ބޭރު ކޯޓުގައި މިއަދު ހެނދުނު ފެށި މި މުބާރާތުގައި ގައުމީ ޔުނިވާސިޓީގެ އަށް ފެކަލްޓީއަކުން ވާދަކުރެ އެވެ. ދެ ދުވަހުގެ މުއްދަތަށް ކުރިއަށްދާ މި މުބާރާތުގައި މިއަދު ހެނދުނު ދެ މެޗެއް ވަނީ ކުޅެފައެވެ. ފުރަތަމަ މެޗުގައި ފައުޑޭޝަން ސްޓަޑީސްއާ ވާދަކޮށް، ފެކަލްޓީ އޮފް އެޑިއުކޭޝަން ވަނީ 28-6 އިން […]\n2016 ވަނަ އަހަރުގެ ސިއްޙަތު ދުވަސް ފާހަގަކުރުމުގެ ގޮތުން ބޭއްވި ހެލްތް ފެއަރ ގައި ހީލާރސް އިން ހަރަކާތްތެރި ވެއްޖެ\n2016 ވަނަ އަހަރުގެ ސިއްޙަތު ދުވަސް ފާހަގަ ކުރުމުގެ ގޮތުން ހެލްތް ޕްރޮޓެކްޝަން އޭޖެންސީގެ ފަރާތުން ބޭއްވި ހެލްތް ފެއަރ ގައި ހީލާރސް އިން ހަރަކާތްތެރި ވެއްޖެއެވެ. ރާއްޖޭގެ ގިނަ އަދަދެއްގެ ބޮޑެތި މުއައްސަސާތަކެއް ބައިވެރި ކޮށްގެން ބޭއްވި މި ފެއާރ ގައި ހީލާރސް އިން ވަނީ ބޮޑު ރޯލެއް އަދާކޮށްފަ އެވެ. ކޮންމެ މުއައްސަސާއަކަށް ސްޓޯލް އެއް ދީފައިވާއިރު ހީލާސް އިން އިސްނަގައިގެން ހީލާސް އަދި އެފް.އެޗް.އެސް ގެ ނަމުގައި ދެ ސްޓޯލް ހިންގާފައި ވެއެވެ. […]\nދުނިޔޭގެ ސިއްހަތު ދުވަހާ ގުޅިގެން މޯލްޑިވްސް ނޭޝަނަލް ޔުނިވާސިޓީގެ ފެކަލްޓީ އޮފް ހެލްތު ސައިންސްގެ ދަރިވަރުންގެ ޖަމިއްޔާ “ހީލަރސް”އިން އިސް ނަގައިގެން، ޔުނިވާސިޓީގެ ބައެއް ފެކަލްޓީތަކުގައި ހެލްތު ސްކްރީން ކުރުމުގެ ޕްރޮގްރާމް ކުރިއަށް ގެންގޮސްފިއެވެ. މިގޮތުން މިހަރަކާތް ކުރިޔަށް ގެންގޮސްފައިވަނީ ފެކަލްޓީ އޮފް އެޑިއުކޭޝަނާއި، ފެކަލްޓީ އޮފް ޝަރީޢާ އެންޑް ލޯޢާއި، ފެކަލްޓީ އޮފް ހޮސްޕިޓެލިޓީ އެންޑް ޓުއަރިޒަމް ސްޓަޑީޒްގެ އިތުރުން ފެކަލްޓީ އޮފް ހެލްތު ސައިންސެސްގައެވެ. އަދި މި ޕްރޮގްރާމްގައި މައިގަނޑު ގޮތެއްގައި ކުރިއަށް […]


މިސްކިތް ހުޅުވަން ތައްޔާރުވަނީ ރޯދަ މަހު\nކިންގް ސަލްމާން މިސްކިތް ކުރިއަށް އޮތް ރަމަޟާން މަހު ހުޅުވުމަށް މަޝްވަރާކުރައްވައިފި އެވެ.\nމިސްކިތް ހުޅުވުމުގެ މަޝްވަރާތައް ކުރައްވާފައިވަނީ މިހާރު ރާއްޖެ ވަޑައިގެން އުޅުއްވާ ސައުދީ އަރަބިއްޔާގެ އިސްލާމިކް މިނިސްޓްރީގެ އަންޑާ ސެކްރެޓަރީ އައްވާދު ސަބްތީ އަލެނެޒީ އާއި އިސްލާމިކް މިނިސްޓަރު ޑރ. އަހްމަދު ޒާހިރާ އެކު ބޭއްވި ބައްދަލުވުމުގަ އެވެ.\nރާއްޖެ ވަޑައިގެން އުޅުއްވާ ސައުދީ މަންދޫބު ވަނީ ކިންގް ސަލްމާން މިސްކިތަށް ވަޑައިގެން އެތަނަށް ބޭނުންވާ އިތުރު ސާމާނުތަކަކީ ކޮަބައިތޯ ބައްލަވާލައްވާފަ އެވެ.\nއިސްލާމިކް މިނިސްޓްރީގެ އޮފިޝަލަކު ވިދާޅުވީ މިސްކިތް ހުޅުވުމަށް ތައްޔާރުވުމުގެ ގޮތުން މިސްކިތަށް އިތުރަށް ބޭނުންވާ ސާމާނު ހޯދައިދޭނެ ކަމުގެ ޔަގީންކަން ވެސް ސައުދީ މަންދޫބު ދެއްވާފައިވާ ކަމަށެވެ.\nސަލްމާން މިސްކިތް މިދިޔަ އަހަރުގެ ކުރީކޮޅު އަދި މިއަހަރުގެ ރޯދަ މަހާ ދިމާކޮށް ވެސް ހުޅުވަން ސަރުކާރުން މަސައްކަތް ކޮށްފައިވެ އެވެ. ފަހުން ބުނީ މިސްކިތް ހުޅުވުން ލަސްވަނީ އެ މިސްކިތަކީ ސައުދީ ރަސްގެފާނު ހަދިޔާ ކުރައްވާ މިސްކިތަކަށްވެ، އެ މިސްކިތް ހުޅުވަން ސައުދީގެ އިސް ބޭފުޅުން ރާއްޖެ ވަޑައިގަންނަވަން ބޭނުންފުޅުވާތީ ކަމަށެވެ. އެ ދަތުރު ކުރަން ދަތިވެފައި ވަނީ ކޮވިޑްގެ ހާލަތު މުޅި ދުނިޔޭގައި ވެސް ގޯސްވެފައިވާތީ މިވަގުތު އެއް ގައުމުން އަނެއް ގައުމަށް ދަތުރުކުރުން ރައްކާތެރި ކަމަކަށް ނުވާތީ ކަމަށްވެސް ބުނެފައި ވެއެވެ.\nރައީސް ޔާމީނަށް ލިޔުމުން ނަސޭހަތްދީ މައްސަލަ ނިންމާލައިފި


SunOnline: Messi 700 vana goal hamakuri iru Barca ah point eh\nޢަބްދުﷲ އައިމަން 01 Jul 2020, 10:22\nސްޕެނިޝް ލީގުގައި ބާސެލޯނާއާއި އެތުލެޓިކޯ ބައްދަލު ކުރި މެޗުގެ ތެރެއިން --- ފޮޓޯ/ ލައިވްސްކޯ\nސްޕެނިޝް ލީގުގައި އެންމެ ފަހުން ކުޅުނު ހަތަރު މެޗުގެ ތެރެއިން ތިން މެޗުން އެއްވަރުވެ ތަށި ހޯދުމަށް ބާސެލޯނާ ކުރަމުން އައި މަސައްކަތަށް ހުރަސް އެޅުނު ނަމަވެސް އެ ޓީމުގެ ކެޕްޓަން ލިއޮނެލް މެސީ 700 ވަނަ ގޯލު ހަމަކޮށްފި އެވެ.\nބާސެލޯނާގެ ކޭމްޕް ނޫ ސްޓޭޑިއަމުގައި ރޭ ކުޅުނު މެޗުގައި މިވަގުތު ފޯމުގައި އޮތް އެތުލެޓިކޯ މެޑްރިޑާ ދެކޮޅަށް ކުޅުނު މެޗު ނިމުނީ 2-2 ގެ ނަތީޖާއަކުން އެއްވަރުވެގެންނެވެ. އެ މެޗުން ލިބުނު ޕޮއިންޓާ އެކު ބާސެލޯނާ ތާވަލުގެ ދެވަނައިގައި އޮތީ 33 މެޗުން 70 ޕޮއިންޓާ އެކު އެވެ. ރެއާލް މެޑްރިޑް އެއް ވަނައިގައި އޮތީ 32 މެޗުން 71 ޕޮއިންޓާއެކު އެވެ. އަދި ރޭގެ މެޗުގައި ބާސެލޯނާ ހިފެހެއްޓި އެތުލެޓިކޯ ތިންވަނައިގައި އޮތީ 59 ޕޮއިންޓާ އެކު އެވެ.\nލީގުގެ ރޭހުގައި ބާސެލޯނާއަށް މޮޅެއް ހޯދުން މަޖުބޫރުވެފައި އޮތް އެ މެޗުގައި އެ ޓީމަށް މެޗުގެ 12 ވަނަ މިނަޓުގައި ލީޑު ލިބުނީ މެސީ ނަގައިދިން ކޯނަރެއް އެތުލެޓިކޯގެ ފޯވާޑް ޑިއޭގޯ ކޮސްޓާ ގައިގައި ޖެހި ބައިކޮޅަށް ވަން ގޯލަކުންނެވެ. އެކަމަކު އޭގެ އަށް މިނެޓު ފަހުން އެތުލެޓިކޯއަށް ލިބުނު ޕެނަލްޓީއެއްގެ ފައިދާ ނަގައި އެ ޓީމުން ވަނީ މެޗުގެ ނަތީޖާ ހަމަހަމަ ކޮށްފަ އެވެ. އެ ގޯލު އެ ޓީމަށް ޖަހައިދިނީ މިޑްފީލްޑަރު ސައުލް ނިގޭޒް އެވެ.\nމެޗުގެ ބޮޑު ބައި ޑޮމިނޭޓް ކޮށްގެން ބާސެލޯނާއިން މޮޅަށް ކުޅުނު ނަމަވެސް އެ ޓީމުން އުފެއްދި ގިނަ ހަމަލާތަކެއް އެތުލެޓިކޯގެ ކީޕަރު ޔެން އޮބްލަކް ވަނީ ދިފާއުކޮށްފަ އެވެ. އެކަމަކު ދެވަނަ ހާފު ފެށިގެން ބާސެލޯނާގެ ވިންގް ނެލްސަން ސަމޭޑޯއަށް ކުރި ފައުލަކާ އެކު ބާސެލޯނާއަށް ވަނީ ޕެނަލްޓީއެއް ލިބިފަ އެވެ. އެ ޕެނަލްޓީ މަޑު މަޑުން ގޯލުގެ ތެރެއަށް ފޮނުވާލައި މެސީ ވަނީ ބާސެލޯނާއަށް އަލުން ލީޑު ހޯދައިދީފަ އެވެ.\nމި ގޯލަކީ މެސީގެ ފުޓްބޯޅަ ހަޔާތުގައި އޭނާ ޖެހި 700 ވަނަ ގޯލެވެ. މިހާތަނަށް ފުޓުބޯޅައިގައި މި އަދަދަށް ގޯލު ޖެހިފައި ވަނީ އެންމެ ހަތް ކުޅުންތެރިއަކަށެވެ. އޭގެތެރެއިން މިހާރު ކުޅެމުން އަންނަނީ މެސީގެ އިތުރުން ކްރިސްޓިއާނޯ ރޮނާލްޑޯ އެވެ. ރޮނާލްޑޯ ވަނީ 726 ގޯލު ޖަހައިފަ އެވެ. އެންމެ ގިނަ ގޯލު ޖެހި ލިސްޓުގެ ކުރީގައި އޮތީ ޗެކް އޮސްޓްރިއަންގެ ކުރީގެ ތަރި ޖޯސެފް ބިކޭން އެވެ. އޭނާ ވަނީ ކެރިއަރުގައި 805 ގޯލު ޖަހައިފަ އެވެ.\nމެސީގެ މި ގޯލާއެކު ބާސެލޯނާއަށް އުންމީދު ލިބުނު ނަމަވެސް އޭގެ އިރަކޮޅެއް ފަހުން ސެމީޑޯ ވަނީ ބާސެލޯނާގެ އޭރިއާ ތެރެއިން ޔޯހަން ކަރެސްކޯއަށް ފައުލުކޮށް އިދިކޮޅު ޓީމަށް ޕެނަލްޓީއެއް ހޯދައިދީފަ އެވެ. އެ ޕެނަލްޓީ ވެސް ގޯލަށް ފޮނުވާލީ ސައުލް އެވެ. ސައުލް ފޮނުވާލި އެ ޕެނަލްޓީ ބާސެލޯނާގެ ކީޕަރު އެންޑާ ޓާ ސްޓޭގަން އަތުގައި ޖެހުނު ނަމަވެސް ސްޕީޑް ބާރު ކަމުން އަތް ފޮޅާލާފައި ގޯލަށް ވަނީ އެވެ.


Roadhamahu ekasheegenvaa minvarakah nunidheytha?\nރޯދަ މަހު ވެސް އެކަށީގެންވާ މިންވަރަކަށް ނިދުން މުހިއްމު\nރޯދަމަހަކީ އަޅުކަމާއި ގުޅުންތައް އާލާ ކުރުމުގެ މަހެކެވެ. ރޭގަނޑުގެ ގިނަ ވަގުތުތައް އަޅުކަމުގެ ހޭދަ ކުރުމާއި ހާރުދަމު ހޭލާ އުޅެން ޖެހުމުގެ ސަބަބުން އެކަށީގެންވާ މިންވަރަކަށް ނުނިދޭކަމުގެ ޝަކުވާ ވަރަށް ގިނަ ބަޔަކު ރޯދަ މަސް އައުމުން ކުރެ އެވެ.\nދިރާސާތަކުން ދައްކާ ގޮތުގައި ރޯދަޔަށް ތިބޭ މީހުންނަށް ނިދޭ މިންވަރު އެނޫން މަސްތަކުގައި އެމީހުން ނިދާ މިންވަރަށް ވުރެ ދޮޅުގަޑިއިރު މަދެވެ. މީގެ އިތުރުން ނިދުމުގެ ކޮލިޓީ އަށް ވެސް ރޯދަ މަހު ބަދަލު އާދެ އެވެ. ނިދާލާފައި މާ ގިނައިރު ނޯވެވި އިރުއިރުކޮޅާ ތެދުވަން ޖެހޭތީ އެވެ.\nއެހެންކަމުން ޑޮކްޓަރުން އިރުޝާދު ދެއްވަނީ ރޯދަޔަށް ތިބޭ މީހުން ނިދާ ވަގުތުތައް ކަނޑައަޅައި ދުރާލާ ޝެޑިއުލްކޮށްފައި ބެހެއްޓުމަށެވެ. އަދި އެންމެ މަދުވެގެން ހަތަރު ގަޑިއިރު އެއްގޮތަކަށް ވެސް ނުހޭލާ ނިދޭނެ ފަދަ ގޮތަކަށް ކަންކަން ރާވާލުމަށް ވެސް ޑޮކްޓަރުން އިރުޝާދު ދީފައި ވެއެވެ.\nއިންސާނާގެ ސިއްހަތު ސަލާމަތުން ހުރުމަށްޓަކައި ނިންޖަކީ މުހިއްމު އެއްޗެކެވެ. ބެޓެރީއެއް ރަނގަޅަށް ޗޭޖްކޮށްގެން ނޫނި އިލެކްޓްރޯނިކް ޑިވައިސްތައް ބޭނުން ނުކުރެވޭ ގޮތަށް އިންސާނާއަށް ވެސް އެކަށީގެންވާ ވަރަށް ނިދި ނުލިބި އޭނާގެ ހަށިގަނޑު އެކަށީގެންވާ ގޮތަކަށް މަސައްކަތެއް ނުކުރާނެ އެވެ.\nނިދި މަދުވުމަކީ މީހާގެ ހަށިގަނޑަކާއި މޫޑަށް ވެސް ބަދަލު އަންނަ ކަމެކެވެ. ބަރުދަން އިތުރުވެ ހިތުގެ ބަލިތަކަށް މަގު ފަހިވާ ކަމެއް ވެސް މެއެވެ.\nރޯދަ މަހުގެ ރޭގަނޑުގެ ގިނަ ވަގުތުތަކުގައި ހޭލާ ތިބޭ މީހުން ގިނަވާ ގޮތަށް މެންދުރު 12 ޖަހަންދެން ނިދާ މީހުން ވެސް އެ މަހުގެ ތެރޭގައި ގިނަވާކަން ތަޖުރިބާކާރުން ފާހަގަ ކުރައްވަ އެވެ.\nސްކޫލަށް ކިޔަވަންދާ ކުދިންގެ ތެރެއިން ވެސް ރޯދަ މަހު މާ ގިނަ ކުދިންނަށް ކުލާޙުގައި ނިދެ އެވެ. މިކަމާ ގުޅޭ ގޮތުން އެއްކޮށްފައިވާ ތަފާސް ހިސާބުތަކަށް ބަލާއިރު އާދައިގެ މަސް މަހުގައި ކުލާހުގައި ކުދިންނަށް ނިދޭ މިންވަރު 15 ޕަސެންޓުގައި އުޅޭއިރު ރޯދަ މަހު ކުދިންނަށް ނިދޭ މިންވަރު 36 ޕަސެންޓަށް އިތުރުވާ ކަމަށް ތަޖުރިބާކާރުން ބުނެފައި ވެއެވެ.\nސްލީޕް އެކްސްޕާޓުން އިރުޝާދު ދެއްވަނީ ރޯދަ މަހު ހާރުކެއުމުގެ ކުރިން މަދުވެގެން ހަތަރު ގަޑިއެއްހާއިރު ނިދޭނެ ގޮތަކަށް ކަންކަން ރާވާލާ އެހާ ވަގުތު ނިދޭކަން ޔަގީން ކުރުމަށެވެ. އަދި އޭގެ ފަހުން ހާރު ކައިގެން ފަތިސް ނަމާދަށްފަހު އިރު އެރީމަ ނިދަން އޮށޯވެ ދެ ތިން ގަޑިއިރު ނިދާލުމުން ބަރާބަރަށް ނިދި ހަމަވާނެ ކަމަށެވެ. ކުދިކުދި ނެޕް ދޭތެރެއަކުން ނެގުމަކީ ވެސް ރަނގަޅު ކަމެއް ކަމަށް ތަޖުރިބާކާރުން ބުނެ އެވެ. އޭރުން ސިކުނޑި އަނެއްކާވެސް ރިފްރެޝް ވާނެ އެވެ.\n"ނެޕް ނަގާއިރު 20 ވަރަކަށް މިނިޓަށް ވުރެ އިތުރު ކޮށްގެން ނުވާނެ. އެހާ ވަގުތުކޮޅަކަށް އެލާމް ކޮށްގެން އޮށޯތުން ރަނގަޅީ،" ތަޖުރިބާކާރަކު ވިދާޅުވި އެވެ.


ސްޕެޝަލް އެޑިޔުކޭޝަން (ސެން) ޓީޗަރެއް ހޯދުމަށް\nސްޕެޝަލް އެޑިޔުކޭޝަން ނީޑްސް ( ސެން ) ގެ ހިދުމަތް ދޭންޖެހޭ ދަރިވަރުންނަށް ޚިދުމަތްދީ ޓީޗަރެއްގެ މަސްއޫލިއްޔަތު އަދާކުރުން\n19. ތަޢުލީމީ ދާއިރާ ހަރުދަނާ ކުރުމަށް މިނިސްޓްރީ އޮފް އެޑިޔުކޭޝަނުން ކުރާ މަސައްކަތްތަކުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ އެއްބާރުލުން ދިނުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ޑިސެމްބަރ 2019 ގެ 13:30 ގެ ކުރިން، ގާފަރު ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 25 ޑިސެމްބަރ 2019 އާއި 30 ޑިސެމްބަރ 2019 އާ ދެމެދު، ގާފަރު ސްކޫލް ގައެވެ.\nސުންގަޑި: 23 ޑިސެންބަރު 2019 1330


Bengaluru kataifi, coach rathah\nބެންގަލޫރާއި ބަޝުންދަރާ ބައްދަލު ކުރި މެޗުގެ ތެރެއިން -- ފޮޓޯ: އޭއެފްސީ\nއޭއެފްސީ ކަޕްގެ ގްރޫޕް ޑީގައި އިންޑިއާގެ ބެންގަލޫރު އެފްސީ އާއި ބަންގްލަދޭޝްގެ ބަޝުންދަރާ ކިންގްސް ބައްދަލު ކުރި މެޗުން އެއްވަރުވެ ބެންގަލޫރު މުބާރާތުން ކަޓައިފި އެވެ.\nމިއަދު ހަވީރު ގަލޮޅު ދަނޑުގައި ކުޅުނު މި މެޗު ނިމުނީ އެއްވެސް ޓީމަކަށް ލަނޑެއް ނުޖެހި 0-0 އިން އެއްވަރު ވެގެންނެވެ. މި ނަތީޖާ އާއެކު ބެންގަލޫރު މުބާރާތުން ކެޓީ ފުރަތަމަ މެޗުގައި އޭޓީކޭ މޯހަން ބަގާން އާއި ވާދަ ކުރި މެޗުން ވެސް ބެންގަލޫރު ބަލިވެފައި ވާތީ އެވެ. އެހެން ކަމުން ތިން ވަނަ މެޗުގައި ކޮންމެ ނަތީޖައެއް ހޯދި ނަމަވެސް ބެންގަލޫރަށް ގްރޫޕުގެ އެއްވަނައަށް ނޭރޭނެ އެވެ. މުބާރާތުގެ ދެވަނަ ބުރަށް ދަތުރު ކުރާނީ ކޮންމެ ގްރޫޕަކުން އެއްވަނައަށް ދާ ޓީމު އެކަންޏެވެ.\nމި މެޗުގެ ފުރަތަމަ 60 މިނެޓުގައި ރަނގަޅު ކުޅުމެއް ފެނިފައިވަނީ ބަޝުންދަރާ ޓީމުގެ ފަރާތުންނެވެ. ނަމަވެސް ދެވަނަ ހާފުގައި ބެންގަލޫރުން ގެނައި ބަދަލު ތަކާއެކު އެޓީމުން ވަނީ ކުޅުން ރަނގަޅު ކޮށްފަ އެވެ. ބަދަލު ތަކާއި އެކު ކުޅުން ރަނގަޅުކޮށް ބެންގަލޫރުން ވަނި ގޯލަކާއި ގާތަށް ޖެހިލާފަ އެވެ.\nއެގޮތުން މަތިމަތިން އައި ކޯނަރެއް ބެންގަލޫރުގެ ޑިފެންޑަރު އެލަން ކޮސްޓާ ގޯލަށް ފޮނުވާލި ނަމަވެސް ބޯޅަ އަމާޒުވީ ގޯލުގެ ހުރަސް ދަނޑިއާ އެވެ. ދަނޑީގައި ޖެހިފައި ބޯޅަ ވެއްޓުނީ ގޯލު ރޮނގު މައްޗަށެވެ. އެ ހިސާބުން އެއީ ގޯލެއް ކަމަށް ބެންގަލޫރުގެ ކުޅުންތެރިންނާއި ބެންޗުން ވަރަށް ބޮޑަށް އެޕީލްކުރި އެވެ. ނަމަވެސް ރެފްރީ ނިންމީ އެއީ ގޯލެއް ނޫން ކަމަށެވެ.\nބެންގަލޫރު ޓީމު މެޗުން ބަލިވެ މުބާރާތުން ކެޓުމުން އެޓީމުގެ ކޯޗު މާކޯ ޕެލޯޒީ ވަނީ މުބާރާތުގެ އިންތިޒާމު ތަކަށް ވަރަށް ބޮޑަށް ފާޑުކިޔާފަ އެވެ. އެގޮތުން މެޗަށް ފަހު ބޭއްވި ނޫސްވެރިންގެ ބައްދަލުވުމުގައި ޕެލޯޒީ ބުނީ މިފަދަ މުބާރާތްތަކަށް ޓީމުތައް އަންނަނީ ވަރަށް ބޮޑެތި ހަރަދު ތަކެއް ކޮށްގެން ކަމަށެވެ. އެހެން ކަމުން އޭއެފްސީން އެފަދަ ހަރަދެއްކޮށް ޓެކްނޮލޮޖީ (ގޯލް ލައިން ޓެކްނޮލޮޖީ) ގެ ބޭނުން ހިފަންޖެހޭ ކަމަށެވެ.\nބެންގަލޫރުގެ ކޯޗު މާކޯ ޕެލޯޒީ --ފޮޓޯ: އޭއެފްސީ\nޕެލޯޒީގެ ޓީމުން މިމެޗުގައި ވަރަށް ރަނގަޅު ކުޅުމެއް ދެއްކިކަން ފާހަގަ ކުރަމުން އޭނާ ބުނީ ގަބޫލު ކުރެވޭނެ ނަތީޖައެއް ނޫން ކަމަށެވެ. އަދި އޭނާ ގަބޫލު ކުރާ ގޮތުގައި އެލަން ފޮނުވާލި ބޯޅަ އެއީ ލަނޑެއް ކަމަށެވެ. މީގެ އިތުރުން މިއީ ރާއްޖޭގައި މިފަދަ މައްސަލައެއް ދިމާވި ދެވަނަ ފަހަރު ކަމަށްބުނެ ޕެލޯޒީ ބުނީ މިފަހަރު އޭނާގެ ޓީމަށް މިގޮތަށް ދިމާވި ނަމަވެސް ދެން ފަހަރަކު މިގޮތަށް އެހެން ޓީމަކަށް ވެސް ދިމާވެދާނެ ކަމަށެވެ.\nމުބާރާތުގެ ޕްލޭއޮފް މެޗު ގްރޫޕް ސްޓޭޖުގެ މެޗުތަކާއި ގާތްކޮށްފައި ކުޅުމުން ޕެލޯޒީ ވަނީ އެކަމަށް ވެސް ފާޑު ކިޔާފަ އެވެ. އެގޮތުން ޕެލޯޒީ ބުނީ އާންމު ގޮތެއްގައި މުބާރާތުގެ ޕްލޭ އޮފް މެޗު ކުޅޭނީ ހަފްތާއެއް ކުރިން ކަމަށެވެ. އަދި މިފަހަރު އެމެޗު މާލަސްކޮށްފައި ކުޅުމުން ހުރިހާ ގެއްލުމެއްވީ ބެންގަލޫރު ޓީމަށް ކަމަށެވެ.\nބެންގަލޫރާއި އީގަލްސް ޕްލޭއޮފް މެޗުގައި ވާދަކުރީ ގްރޫޕް ސްޓޭޖު މެޗުތަކުގެ ތިން ދުވަސް ކުރިންނެވެ.\nމި މެޗާއި ގުޅޭ ގޮތުން ބަޝުންދަރާގެ ކޯޗު އޮސްކާ ބުނީ މެޗުގެ ނަތީޖާ އާއި މެދު އޭނާ ހިތްހަމަޖެހޭ ކަމަށެވެ. އަދި މެޗުން މޮޅުވަން ނިކުމެ ފުރަތަމަ 60 މިނެޓުގައި ރަނގަޅު ކުޅުމެއް ދެއްކި ނަމަވެސް އިދިކޮޅުން ގެނައި ބަދަލު ތަކާއި އެކު މެޗުގެ އޮއެވަރު ބަދަލުވި ކަމަށެވެ. އެހެން ކަމުން އޭނާގެ ޓީމުން ފަހުން މަސައްކަތް ކުރީ ޕޮއިންޓެއް ހޯދައިގެން މެޗު ނިންމާލަން ކަމަށެވެ. މުބާރާތުގައި ބާކީ އެއްމެޗު އޮވެފައި، މިހާރު ގްރޫޕުގެ އެއްވަނައިގައި އޮތުމުން މާޔޫސް ނުވާ ކަމަށް އޮސްކާ ބުންޏެވެ.\nރާއްޖޭގައި މިހާރު ކުރިއަށްދާ އޭއެފްސީ ކަޕްގެ ގްރޫޕް ޑީގެ އެއްވަނައިގައި ހަތަރު ޕޮއިންޓާއި އެކު މިވަގުތު އޮތީ މިއަދުގެ މެޗުން މޮޅުވި ބަޝުންދަރާ ކިންގްސް އެވެ. ބަޝުންދަރާ ވަނީ ކުޅުނު އެއް މެޗުން މޮޅުވެ ދެވަނަ މެޗުން އެއްވަރު ކޮށްފަ އެވެ. ދެވަނައިގައި އެއް މެޗު ކުޅެ ތިން ޕޮއިންޓާއި އެކު ދެވަނައިގައި އޮތީ އޭޓީކޭ މޯހަން ބަގާން އެވެ. މިއަދު މެޗުން އެއްވަރު ވުމުން ލިބުނު އެއްޕޮއިންޓާއި އެކު ބެންގަލޫރު އޮތީ ގްރޫޕްގެ ތިންވަނައިގަ އެވެ. ކުޅުނު ފުރަތަމަ މެޗުން ބަލި ވުމުން ރާއްޖޭގެ މާޒިޔާ އޮތީ ގްރޫޕްގެ ފުލުގަ އެވެ.


Fathuruverin ziyaarai kuraa list ge emme kureegai adhives India - vNews.mv\nފަތުރުވެރިން ޒިޔާރަތްކުރާ ލިސްޓުގެ އެންމެ ކުރީގައި އަދިވެސް އިންޑިއާ\nމަރްޔަމް ލީން 25 September 2021, 18:33\nމި ހިނގާ 2021 ވަނަ އަހަރުގެ މިހާތަނަށް ރާއްޖެއަށް އެންމެ ގިނަ ފަތުރުވެރިން ޒިޔާރަތްކުރީ އިންޑިއާއިން ކަމަށް ޓުއަރިޒަމް މިނިސްޓްރީން ބުނެފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން، މިއަހަރުގެ މިހާތަނަށް އިންޑިއާއިން 191،824 ފަތުރުވެރިން ޒިޔާރަތްކޮށްފައިވެއެވެ.\nދެން އެންމެ ގިނަ ފަތުރުވެރިން ޒިޔާރަތްކޮށްފައިވަނީ ރަޝިއާއިންނެވެ. އެގައުމުން 168،221 ފަތުރުވެރިން ޒިޔާރަތްކޮށްފައިވާއިރު ތިން ވަނާގައި އޮތް ޖަރުމަނުވިލާތުން ޒިޔާރަތްކުރީ 51،031 ފަތުރުވެރިންނެވެ.\nލިސްޓުގައި ދެން ހިމެނެނީ، އެމެރިކާ، ސައުދީ އަރަބިއްޔާ، ޔޫކްރެއިން، ސްޕެއިން، އިނގިރޭސިވިލާތުގެ އިތުރުން ކަޒަކިސްތާނާއި ފްރާންސްއެވެ.\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 843،552 އަށް އަރާފައެވެ. މިދިޔަ އަހަރުގެ މި މުއްދަތުގައި ޒިޔާރަތްކޮށްފައިވަނީ 399،174 ފަތުރުވެރިންނެވެ. 2019 ވަނަ އަހަރުގެ މި މުއްދަތުގައި ޒިޔާރަތްކުރީ 1،219،453 ފަތުރުވެރިންނެވެ.\nމީގެއިތުރުންގަތަރު އެއާވޭސް، އޭރޯފްލޮޓް، އިންޑިގޯ، ގޯ އެއާ، ފްލައި ދުބާއީ އަދި ޓާކިޝް އެއާލައިންސް އިންވެސް ގިނަ އަދަދެއްގެ ފަތުރުވެރިން ރާއްޖެ ގެނެސްފައިވެއެވެ.\nތީކީ ފަތުރުވެރިން ކަމަށް ގަބޫލްލުރާނީ މޮޔައިން. ތީ މުޅިން އެހެން ޑީލެއްގެ ދަށުން ރާއްޖެއަށް އަންނަ ބައެއް. ތިމީހުން 14 ދުވަސް ކަރަންޓީނު ކުރަން މިގައުމު މިއޮތީ އެވެރިންގެ ކަރަންޓީނު ފެސިލިޓިއަކަށް ހަދާފަ. މިއޮށް ނުރައްކާތެރި ވަބާގަ އެވަރުގެ ނުރައްކާތެރި ވޭރިއެއްޓެއް އެގައުމުގަ ފެތުރެމުން ފިޔަސް މީންކަމަކަށް ވިސަނާވެސް ނުލާ ދިވެހިންނަށް ކޮންމެ ގޮތެއް ވިޔަސް ހެޔޮކަމަށް ކަންނޭގެ މިކަންމިކުރަނީ. މުޅި ހުޅުމާލެ ފުރާ މިމީހުން ރާއްޖޭގެ ރައްރަށުގެ މީހުންގެ އަމިއްލަ ގެދޮރުގެ ކޮޓަރިތަކުގަވެސް މިމީހުން. ދެންމީ މާވަރުގަދަ ޓޫރިޒަމް ބޫސްޓެއް އިންޑިއާއިން އައިކަމަށް ބަލަންޏާ މަށަށް ބުނެވޭނީ ބަނގުލަދޭޝް ޓޫރިސްޓުން މާގިނައިން އެބައުޅެއޭ މިގައުމުގަ. ވަރަށް ސަލާމް\nމާތްކަލާކޯ ތިއަންނަނީ ފަތުރުވެރިންތޯ ނޫނީ ކަރަންޓީންވާން އަންނަމީހުންތޯ؟ ތީގެން ރާއްޖޭގެ ޓޫރިޒަމް ސިނާޢަތަށް އަދި އޭގެން މުވައްޒަފަކަށް ވާނެ ފައިދާއެއް ނޯންނާނެ. ބަޔަކު ރަނގަޅު ކުރަންވިޔަސް ތަންކޮޅެއް ބޮޑުވަރު.


Agu heyokoh boahiyaavahikan haodhaidheyn kunfugneh ufaddhanee | Mihaaru\nހުޅުމާލޭ ދެ ވަނަ ފިޔަވަހީގައި މިހާރު ހަދާ ހައުސިން ޔުނިޓެއް. ސަރުކާރުން ވަނީ ބޯހިޔާވަހިކަން ހޯދައިދޭން ކުންފުންޏެއް އުފައްދަން ނިންމާފައި. -- މިހާރު ފައިލް ފޮޓޯ\nއަގުހެޔޮކޮށް ބޯހިޔާވަހިކަން ހޯދައިދޭން ކުންފުންޏެއް އުފައްދަނީ\n11 ފެބުރުއަރީ 2019 - 19:37 83 comments\nސަރުކާރުގެ ބޯހިޔާވަހިކަމުގެ ވައުދު ފުއްދުމުގެ ގޮތުން، އަތްފޯރާ ފަށުގައި ބޯހިޔާވަހިކަން ފޯރުކޮށްދިނުމަށް "ފަހި ދިރިއުޅުން ކޯޕަރޭޝަން ލިމިޓެޑް" ގެ ނަމުގައި، ސައްތައިންސައްތަ ސަރުކާރު ހިއްސާވާ ކޯޕަރޭޝަނެއް އުފައްދަން ރައީސް އިބްރާހިމް މުހައްމަދު ސޯލިހް މިއަދު ނިންމަވައިފި އެވެ.\nބޯހިޔާވަހިކަން ފޯރުކޮށްދިނުމަށް ސަރުކާރުން އިސްނަގައިގެން، ރާއްޖޭގެ ހުރިހާ ހިސާބެއްގައި ހިންގާ މަސައްކަތްތަކެއް ވެސް ދެން ކުރިއަށްގެންދާނީ މި ކޯޕަރޭޝަނުގެ ދަށުން ކަމަށް ރައީސް އޮފީހުން ބުންޏެވެ.\nރައީސް އޮފީހުން ބުނި ގޮތުގައި، އިކޮނޮމިކް ކައުންސިލުގެ ލަފާގެ މަތިން އުފައްދާ މި ކުންފުނިން މަސައްކަތް ކުރާނީ މިހާރު ސަރުކާރުން މަސައްކަތް ފަށާފައިވާ "ހައުސިންގް ނީޑްސް އެސެސްމަންޓް" އަށް ބަލައިގެންނެވެ. އަދި އަދުލުވެރި، އިތުބާރުހިފޭ އުސޫލުތަކެއްގެ ތެރެއިން ރައްޔިތުންނަށް ބޯހިޔާވަހިކަން ފޯރުކޮށްދޭނެ ކަމަށް ބުންޏެވެ.\n"މިގޮތުން ރައްޔިތުންނަށް ބޯހިޔާވަހިކަން ފޯރުކޮށްދެވޭއިރު، ފަހި ދިރިއުޅުމެއް އުޅެވޭނެފަދަ މާހައުލެއް ގާއިމުކުރުމަށް ބޭނުންވާނެ ވަސީލަތްތައް ވެސް ހަމަޖައްސައިދިނުމަކީ ސަރުކާރުގެ އަމާޒެކެވެ." ރައީސް އޮފީހުން ބުންޏެވެ.\nIthuru Flat alhai boahiyaa vahikamuge agu heyo kuran vaudhu vejje\nމިދިޔަ ބުރާސްފަތި ދުވަހު ރައީސް ދެއްވި ރިޔާސީ ބަޔާނުގައި ވަނީ ބޯހިޔާވަހިކަމުގެ އަގު ހެޔޮކުރަން މަސައްކަތް ކުރައްވާނެ ކަމަށް ވިދާޅުވެފަ އެވެ. އެގޮތުން، މާލޭގައި ދިރިއުޅޭ މީހުންނަށް ހުޅުމާލޭގައި އިތުރު 4،000 ހައުސިން ޔުނިޓް އެޅުމުގެ މަސައްކަތް މި އަހަރުގެ ތެރޭގައި ފަށާނެ ކަމަށް ވިދާޅުވި އެވެ.\nއިތުރު ލިޔުންތައް ބޯހިޔާވަހިކަން ރައީސް އޮފީސް ޕަބްލިކް ކުންފުނި ހުޅުމާލެ ފަހި ދިރިއުޅުން ކޯޕަރޭޝަން


ދޮންފަނު - Secretariat of The South Maalhosmadulu Atoll Council\nމިރަށަކީ އަތޮޅުވެރިކަންކުރާ ރަށް އޭދަފުއްޓާ އެންމެ 07 މޭލު ދުރުގައި އޮންނަ އަދި މީހުން ދިރިއުޅޭ ރަށްރަށުގެ ތެރެއިން ބިމުގެ ގޮތުން ކުޑަ ރަށަކަށްވީ ނަމަވެސް ފަޅުގެ ގޮތުން ބޮޑު ރަށެކެވެ.. މިރަށުގެ ރައްޔިތުން ދިރިއުޅުމަށްކުރާ މައިގަނޑު މަސައްކަތަކީ މަސްވެރިކަމާއި، ރިޒޯޓް ވަޒީފާ އަދާކުރުމާއި އަދި ފަންގިވިނުމާއި ރޯނުވެށުމުގެ މަސައްކަތެވެ. މިރަށުމީހުން ކުރާ މަސްވެރިކަމުގެ ތެރޭގައި ފަރު މަސްވެރިކަމާއި، ދޮށީގެ މަސްވެރިކަން ހިމެނެއެވެ. އެންމެ ގިނަ މީހުން ކޮށްއުޅެނީ ފަރުމަހުގެ މަސްވެރިކަމެވެ. މީގެ އިތުރުން އާމްދަނީ ހޯދުމުގެ ގޮތުން މިރަށުގެ ބައެއް މީސްމީހުންވިޔަފާރި ކުރުމާއި ސައިހޮޓާ ހިންގުންފަދަ މަސައްކަތާއި މަދުބަޔަކު ރިސޯޓު ތަކުގައިވެސް މަސައްކަތް ކުރަމުން ދެއެވެ.\nމިރަށަކީ މިއަތޮޅުގެ އެންމެ އޮޑި ދޯނިފަހަރު ގިނަ އެއްރަށެވެ. މިރަށުގައި 530*230 ފޫޓުގެ ބަނދަރެއް މިހާރުވަނީ އަމިއްލަ ފަރާތެއްގެ ދީލަތި އެހީގައި ހައްދަވާދެއްވާފައެވެ. 01 ޖެނުއަރީ 2002 ގައި މަސައްކަތް ފެށި މިބަނދަރަކީ ރަނގަޅު ފެންވަރަކަށް އަމިއްލަ ފަރާތަކުން ހައްދަވާ ދެއްވާފައިވާ ބަނދަރެކެވެ.\nމިރަށަކީ ޒަމާނުއްސުރެ ފެށިގެން މިއަދާ ހަމައަށްވެސް ޘަޤާފީ އެކިއެކި ކުޅިވަރުތައް ކުޅެމުންދާ ރަށެކެވެ. މިރަށުގައި ކުޅެމުންދާ ކުޅިވަރުގެ ތެރޭގައި ބޮޑުބެރު،ތާރަ ލަނގިރި، މާފަތި ނެށުން، ދަނޑި ޖެހުން ހިމެނެއެވެ.\nރަށުގެ ބޮޑުމިން މިސާލު: 17 ހެކްޓަރ\nރަށުގެ އާބަދީ : ރަށުގެ އާބާދީއަކީ ޖުމްލަ 528 އެވެ. އަންހެން - 274 ފިރިހެން ވަކިން - 254 ( 2014 ޖޫން މަހުގެ ނިޔަލަށް )\n65 އަހަރުން މަތީގެ މީހުން އަދަދު: 23 މީހުން\nއެކަނިވެރިމައިން- 02 ( ސަރުކާރުން ފައިސާ ދެއްވާ ފާރާތްތަކުގެ ޢަދަދު )\nނުކުޅެދޭ ކުދިންގެ ޢަދަދު - 04 ( ސަރުކާރުން ފައިސާ ދެއްވާ ފަރާތްތަކުގެ އަދަދު )\nމިރަށުގައި ސިއްޙީ މަރުކަޒެއްގެ ނަމުގައި ތަން ހުރި ކަމުގައިވީނަމަވެސް ޑޮކްޓަރެއްގެ ޚިދުމަތް އާއްމުކޮށް ލިބެން ނެތުމުން ވަގުތަށްވަގުތަށް ދޭންޖެހޭ ފަރުވާ ދެވެން ނެތުމާއި އާދައިގެ ކުދި ކުދި ބަލިބައްޔަށް އެކަށީގެންވާ ފަދަގޮތަކަށް ބޭސް ލިބެން ނެތުމުން ސިއްޚީ ހާލަތު ރަގަނޅު ކަމަކަށް ދެންނެވޭކަށް ނެތް.\nސިއްޚީ މަރުކަޒުގެ އަދަދު: 01\nޑޮކްޓަރުންގެ އަދަދު: ނެތް\nނަރުހުންގެ އަދަދު: ނެތް\nކުދިންގެ އަދަދު: 77\nދިވެހިޓީޗަރުންގެ އަދަދު: 10\nބިދޭސީ ޓީޗަރުންގެ އަދަދު: 08\nކިޔަވައިދޭ އެންމެ މަތީ ގްރޭޑް : ގްރޭޑް 10\nމި ރަށުގައި ދިރިއުޅެމުންދަނީ ބ. ހޮރަބަދޫ ( މިހާރުގެ ރޯޔަލް އައިލަންޑް ރިޒޯޓް ) ދަރިކޮޅުގެ މީހުންނެވެ.ހޮރަބަދޫ ދޫކޮށް ދޮންފަނަށް އައިކަމަށްވަނީ އިހުގެ މުސްކުޅިން ބުނަނީ7ކައިވެންޏެވެ. ނުވަތަ7އާއިލާގެ މީހުންނެވެ. މި މީހުން އެރަށްދޫކޮށް އެރަށުން އައީ އެރަށުގައި ހުދުބަލި ނުވަތަ ޖުޒާންބަލި ފާޑު ފާޑުގެ ބަލިތައް ގިނަވެ އާދަޔާ ޚިލާފަށް ރަށުތެރެ ނާމާންވެ މީހުން މަރުވަމުންދާތީކަމަށް އިހުގެ ދުވަސްވީ މުސްކުޅިން ބުނެއުޅެއެވެ. ހޮރަބަދޫ ދޮންފަނަށް ބަދަލުވި މީހުން ބަދަލުވީ މީހުން މިރަށްއައިސްފައިވަނީ 1252 ހ ވަނަ އަހަރުގެ ތެރޭގައިކަން ދޭހަވަނީ ހޮރަބަދޫން ދޮންފަނަށް ބަދަލުވީ މީހުން މާޅޮސް ދެކުނުބުރީ އިރުމަތީ ފިނޮޅަހޭކިޔާ ރަށްގަނޑު ވަގުފުކޮށް ދެއްވާފައިވަނީ މި އަހަރުގެ ތެރޭގައި ކަމަށްވާކަމެވެ. އެފަތްކޮޅުން ދޭހަވާ ގޮތުގައި ފިޅޮސްދެއްވާފައިވަނީ ހޮރަބަދޫ ފަޅުކޮށްފައި ދޮންފަނަށް އައި މީހުން ކައި ، ބޮއެ ވަރުވާ ދިނުމާއި އޭރު ދިވެހިރާއްޖޭގެ ތަހުތުގައި އިންނެވި އައްސުލްތާން މުޙައްމަދު މުއީނުއްދީން ދޮންފަނުގައި ބެހެއްޓެވި މިސްކިތުގެ ބޯގަޔަށާއި ، ލޮނުޒިޔާރަތްކޮޅު ބެލެހެއްޓުމަށްކަން އެނގެއެވެ. ލޮނުޒިޔާރަތްކޮޅަށް ކޮންމެ އަހަރަކު 11 ކަނޑިބައި ވެއްޔާއި 50 ދުނބުރި ދަނޑި އާއި 200 ގަނޑު ބިތްފަނާއި 25 އަޑުބާ ކާށިތެޔޮ ގާތްގަނޑަކަށް 1370 ގެ އަހަރުގެ ތެރޭތަކާއި ހަމައަށްވެސް ވުޒާރަތުލް އަވްޤާފަށް ދައްކަމުން އައިސްފައިވެއެވެ. ދޮންފަނުގައި މުޙައްމަދު މުޢީނުއްދީން ބަންޑާރައިން ބިނާކޮށްދެވި މިސްކިތަކީ ހިރިގަލާއި ހައިވަކަރުން ، ބިނާކޮށް ފަނުން ހިޔާކޮށްފައިވާ މިސްކިތެކެވެ. މިސްކިތް ހުޅުވައިދެއްވީ ހިޖްރައިން 1261 ވަނަ އަހަރުއެވެ. މިސްކިތުގެ ފުރާޅުގައި ކޮންމެސް ގޮތަކުން އަލިފާން ރޯވެގެން ފުރާޅު އެނދިކަމާށާއި މިސްކިތުގެ ވަނޑާންގަނޑަށް ކޮންމެ ވަރަކަށް ލިބުނު ކަމަށް އިހުގެ މުސްކުޅިން ބުނެއުޅެއެވެ. ނަމަވެސް މި މިސްކިތުގެ ( މިސްކިތުގެ ތަކެތިން ) މަރާމާތުކޮށްގެން ކަމުދާވަރު ނުވާތީ އެ މިސްކިތް އަލުން މަރާމާތުކޮށްގެން 1988 ހަމައަށް ބޭނުން ކުރިއެވެ. ހޮރަބަދޫ ދޮންފަނަށް ބަދަލުވީ މީހުންގެ ތެރެއިން ޚާއްޞަކޮށް ފާހަގަ ކުރެވުނީ "ބޮޑުކާށި ޢަލީ " ނުވަތަ އަލި ތަކުރުފާނުގެ އާއިލާއި އާމިނާތަކުރުފާނުގެ އާއިލާކަމަށް ވެއެވެ. ބޮޑުކާށި އަލީ އަކީ ހޮރަބަދޫން ދޮންފަނަށް ބަދަލުވި ބަދަލުމުގައި އެކަމުގެ އެންމެ އިސްނަންގަވައިގެން އުޅުއްވި ބޭކަލެކެވެ. އަދި ކުރިން ކުރިން ދެންނެވި ހައިވަކަރުން އަޅާފައިވާ މިސްކިތް އެޅުމުގައި ކިހާދުއްފަރަށް ނުވަތަ ދޮންފަނަށް ލެއްގި ހައިވަކަރުގަހެއް އޭރުގެ ވާރުގެ ވެރިޔާ ދެކޮޅު ހައްދަވައި ކޮށްވެސް ކީރިތި މަހާރަދުންގެ އަރިހަށް މި އަލީ ތަކުރުފާނު ދުރުވެގެން މިސްކިތް އެޅުމަށް އެހައިވަކަރުގަސް ޢަލީ ތަކުރުފާނަށް ދޫކުރެއްވިކަމަށާއި ، އަދި އެގަސް ކީހުމަށް ބޮޑު ކީހެއް ބަނޑޭރިގެއިން ޢަލިތަކުރުފާނަށް ދެއްވިކަމަށްވެއެވެ. އާމިނާފާނު ޚާއްޞަ ބޭކަނބަލެއްގެ ގޮތުގައި ބެލެވެނީ އާމިނާފާނަކީ ހޮރަބަދޫން އުތީމު ކަޅުޢަލީ ޚަތީބު ތަކުރުފާނު ކައިވެނި ބައްލަވައި ގެންނެވި އަނބިކަނބަލުން އާއިޝާފާނުގެ ކޮއްކޯފުޅުކަމަށްވާތީ ފަހަރި ކަމަނާއެއްގެ ގޮތުން މަޝްހޫރުވެފައިވުމާއި ، ދޮންފަނުގައި ޒަމާނުއްސުރެ ވެރިކަން ކުރަމުންއަންނަ އެއް ޢާއިލާ އަކީ މި އާމިނާފާނުގެ އާއިލާއެއް ކަމަށްވާތީއެވެ.ބުރުނީ ރައިވަރުކިޔާ މަޝްހޫރު ދޮންހިޔަލާގެ މަންމަ ކަމަށްބުނާ ދޮންފަނު އައިސާ ދޮންފަނުގައި އުޅުނުކަމަށް ބެނެއެވެ. ( މި އައިސާއަކީ އެދުވަސްވަރު ހުންނެވި ކަތީބުގެ އަންހެންދަރިއެއްކަމަށް ކުރީގެ މުސްކުޅިންބުނެއުޅެއެވެ) މިހެން މި ދެންނެވީ ދޮންހިޔަލައާއި އަލިފުޅުގެ ވާހަކައަކީ އޭގެ މައްޗަށް އެތަށް ގުނައެއް ފޮނިތޮށި ކާފޫރުތޮޅި އަޅާ އިތުރުކޮށްފައިވާ ވާހަކައަކަށްވީ ނަމަވެސް ( އެކަމާގުޅޭ ) ފެންނާހުރީމައެވެ. ދޮންފަނުގައި މިކަމާގުޅެ ސާބިތު ހެކިތަކެއް ފެންނާން ނެތް ނަމަވެސް މި ރަށުންވެސް އެކަމާ ގުޅުންހުރި ދެކަމެއް ފާހަގަ ކުރެވެއެވެ. އެއީ ، ރަދުންވަޑައިގަންނަވާތީ އެރަދުންނަށް ޚާއްޞަ ކުރެވިގެން ނަންދެވިފައިވާ ނެރަކާއި ، މަގެއް ދޮންފަނުގައި އޮތުމެވެ. މިގޮތުން ޚާއްޞަ ކުރެވިގެން މަގަށް ކިޔަނީ "އަރުމާޒު" މަގެވެ. ނެރަށްކިޔަނީ "އަރުމާޒު" ނެރެވެ. ދޮންފަނުގައި އިރުމަތީކޮޅު އަރުމާޒު މަހުގައި ކުރީގައި އުސްފަސްގަނޑެއް އޮވެއެވެ. މި ތަނަށް އެރަށު މީހުން ކިޔާ އުޅެނީ ތަރާގަނޑެވެ. މި ތަރާގަނޑުގެ ފަސްގަނޑު މިހާރުވަނީ ވަރަށް ތިރި ވެފައެވެ. އެއީ އެކިއެކި ބޭނުމަށް ދޮންފަނު މީހުން އެތަނުން ކުރީގައި ވެލިނަގާފައިވާތީއެވެ.\nކިޔާފައިވަނީ: 5166 ފަހަރު\tއެންމެފަހުން އަޕްޑޭޓް ކޮށްފައިވަނީ : ހޯމަ, 30 މާޗް 2015 12:10\nދޮންފަނު ކައުންސިލްގެ އިދާރާ\nކައުންސިލްގެ ރައީސް : އަލީ ރަޝީދު


ދެނަމާދު ޖަމްޢުކުރާ ނަމަ ނަމާދުގެ ފަހުގެ ޛިކްރުތައް ކިޔާނީ ކިހިނެއް ކޮންއިރަކު – shafiu.mv\nދެނަމާދު ޖަމްޢުކުރާ ނަމަ ނަމާދުގެ ފަހުގެ ޛިކްރުތައް ކިޔާނީ ކިހިނެއް ކޮންއިރަކު\nMarch 28, 2020 މުޙައްމަދު ޝާފިޢު\nދަތުރުވެރިންނަށް ހަތަރު ރަކުޢަތުގެ ނަމާދުތައް ދެރަކްޢަތަށް ކުރު ކުރެވޭނެ ކަމާއި މެންދުރު ނަމާދާއި ޢަޞްރު ނަމާދު އެއްކޮށް ކުރެވޭނެ ކަމީ އެނގޭ ކަންތައްތަކެވެ. ނަމަވެސް ދަތުރުވެރިންނަށް ނަމާދަށް ފަހު ކުރެވޭ ޛިކުރުތައް ވެސް ކުރު ކުރެވިދާނެތޯއެވެ؟ ނޫނީ ކުރާ ކޮންމެ ނަމާދަކަށް ފަހު ވެސް އެނަމާދެއްގެ ޛިކުރުތައް ވަކިން ކިޔަން ޖެހޭނެތޯއެވެ؟\nދެނަމާދު އެއްކޮށް ކުރުމަށް ފަހު އެއްފަހަރު ޛިކުރުތައް ކިޔުމުން ފުދޭނެއެވެ. އެހެނީ އެދެނަމާދު އެއްވެ އެއްނަމާދު ފަދައިން ވީތީއެވެ. އެހެންކަމުން ޛިކުރުތައް އެއްފަހަރާ ކިޔުމުން ފުދޭނެއެވެ. ޢާއްމުގޮތެއްގައި ނަމާދުގެ ފަހުގައި ކިޔާ ޛިކްރުތައް ކިޔުމުން ފުދޭނެއެވެ.\nމިޘާލަކަށް މަޣްރިބު ނަމާދާއި ޢިޝާ ނަމާދު އެއްކޮށް ކުރާ އިރުގައި، ސުންނަތުން ވާރިދުވާ ގޮތުގައި މަޣްރިބު ނަމާދަށް ފަހު لَا إِلَهَ إِلَّا اللّهُ وَحْدَهُ لَا شَرِيْكَ لَهُ، لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَيْءٍ قَدِيْرٌ މިފަދައިން ދިހަ ފަހަރު ކިޔުމީ ސުންނަތް ގޮތެވެ. އެހެނަސް އިޝާ ނަމާދަށް ފަހު މިޛިކްރު ތިން ފަހަރު ކިޔުމީ ސުންނަތް ގޮތެވެ. ވީމަ ގިނަ ޢަދަދު އިޚްތިޔާރު ކުރުމީ ރަނގަޅު ގޮތެވެ. އެހެނީ އެގިނަ ޢަދަދުގެ ތެރޭގައި މަދު ޢަދަދު ވެސް ހިމެނޭތީ އެވެ.\nއެކަމުވެސް ދެނަމާދު އެއްކޮށް ކުރާއިރު ކޮންމެ ނަމާދަކަށް ވަކިން ޛިކުރުތައް ކީކަމުގައި ވިޔަސް އޭގައި މައްސަލައެއްނެތެވެ. ކުރިން ބުނެވުނު ފަދައިން އެއްފަހަރު ޛިކުރުތައް ކިޔުމުން ވެސް ފުދޭނެއެވެ.\nޖަވާބު ދެއްވީ: އައްޝައިޚް އިބްނު ޢުޘައިމީން ރަޙިމަހުﷲ\n“لقاءات الباب المفتوح” 1/259 .\nނަމާދުނަމާދު ޖަމްޢުކުރާއިރު ޛިކްރު ކިޔުންނަމާދު ޖަމްޢުކުރުންނަމާދުގެ ފަހުގެ ޛިކްރުތައްނަމާދުގެ ޛިކްރުތައްސަލާމްދިނުން


Ali UK ah furuvaalumakee jinsee massalathah report kura elhunu huraheh: Aneesa\nއަނީސާ އަހުމަދު އަދި އަލީ ވަހީދު: އަލީ ވަހީދު ފުރުވާލުމުން ކަންބޮޑުވުން ފާޅުކޮށްފައިވޭ -- އަވަސް ފޮޓޯ\nމުވައްޒަފުންތަކަކަށް ޖިންސީގޯނާ ކުރުމުގެ ތުހުމަތުގައި ދައުވާ އުފުލާފައިވަނިކޮށް އެ މީހަކަށް ކުރިން ހިމާޔަތްދީފައިވާ ގައުމަކަށް ދިއުމަށް ހުއްދަ ދިނުމަކީ ޖިންސީ ގޯނާގެ މައްސަލަތައް ރިޕޯޓް ކުރުމަށް އެޅުނު ބޮޑު ހުރަހެއް ކަމަށް ކުރީގެ ވަޒީރު އަދި ރައްޔިތުން މަޖިލީހުގެ ކުރީގެ ނައިބު ރައީސް އަނީސާ އަހުމަދު ވިދާޅުވެއްޖެ އެވެ.\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ހިފަހައްޓަން ނެރެފައިވާ އަމުރު ބާތިލުކޮށްލުމުން ބޭސްފަރުވާއަށް ބޭރަށް ވަނީ ވަޑައިގެންފައެވެ. އަލީ ވަހީދު ވަޑައިގެންނެވީ އިނގިރޭސިވިލާތަށް ކަމަށް އެނގިފައިވެއެވެ. ރައީސް ޔާމީންގެ ސަރުކާރުގައި މޭޑޭގެ ހާދިސާއާ ގުޅިގެން ދައުވާ އުފުލުމުންވެސް އަލީ ވަހީދު ވަޑައިގެންނެވީ އިނގިރޭސިވިލާތަށެވެ. އެ ވެރިކަން ބަދަލުވަންދެން ހުންނެވީ އެ ގައުމުގައެވެ.\nޖިންސީ ގޯނާކުރުމުގެ ދައުވާ އުފުލާފައިވާ އަލީ ވަހީދުގެ ޕާސްޕޯޓު ކްރިމިނަލް ކޯޓުން ދޫކޮށްލާފައި ވަނީ އޭނާގެ ބޭސްފަރުވާއަށް ރާއްޖެއިން ބޭރަށް ވަޑައިގަންނަވަން ޖެހޭކަން ޑޮކްޓަރުން ކަށަވަރުކޮށްދިނުމުން ކަމަށް ކޯޓުން ބުންޏެވެ. އެމަނިކުފާނާއި ޖާމިނުވާނެ ފަރާތެއް ވެސް ހުށަހަޅާފައިވާތީ ޕާސްޕޯޓު ދޫކުރީ ކަމަށް ކޯޓުން ވަނީ ބުނެފަ އެވެ.\nއަލީ ވަހީދުގެ މައްޗަށް ހަތް ދައުވާއެއް އުފުލާފައިވާއިރު، އޭގެ ތެރޭގައި ޖިންސީ ކުށުގެ ގާނޫނުގެ ގެ 16 ވަނަ މާއްދާގެ ދަށުން ޖިންސީ އަނިޔާ ކުރުމުގެ ކުށުގެ ދައުވާ އާއި އެ ގާނޫނުގެ 15 ވަނަ މާއްދާގެ ދަށުން ރޭޕް ކުރަން އުޅުމުގެ ކުށުގެ ދައުވާ އާއި ގާނޫނުލްއުގޫބާތުގެ 132 ވަނަ މާއްދާގެ ދަށުން ބޭ އަދަބީ ގޮތުގައި ޖިންސީ ގުނަވަން ހާމަކުރުމުގެ ކުށުގެ ދައުވާ އާއި ޖިންސީ ކުށުގެ ގާނޫނުގެ 18 ވަނަ މާއްދާގެ ދަށުން ޖިންސީ ގޯނާ ކުރުމުގެ ކުށުގެ ދައުވާ އާއި އެ ގާނޫނުގެ 19 ވަނަ މާއްދާގެ ދަށުން ޖިންސީ ގޯނާ ކުރަން އުޅުމުގެ ކުށުގެ ދައުވާ އާއި ގާނޫނުލްއުގޫބާތުގެ 412 ވަނަ މާއްދާ އާއި އެ ގާނޫނުގެ 81 ވަނަ މާއްދާގެ ދަށުން ހުއްދަ ނޫން ޖިންސީ މުއާމަލާތެއް ހިންގުމަށް އެދުމުގެ ދެ ދައުވާ އެކެވެ.\nއެކަމަށް އިޝާރާތްކުރައްވާ އަންހެނުންގެ ހައްގުތަކަށް ވަރަށް ބޮޑަށް ވަކާލާތު ކުރައްވާ އަނީސާ ވިދާޅުވީ މުވައްޒަފުންތަކަކަށް ޖިންސީގޯނާ ކުރުމުގެ ތުހުމަތުގައި ދައުވާ އުފުލާފައިވަނިކޮށް އެ މީހަކަށް ކުރިން ހިމާޔަތްދީފައިވާ ގައުމަކަށް ދިއުމަށް ހުއްދަ ދިނުމަކީ ޖިންސީ ގޯނާގެ މައްސަލަތައް ރިޕޯޓް ކުރުމަށް އެޅުނު ބޮޑު ހުރަހެއް ކަމަށެވެ.\n"ރިޕޯޓުކުރުމަށް ފަސްޖެހެނީވެސް މުއަައްސަސާތަކުން ސީރިއަސްކޮށް ނުނަގާތީ،" ރައީސް ސޯލިހާއި ޕީޖީ އޮފީހަށް ޓެގް ކުރައްވާ އަނީސާ ކުރެއްވި ޓްވީޓެއްގައި ވިދާޅުވިއެވެ.\nއަނީސާ ވަނީ ޖިންސީ ގޯނާގެ ތުހުމަތު ކުރިން ކުރެވުނު ސަރުކާރުގެ ވެރިން ހިމާޔަތްކުރި އުސޫލުން ހިމާޔަތް ކުރާ ބޭފުޅަކަށް އަލީ ވަހީދު ވެވަޑައިނުގަންނަވާނެ ކަމަށް އުންމީދު ކުރައްވާ ކަމަށް ވިދާޅުވެފައެވެ.\nކުރީގެ ޓޫރިޒަމް މިނިސްޓަރު އަލީ ވަހީދު ކުއްލިގޮތަކަށް ބޭރަށް ވަޑައިގެންނެވިކަން ފުރަތަމަ އެނގުނީ ނޫސްތަކުގައި ލިޔެފައިވާ ހަބަރުތަކުން ކަމަށް ސަރުކާރުގެ ތަރުޖަމާން މުހައްމަދު މަބުރޫކް އަޒީޒް މިއަދު ވަނީ ވިދާޅުވެފައެވެ. ރައީސް އޮފީހުގައި މިއަދު އޮތް ނޫސްވެރިންގެ ބައްދަލްވުމުގައި މަބުރޫކް ވިދާޅުވީ "ކުރީގެ މިނިސްޓަރު އަލީ ވަހީދު ރާއްޖެއިން ބޭރަށް ފުރާވަޑައިގެންނެވި ވާހަކަ ފުރަތަމަ ދެކުނީ ހަބަރުން" ކަމަށެވެ.\nރައީސް އިބްރާހިމް މުހައްމަދު ސޯލިހު ޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ + އަލީ ވަހީދު ޖިންސީ ފުރައްސާރަ\n"ފްރޭމް ކުރީތޯ ނިންމާނީ ތަހުގީގުން"


ކޯވިޑް-19: ޗައިނާގައި ތިބި ބަލި މީހުންގެ އަދަދު 6000 ދަށްވެއްޖެ ކޯވިޑް-19: ޗައިނާގައި ތިބި ބަލި މީހުންގެ އަދަދު 6000 ދަށްވެއްޖެ\nކޯވިޑް-19: ޗައިނާގައި ތިބި ބަލި މީހުންގެ އަދަދު 6000 ދަށްވެއްޖެ\nކޯވިޑް-19ން ރައްކާތެރިވުމަށް މާސްކު އަޅައިގެން ތިބި ބަޔަކު ފޯނު ބޭނުންކުރަނީ - ފޮޓޯ: ރޮއިޓަރސް\nޗައިނާއިން އުފަންވި ކޯވިޑް-19 އެޤައުމުން ޖެހޭ މީހުންގެ އަދަދު އެތައް ގުނައަކަށް މަދުވެ އެ ޤައުމުގައި މި ބައްޔަށް ފަރުވާ ހޯދާ މީހުންގެ އަދަދު 6000 ދަށްވެއްޖެއެވެ.\nމިދިޔަ ޑިސެމްބަރު މަހު ފަހުކޮޅު ޗައިނާގެ ވޫހާން ސިޓީ ފެނުނު މި ބަލި އެ ޤައުމުގެ 80,967 މީހުންނަށް މިހާތަނަށްވަނީ ޖެހިފައެވެ. ޑިސެމްބަރު މަހު ޗައިނާއިން މި ވައިރަސް ފެނުނު ނަމަވެސް އެ ޤައުމުގައި މި ބަލި ހަލުވި ކަމާއި އެކު ފެތުރެން ފެށީ ޖެނުއަރީ މަހުގެ މެދުތެރޭގައެވެ. އޭރު ޗައިނާއިން ދުވާލަކު 14000 ވުރެ ގިނަ މީހުން ގައިން މި ބަލީގެ ވައިރަސް ދިޔައީ ފެންނަމުންނެވެ.\nކޯވިޑް-19ގެ އެންމެ ފަހު ތަފާސް ހިސާބުތައް ދައްކާ ގޮތުން ޗައިނާއިން މި ބަލީ ޖެހޭ މީހުންގެ ރޭޓްވަނީ ވަރަށް ބޮޑަށް ދަށްވެފައެވެ. މިދިޔަ 24 ގަޑިއިރުގެތޭރޭގައި ޗައިނާއިން މި ބަލީގެ ވައިރަސް ފެނިފައިވަނީ 39 މީހުންގެ ގައިންނެވެ.\nޗައިނާގައި އިން މި ބަލީގައި 3248 މީހުންވަނީ މަރުވެފައެވެ. ބަލިން ރަނގަޅުވި މީހުންގެ އަދަދު 71 އެއްހާހަށްވުރެ މައްޗަށް އަރައެވެ. މި ބަލީގައި ސީރިއަސް ހާލަތުގައި ތިބީ 2136 މީހުންނެވެ. އަދި ޗައިނާއިން މި ބައްޔަށް ފަރުވާ ހޯދަމުން ދާ މީހުންގެ އަދަދަކީ 6,569 އެވެ.\nޗައިނާގައި ހަލުވި ކަމާއި އެކު ކޯވިޑް-19 ފެތުރެން ފެށުމުން އެ ޤައުމުންވަނީ މުޅި ޤައުމު ބަންދުކޮށް ރައްޔިތުން ގޭގައި ބައިތިއްބާފައެވެ. އެހެންނަމަވެސް މަހަކަށްވުރެ ގިނަ ދުވަސްފަހުން މިހާރު ޗައިނާއިން އަންނަނީ ބައެއް ސަރަހައްދުތައް މަޑުމަޑުން ހުޅުވަމުންނެވެ.\nކޯވިޑް- 19 ޗައިނާއިން ފެނުނުނަމަވެސް އެޤައުމުން ބޭރުން މި ބަލި ޖެހުނު މީހުންގެ އަދަދު މިހާރުވަނީ އިތުރުވެފައެވެ. މިގޮތުން ދުނިޔޭގެ 181 ގައުމަކުން މި ބަލީގެ ވައިރަސް ފެނި ބަލި ޖެހުނު މީހުންގެ އަދަދު ވަނީ ދެ ލައްކަ ސާޅީސް ފަސްހާހަށްވުރެ މައްޗަށް އަރާފައެވެ. އަދި ޗައިނާއިން ބޭރުން މިބަލީގައި މަރުވި މީހުންގެ އަދަދު އުޅެނީ 6800 އަރާފައެވެ. އަދި މިބަލީގައި މިހާތަނަށް މަރުވި މީހުންގެ ޖުމްލަ އަދަދުވަނީ 10 ހާހަށްވުރެ މައްޗަށް އަރާފައެވެ.


SunOnline: Flatten the Curve; Dhivehin kiyaanee keekey?\nފްލެޓަން ދަ ކާވް: ދިވެހިން ކިޔާނީ ކީކޭ؟\nމުހައްމަދު މުޒައްޔިން ނާޒިމް 14 May 2020, 14:00\nކޮވިޑް-19 އާ ގުޅޭ ނޫސްކޮންފަރެންސެއްގައި ބަލި ފެތުރޭ ގޮތުގެ ގްރާފް ދައްކާލަނީ -- ފޮޓޯ/ އެންއީއޯސީ\nމުޅި ދުނިޔޭގައި ބާރަށް ފެތުރި، ނުރައްކާ ކުރަމުން ދާ ކޮރޯނާވައިރަހުގެ ރޯގާއާ އެކު އާ އާދަތަކާއި އާ ކަންތައްތަކަށް އިންސާނުންނަށް އެނބުރެން މި ވަނީ މަޖުބޫރުވެފަ އެވެ. މިވައިރަހާ އެކު ސިއްހީ ކަންކަމަށް އެހާ ސަމާލުކަމެއް ނުހުންނަ ދިވެހިންނަށް ވެސް، ސިއްހީ ކަންކަމުގެ ތެރެއަށް ވައްދައިދީފި އެވެ. އެހެން ނަމަވެސް ކޮރޯނާވައިރަހާ އެކު ސިއްހީ އެތައް އާ ބަސްތަކެއް ދިވެހިންގެ ދުވަހުގެ ބަސްކޮށާރުގެ ތެރެއަށް ވަނީ ވަދެގެން ގޮސްފަ އެވެ.\nޕެންޑަމިކް ނުވަތަ "އާލަމީ ވަބާ" އާއި ލޮކްޑައުން ނުވަތަ "ފުރަބަންދު"، ފިޒިކަލް ޑިސްޓޭންސިން "އިޖްތިމާއީ ގައިިދުކުރަން" ފަދަ ބަސްތައް މިއީ މިހާރު ދިވެހިންގެ ދޫ މައްޗަށް ފަރިތަ ބަސްތަކެކެވެ.\nމި ވަބާއިން ސަލާމަތްވުމަށް، ސިއްހީ މާހިރުން އިރުޝާދު ދެއްވާއިރު އަބަދުވެސް ވިދާޅުވަނީ؛ ކާވް ފްލެޓް ކުރަން ޖެހޭ ކަމަށެވެ. އިނގިރޭސިން ބުނާ ނަމަ "ފްލެޓެނިން ދަ ކާވް" އެވެ. މީގެ މާނައަކި ކޮބައި ހެއްޔެވެ؟ އަދި މިއަށް ދިވެހިން ކިޔާނީ ކިހިނެއް ހެއްޔެވެ؟\nކާވް ފްލެޓް ކުރުމުގެ މާނައަކީ ގައުމެއްގެ ސިއްހީ ނިޒާމަށް ކުޅަދާނަވާ ވަރަށް، ބަލި ޖެހޭ މީހުންގެ އަދަދު އެއް ވަރެއްގައި ހިފަހައްޓާފައި ބެހެއްޓުމެވެ. ފުރަ ބަންދާއި ގައިދުރުކަމުގެ ފިޔަވަޅުތައް އަޅަނީ މި މަގުސަދު ހާސިލްކުރާށެވެ. މިބަލިމަޑުކަން މައިތިރި ކުރެވުން، ނުނީ ނުކުރެވުން ބިނާވެފައި އޮންނަނީ ކާވް ފްލެޓް ކުރުމާ ކަމަށްވާއިރު، މިކަމަށް ދިވެހިން ކިޔާނީ ކީކޭ ހެއްޔެވެ؟ ސޯޝަލް މީޑިއާގައިވެސް މިކަމުގެ ބަހުސެއް އެބަ އޮތެވެ.\nކޮރޯނާވައިރަހާ ދެކޮޅަށް މަސައްކަތް ކުރާ ގައުމީ ސެންޓަރު އެންއީއޯސީގެ ތަރުޖަމާން މަބުރޫކް އަޒީޒް، ވިދާޅުވަނީ "ގުދު ފަތި ކުރަން" ޖެހޭ ކަމަށެވެ. މިއީ ކާވް ފްލެޓް ކުރުން، މަބުރޫކް ދިވެހި ކުރައްވާ ގޮތެވެ. ސޯޝަލް މީޑިއާގައި ހިޔާލު ފާޅުކުރި މީހުންގެ ތެރެއިން ބައެއް މީހުންގެ ނަޒަރުގައި ދިވެހި ބަހުން ކިޔަންވީ "ބަޅު ފަތި" ކުރުމެވެ. ނުވަތަ ކޮންމެވެސް އެހެން ބަހެއް ކުރިއަށް ލުމަށްފަހު ފަތި ކުރުން ނުވަތަ ތިރި ކުރުން ކިޔަންވީ އެވެ. މިއީ ހައްތަހާވެސް އާންމުގެ ހިޔާލެވެ.\nދިވެހި ބަހުގެ އެކަޑަމީން މިހާރު މި ވަނީ މި ބަހަށް ރަސްމީކޮށް ކިޔާނެ ބަހެއް ނިންމާފަ އެވެ. އެއީ "ބާނި ތިރިކުރުން" އެވެ.\nއެކަޑަމީގެ ރައީސް އަހްމަދު އަޝްރަފު އަލީ "ސަން"އަށް ވިދާޅުވީ، މި ފެށުނު ހަފްތާގައި ބަސްކޮމިޓީން ރަސްމީކޮށް އެ ބަސް ފާސްކޮށް މިހާރު އެންމެހާ މުއައްސަސާތަކަށް ހިއްސާކޮށްފައިވާ ކަމަށެވެ.\nއަޝްރަފު ވިދާޅުވީ، މި ބަސް އެކުލަވާލުމުގައި ބަސް ކޮމިޓީން ބަލާފައިވަނީ މިކަމުގެ ބަސްކޮށާރަށާއި މީގެ ކުރިން ކިޔާ ކިޔުންތަކަށް ކަމަށެވެ.\n"ޑޮކްޓަރުންވެސް ވަހަކަ ދައްކާއިރު ވިދާޅުވާނެ ދެން ނަގާނެ ރާޅެއް ނޭނގޭނޭ ކަމަށް. މި އާލަމީ ވަބާގައި ހިމޭން ވަގުތުކޮޅެއް އައިސްފައި ދެން ނަގާނެ ރާޅެއް ނޭނގޭނެ ކަމަށް. ނަގާ ރާޅުގެ އަދަދުން ހަމަ އެ ބަސްކޮށާރަށް ބަލާނަމަ، ގްރާފުން މި ފެންނަނީ އޭގެ ބާނި. ބާނި އެންމެ އުސް ކުންނަށް ދިޔުމަކީ ޕީކަށް އެރުން. އެންމެ އުސް ކުންނަން އަރާނޭ މިވެނި ދުވަހެއްގައި، އެއަށްފަހު ބާނި ތިރިވަމުން ދާނީ،" ބަސް ބޭނުންކުރާނެ ގޮތް ކޮންމެވެސް ވަރަށް އޮޅުންފޮލުއްވައި ދެއްވަމުން އަޝްރަފު ވިދާޅުވި އެވެ.\nބަސް ކޮމިޓީގެ ރައީސް މުހައްމަދު ފާރޫގު ހަސަން ވިދާޅުވީ، ބަސް ކޮމިޓީއަށް ބަހެއް ހެދުމަށް ހަވާލުކުރުމާއެކު، މީގެ ކުރިން އެކި އެކި ފޯރަމްތަކުގައި ބަސް ބޭނުން ކުރަމުން އަންނަ ގޮތާއި، އާންމުގެ ހިޔާލު ހޯދާ ކަމަށެވެ. އެގޮތަށް ފާޅު ކުރާ ހިޔާލުތަކާއެކު މަޝްވަރާ ކުރުމަށްްފަހު، ބަސް ކޮމިޓީގެ މެމްބަރުންގެ އަގްލަބިއްޔަތުން އެ ބަހެއް ނިންމާ ކަމަށް އޭނާ ވިދާޅުވި އެވެ.\n"އެ ހުރިހާ ބަސްތަކަށް މަޝްވަރާ ކުރުމަށްފަހު، އަޅުގަނޑުމެން ބަލަން ބަހުގެ ހަމަތަކަށް ފެތެނީ ކޮން ބަހެއްތޯ. ބެލުމަށްފަހު އަޅުގަނޑުމެން ނިންމަވަނީ ކޮންމެ ލަފްޒެއްވެސް،" ފާރޫގު ވިދާޅުވި އެވެ.\nކާވް ފްލެޓް ކުރުމަށް ދިވެހި ބަހުސް ރަސްމީކޮށް ކިޔާނެ ގޮތެއް މި ވަނީ ސާފުވެފަ އެވެ. އެއީ "ބާނި ތިރިކުން" އެވެ. މިގޮތް ވައިގައި ހިފައިފާނެ ހެއްޔެވެ؟ ނޫނީ މަބުރޫކް ކިޔާ ގޮތަށް އެންމެން ވެސް ކިޔާނީ ގުދު ފަތިކުރުން މިހެން ހެއްޔެވެ؟


Religion: Aashooraa dhuvahuge Roadha hifanee keevve?\nއާޝޫރާ ދުވަހު ރޯދަ ހިފަނީ ކީއްވެ؟\nލިޔުނީ: އައްޝަައިޚް ހަސަން މޫސާ ފިކުރީ\nޢާޝޫރާއަކީ މުޙައްރަމު މަހުގެ ހަވަނަ ދުވަހަށް ދެވިގެންވާ ނަމެކެވެ. މި ކަލިމަ ގުޅިފައި ވަނީ ޢަރަބި ބަހުގައި ދިހައަކަށް ދެވިފައިވާ ނަމާ އެވެ. އެއީ ޢަޝަރަ އެވެ. ހަމަ މިގޮތަށް، މުޙައްރަމު މަހުގެ ނުވަވަނަ ދުވަހަށް ތާސޫޢާގެ ނަން ދެވިގެން ވެއެވެ. ޢަރަބި ބަހުގައި ނުވަޔަކަށް ދެވިފައިވާ ނަމަކީ ތިސްޢަ އެވެ. ޢާޝޫރާ ދުވަހަކީ ރޯދަހިފުން މޮޅު އިތުރުވެގެންވާ ދުވަސްތަކުގެ ތެރެއިން ދުވަހެކެވެ.\nޢާޝޫރާ ދުވަހު ރޯދަހިފަނީ ކީއްވެ؟\nމުޙައްރަމު މަހުގެ ދިވަހަ ވަނަ ދުވަހަކީ މޫސާގެފާނާއި އެކަލޭގެފާނުގެ އަރިހުގައި ތިބި، އީމާންވީ މީސްތަކުން، ފިރުޢައުނުގެ ކިބައިން ސަލާމަތް ކުރެއްވި ދުވަހެވެ. އަދި މޫސާގެފާނަށް ނަޞްރު ދެއްވައި، ފިރުޢައު ކަނޑަށް ގަންބަވައިގެންނެވި ދުވަހެވެ.\nޞަޙީޙުލް ބުޚާރީ އާއި ޞަޙީޙު މުސްލިމުގައި ރިވާވެގެން ވެއެވެ. عَنِ ابْنِ عَبَّاسٍ رَضِيَ اللهُ عَنْهُمَا، قَالَ: قَدِمَ رَسُولُ اللهِ صَلَّى اللهُ عَلَيْهِ وَسَلَّمَ الْمَدِينَةَ، فَوَجَدَ الْيَهُودَ يَصُومُونَ يَوْمَ عَاشُورَاءَ فَسُئِلُوا عَنْ ذَلِكَ؟ فَقَالُوا: هَذَا الْيَوْمُ الَّذِي أَظْهَرَ اللهُ فِيهِ مُوسَى، وَبَنِي إِسْرَائِيلَ عَلَى فِرْعَوْنَ، فَنَحْنُ نَصُومُهُ تَعْظِيمًا لَهُ، فَقَالَ النَّبِيُّ صَلَّى اللهُ عَلَيْهِ وَسَلَّمَ: «نَحْنُ أَوْلَى بِمُوسَى مِنْكُمْ فَأَمَرَ بِصَوْمِهِ» މާނައީ: އިބްނު ޢައްބާސް ވިދާޅުވިއެވެ. ކީރިތި ރަސޫލާ صلى الله عليه وسلم މަދީނާއަށް ހިޖުރަ ކުރެއްވިއިރު ޔަހޫދީން ޢާޝޫރާ ދުވަހު ރޯދަހިފައި އުޅުނެވެ. އެދުވަހު ރޯދަހިފުމާ ބެހޭގޮތުން އެމީހުންނާ ސުވާލު ކުރެވުނު ހިނދު އެމީހުން ބުންޏެވެ. "މި ދުވަހަކީ މޫސާގެފާނާއި ބަނީސް އިސްރާއީލް މީހުން، ފިރުޢައުނުގެ މައްޗަށް ގަދަކުރައްވައި، ނަޞްރު ދެއްވި ދުވަހެވެ. އެދުވަހުގެ މާތް ކަމައްޓަކައި ތިމަންމެން ރޯދަހިފަނީ އެވެ.\nއެހިނދު ކީރިތި ނަބިއްޔާ صلى الله عليه وسلم ޙަދީޘް ކުރެއްވިއެވެ. "ތިޔަބައި މީހުންނަށްވުރެ މޫސާގެފާނަށް ދެއްވުނު ނަޞްރާމެދު އުފާ ކުރުން އައުލާވެގެން ވަނީ ތިމަންމެނަށެވެ." ދެން އެދުވަހު ރޯދަ ހިއްޕެވުމަށް އަމުރު ކުރެއްވި އެވެ."\nމަދީނާއަށް ހިޖުރަކުރެއްވުމުގެ ކުރީން، ކީރިތި ރަސޫލާ صلى الله عليه وسلم މައްކާގައި ހުންނެވި ދުވަސްވަރު ވެސް ޢާޝޫރާދުވަހު ރޯދަ ހިއްޕެވިއެވެ. އަދި ރަމަޟާންމަހުގެ ރޯދަ ފަރުޟު ކުރެއްވުމުގެ ކުރީގައި ޢާޝޫރާ ދުވަހުގެ ރޯދަ ހިފުން މުސްލިމުތަކުންނަށް ވާޖިބެއްކަމުގައި ކަނޑައެޅުއްވިއެވެ. ނަމަވެސް ރަމަޟާންމަހުގެ ރޯދަ ފަރުޟު ކުރެއްވުމަށްފަހުގައި ޢާޝޫރާދުވަހުގެ ރޯދައިގެ ވާޖިބުކަން ކެނޑިގެން ދިޔައެވެ. އެދުވަހު ރޯދަހިފަން އެދޭ ބަޔަކު ރޯދަހިފުމަށް އިރުޝާދު ދެއްވިއެވެ.\nޢާޝޫރާ ދުވަހު ރޯދަ ރޯދަހިފުމުގެ ޙުކުމް\nއިސްވެބަޔާންކުރެވުނު ފަދައިން، ރަމަޟާންމަހުގެ ރޯދަ ފަރުޟު ކުރެއްވުމުގެ ކުރީގައި ޢާޝޫރާ ދުވަހު ރޯދަހިފުން އޮތީ ވާޖިބެއްގެ ގޮތުގައި ކަނޑައަޅުއްވާފައެވެ.\nބުޚާރީއާއި މުސްލިމުގައި ރިވާވެގެންވެއެވެ. كَانَتْ قُرَيْشٌ تَصُومُ عَاشُورَاءَ فِي الْجَاهِلِيَّةِ، وَكَانَ رَسُولُ اللهِ صَلَّى اللهُ عَلَيْهِ وَسَلَّمَ يَصُومُهُ، فَلَمَّا هَاجَرَ إِلَى الْمَدِينَةِ، صَامَهُ وَأَمَرَ بِصِيَامِهِ، فَلَمَّا فُرِضَ شَهْرُ رَمَضَانَ قَالَ: «مَنْ شَاءَ صَامَهُ وَمَنْ شَاءَ تَرَكَهُ» މާނައީ: "ޖާހިލިއްޔަ ޒަމާނުގައި ޤުރައިޝުން ޢާޝޫރާ ދުވަހު ރޯދަހިފައި އުޅުނެވެ. އަދި ރަސޫލާ صلى الله عليه وسلم ވެސް އެދުވަހު ރޯދަ ހިއްޕެވިއެވެ. ދެން މަދީނާއަށް ހިޖުރަ ކުރެއްވުމަށްފަހު، އެދުވަހު ރޯދަ ހިފުމަށް މީސްތަކުންނަށް އަމުރު ކުރެއްވިއެވެ. ދެން ރަމަޟާންމަހުގެ ރޯދަ ފަރުޟު ކުރެއްވުމުން ޙަދީޘް ކުރެއްވިއެވެ. "ތިޔަބައިމީހުންކުރެ ޢާޝޫރާ ދުވަހުގެ ރޯދަ ހިފަން އެދޭމީހު އެދުވަހު ރޯދަހިފާހުށިކަމެވެ. އަދި ދޫކޮށްލަން އެދޭމީހަކު ދޫކޮއްލިޔަސް އެންމެ ރަނގަޅެވެ."\nއެދުވަހު ރޯދަ ދޫކޮށްލެއްވުމަށް ހުއްދަ ދެއްވީ އެއީ ފަރުޟު ރޯދައެއް ނޫންކަން ބަޔާންކޮށްދެއްވުމުގެ ގޮތުންނެވެ. ވީމާ، ޢާޝޫރާ ދުވަހުގެ ރޯދަ ހިފުމަކީ ސުންނަތެކެވެ. އަދި އެދުވަހުގެ ރޯދައިގެ މާތްކަން ބޮޑުވެގެންވެއެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "صِيَامُ يَوْمِ عَاشُورَاءَ أَحْتَسِبُ عَلَى اللَّهِ أَنْ يُكَفِّرَ السَّنَةَ الَّتِي قَبْلَهُ". صحيح مسلم رقم (1162) މާނައީ: "ޢާޝޫރާ ދުވަހުގެ ރޯދައަކީ ފާއިތުވެ ދިޔަ އަހަރުގެ ފާފަތައް ފުއްސަވައިދެއްވަނި އަޅުކަމެއްކަމުގައި ވުމަށް ތިމަންކަލޭގެފާނު އުއްމީދު ކުރައްވަމެވެ."\nމުޙައްރަމު މަހުގެ ދިވަހަވަނަ ދުވަހާއެކުގައި ނުވަވަނަ ދުވަހުވެސް ރޯދަ ހިފުން ސުންނަތްވެގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވާ ބަސްފުޅެއްގެ މާނައިގައި ވެއެވެ. "މިއަންނަ އަހަރާއި ހަމައަށް ދުނިޔޭގައި ލަހައްޓަވައިފިނަމަ ނުވަވަނަ ދުވަހުވެސް ރޯދަ ހިއްޕަވާހުށީމެވެ." ރިވާކުރެއްވީ އިމާމު މުސްލިމެވެ. އެބަހީ ޢާޝޫރާ ދުވަހާއެކުގައި ތާސޫޢާ ދުވަހުވެސް ރޯދަ ހިއްޕަވާނޭކަމުގައެވެ. މި ކަމުގެ ޙިކުމަތެއްކަމުގައި ވެފައިވަނީ ޔަހޫދީންގެ ޢަމަލުތަކާއި ޚިލާފުވެވަޑައިގެންނެވުމެވެ.\nބައެއް ރިވާޔަތްތަކުގައި ވެއެވެ. "ތިޔަބައިމީހުން ޢާޝޫރާ ދުވަހު ރޯދަހިފާހުށިކަމެވެ. އަދި ޔަހޫދީންނާ ޚިލާފުވާހުށިކަމެވެ. އެދުވަހުގެ ކުރިން އެއްދުވަހު ރޯދަހިފާށެވެ. ނުވަތަ އެދުވަހުގެ ފަހުން އެއްދުވަހު ރޯދަހިފާށެވެ."\nޢާޝޫރާ ދުވަހުގެ ރޯދަހިފުމުގައި މޮޅު އިތުރުވެގެންވަނީ ޢާޝޫރާ ދުވަހައެކު އޭގެ ކުރިން ނުވަތަ ފަހުން އެއްދުވަހު ރޯދައަށް ހުރުމެވެ.\nއިބްނުލް ޤައްޔިމު رحمه الله ވިދާޅުވެފައިވެއެވެ. "ޢާޝޫރާ ދުވަހުގެ ރޯދަހިފުމުގައި ތިން ދަރަޖައެއް ވެއެވެ. އެއީ؛ އެއްވަނައީ އެދުވަހާއެކުގައި އެއްދުވަސް، އަދި ފަހުން އެއްދުވަސް ހިފުމެވެ. މިއީ އެންމެ މޮޅުއިތުރު ގޮތެވެ. އެއާ ޖެހިގެން އޮތީ، ނުވަވަނަ ދުވަހާއި ދިހަވަނަ ދުވަހާއި ދެދުވަހު ރޯދަ ހިފުމެވެ. މިއީ ގިނަ ޢިލްމުވެރިން އެގޮތަކަށް ބުރަވެވަޑައިގަންނަވާ ގޮތެވެ. ދެން އޮތީ ހަމައެކަނި ދިހަވަނަ ދުވަހު ރޯދަހިފުމެވެ."\nމިއަހަރުގެ ޢާޝޫރާ ދުވަސް ދިމާވަނީ 29 އޮގަސްޓްވާ ހޮނިހިރު ދުވަހާއެވެ. އަދި ތާސޫޢާ ދުވަހަކީ، 28 އޮގަސްޓްވާ ހުކުރު ދުވަހެވެ. މިގޮތަށް ދިމާވުމުން ބައެއް ފަރާތްތަކުން ކުރައްވާ ސުވާލަކީ، ބުރާސްފަތި ދުވަހު ރޯދަ ނުހިފާ ހުކުރު ދުވަހު ރޯދައަށް ހުރެވިދާނޭތޯއެވެ؟\nމިސުވާލުގެ ޖަވާބުގައި ދަންނަވަން އޮތީ، އާއެކެވެ! ހުކުރު ދުވަހާއެކުގައި ހޮނިހިރު ދުވަހު ރޯދަހިފުމުން، ތާސޫޢާ އަދި ޢާޝޫރާ ދުވަހު ރޯދަހިފުން ފުރިހަމަވާނެއެވެ. ވީމާ، ހުކުރު ދުވަހު ރޯދަހިފުމަކީ އޭގައި އެއްވެސް މައްސަލައެއް އޮތް ކަމެއް ނޫނެވެ.\nހުކުރު ދުވަސް ވަކީން، ސުންނަތް ރޯދަހިފުމަކީ އެދެވިގެންވާ ގޮތެއް ނޫންކަމުގައި ބައެއް ދަންނަބޭކަލުން ފަތުވާ ދެއްވައެވެ. އެބޭކަލުންވެސް ދެކެލައްވާ ގޮތުގައި، ސުންނަތް ރޯދަ ހިފުމުގައި ހުކުރު ދުވަހުގެ ކުރީން، ނުވަތަ ފަހުން ރޯދަހިފާނަމަ ހުކުރު ދުވަހު ރޯދަހިފުން ހުއްދަވެގެންވެއެވެ. ނަމަވެސް، އެހިފާ ރޯދައަކީ ޤަޟާރޯދައެއް ކަމުގައިވާނަމަ، ހުކުރު ދުވަހު އެކަނިވެސް ރޯދަހިފުން ހުއްދަ ކަމުގައި އެބޭކަލުން ދެކެލައްވައެވެ. މިފަދައިން ވިދާޅުވާ ބޭކަލުންގެ ތެރޭގައި ސަޢޫދީ ޢަރަބިޔާގެ ކުރީގެ މުފްތީ އައްޝައިޚް ބިންބާޒު ރަޙިމަހު ﷲ ހިމެނިވަޑައިގަންނަވައެވެ.\nމިފަދަ ދަރުމަޔާއި، ސަވާބު ބޮޑުވެގެންވާ ދުވަހެއްގައި ރޯދަ ހިފުމަށް އެންމެހާ ލޮބުވެތި އަޚުންނާއި އުޚްތުންނަށް ވަޞިއްޔަތް ކުރަމެވެ.


Viyafaari bandharu thilafuttah badhalu kuran mashvaraa kuranee | Mihaaru\nއެމްޕީއެލް ކޮންޓެއިނާ ބޯޓެއް: ވިޔަފާރި ބަނދަރު ތިލަފުއްޓަށް ބަދަލުކުރަން ވޭތުވެދިޔަ ސަރުކާރުތަކުން ވެސް މަޝްވަރާކުރި.\nވިޔަފާރި ބަނދަރު ތިލަފުއްޓަށް ބަދަލުކުރަން މަޝްވަރާ ކުރަނީ\n05 ޖެނުއަރީ 2019 - 17:08 18 comments\nމާލޭ ވިޔަފާރި ބަނދަރު، ތިލަފުއްޓަށް ބަދަލު ކުރުމުގެ މަޝްވަރާތައް ފަށައިފި އެވެ.\nމޯލްޑިވްސް ޕޯޓްސް ލިމިޓެޑް (އެމްޕީއެލް)ގެ މެނޭޖިން ޑިރެކްޓަރު ޝާހިދު އަލީ މިއަދު ވިދާޅުވީ ވިޔަފާރި ބަނދަރުގެ ޖާގައިގެ ދަތިކަމަށް ދިމާވެފައިވާ މައްސަލަ އަށް އަވަސް ހައްލެއް ހޯދަން ސަރުކާރުގެ އެންމެ މަތީ ފަންތީގައި މަޝްވަރާ ކުރަން ފަށާފައިވާ ކަމަށެވެ. ތިލަފުއްޓަށް، ވިޔަފާރި ބަނދަރު ބަދަލުކުރުމުގައި އަމަލުކުރާނެ ގޮތްތަކެއް އެ މަޝްވަރާގެ ތެރެއިން ކަނޑައެޅޭނެ ކަމަށް ވިދާޅުވި އެވެ.\nތިލަފުއްޓަށް ވިޔަފާރި ބަނދަރު ބަދަލު ކުރުމަކީ ހުރިހާ ސަރުކާރަކުން ވެސް ވިސްނުން ގެންގުޅުނު ކަމެކެވެ. އެކަމަކު މިހާތަނަށް ކާމިޔާބުވެފައެއް ނުވެ އެވެ.\nޝާހިދު ވިދާޅުވި ގޮތުގައި އެމްޕީއެލްގެ ބަނދަރު، ތިލަފުއްޓަށް ބަދަލު ކުރުމުގެ މަސައްކަތް ކުރިއަށްގެންދާ އިރު މިހާރުން މިހާރަށް ވެސް ޖާގައިގެ ދަތިކަމަށް ހައްލު ހޯދަން ކުރެވޭނެ ކަންތައްތައް ބަލައި އެ ބަދަލުތައް ގެންނާނެ އެވެ.\n"ވަގުތީ ގޮތުން ބަނދަރުގެ މައްސަލަ އަށް ހައްލެއް ގެނައުމަށްޓަކައި ހަލާކުވެފައިވާ އިކުއިޕްމެންޓްތައް މަރާމާތު ކުރުމުގެ މަސައްކަތް ދަނީ ކުރަމުން. މީގެ އިތުރުން ބަނދަރުގެ މެކްސިމަމް ސްޕޭސް ބޭނުން ކުރެވޭނެ ގޮތައް ރީއެޖޭންޖް ކުރުމުގެ މަސައްކަތް ވެސް ދަނީ ކުރަމުން،" އޭނާ ވިދާޅުވި އެވެ.\nޝާހިދު ވިދާޅުވީ، ބަނދަރުން ހުސްކުރާ ކޮންޓެއިނާތައް ބެހެއްޓުމަށްޓަކައި ހުޅުމާލޭގައި ހެދިފައިވާ ޖާގަ ވެސް އިތުރަށް ބޮޑު ކުރުމުގެ ގޮތުން އިތުރު ޔާޑެއް ތައްޔާރު ކުރަމުން އެބަދާ ކަމަށެވެ.\nއެމްޕީއެލް އިން ބުނިގޮތުގައި ތިލަފުއްޓަށް ވިޔަފާރި ބަނދަރު ބަދަލު ކުރުމުގެ އަމަލީ މަސައްކަތް ފެށޭނެ ދުވަހެއް އަދި ނޭނގެ އެވެ.\nބަނދަރުން މުދާ ނުނެރެވި، ގިނަ ވަގުތު ނަގާތީ ވިޔަފާރިވެރިންނަށް ބޮޑެތި ގެއްލުންތަކެއް ލިބޭ ކަމުގެ ޝަކުވާ ބޮޑެވެ.\nއިތުރު ލިޔުންތައް ތިލަފުށި އެމްޕީއެލް މާލޭ ވިޔަފާރި ބަނދަރު ޝާހިދު އަލީ، މެނޭޖިން ޑިރެކްޓަރު، އެމްޕީއެލް\nތިލަފުށީގައި ހަދާ ބަނދަރަށް ކޮންސަލްޓެންޓެއް ހޯދަނީ\n"140 މިލިއަނަށް ގަތް ވެހިކަލްތައް ބޭނުމެއްނުކުރެވޭ"


Addu drug mahsala: Ithuru thin meehaku shareeai nimendhen bandhukohfi – Iru\nރައީސް ޔާމީންގެ މަންމާފުޅު ކޮވިޑަށް ޕޮޒިޓިވްވެއްޖެ\nއައްޑޫ ސިޓީގައި ހިންގި މަސްތުވާތަކެތީގެ ހާއްސަ އޮޕަރޭޝަނުގައި ހައްޔަރުކުރި މީހުންގެ ތެރެއިން އިތުރު3މީހަކު ޝަރީއަތް ނިމެންދެން ބަންދުކޮށްފިއެވެ.\nފުލުހުންގެ މީޑިއާއިން ބުނީ، ޝަރީއަތް ނިމެންދެން ބަންދުގައި ބެހެއްޓުމަށް އަމުރުކޮށްފައިވަނީ ސ. ހިތަދޫ، ފިނިފަރު، ހަސަން އާމިރު (25އ) އާއި ސ. ހިތަދޫ، ބުލޫބާރޑް، ހޫދު ލަތީފް (24އ) އާއި ސ. ހިތަދޫ، މަންދޫބުގެ، ޙުސައިން ސިމާޙު (27އ) އެވެ.\nމި މީހުންގެ ތެރޭގައި ހިމެނޭ ހޫދު ލަތީފް އަކީ މިމައްސަލައާ ގުޅިގެން އޮކްޓޫބަރު7ވަނަ ދުވަހުގެ ވަގުތެއްގައި ހައްޔަރުކޮށް، އެދުވަހު ކޯޓަށް ހާޒިރުކުރުމުން ޝަރީއަތް ނިމެންދެން ބަންދުގައި ބެހެއްޓުމަށް އަމުރުކޮށްފައިވާ މީހެކެވެ. އަދި އަނެއް ދެ މީހުން ޝަރީއަތް ނިމެންދެން ބަންދުގައި ބޭތިއްބުމަށް އަމުރުކޮށްފައިވަނީ އެ ދެ މީހުންގެ ބަންދާމެދު ގޮތެއް ނިންމުމަށް ހުކުރު ދުވަހު ކޯޓަށް ހާޒިރުކުރުމުން ކަމަށް ފުލުހުން ބުނެއެވެ.\nމި ތިން މީހުންނާއެކު ޖުމްލަ5މީހަކަށް ވަނީ ޝަރީއަތް ނިމެންދެން ބަންދުގައި ބެެހެއްޓުމަށް އަމުރުކޮށްފައެވެ. މީގެ ކުރިން މި މައްސަލަގައި ޝަރީއަތް ނިމެންދެން ބަންދުގައި ބެހެއްޓުމަށް ކޯޓުން އަމުރުކުރީ، ސ. ހިތަދޫ، ފިނިފަރު، ޢަބްދުﷲ އިބްރާހިމް (33އ) އާއި ސ. ހިތަދޫ، ކޯޅި، މުޙައްމަދު ޔާމީން ނަޞީރު (23އ) އަށެވެ.\nފުރަތަމަ ޖަލްސާގައި އޮތީ މަޖާނަގާނެ ޖަގަހަތައް ހެދުމަށް ގޮވާލާ ޤަރާރަށް ބަހުސްކުރުން\nއޮކްޓޫބަރު 1 ވަނަ ދުވަހުން ފެށިގެން އައްޑޫ ސިޓީގައި ފުލުހުން ހިންގި މަސްތުވާތަކެތީގެ މި އޮޕަރޭޝަނުގައި ޖުމްލަ 16 މީހަކު ހައްޔަރުކޮށްފައިވާއިރު، މި މައްސަލައާ ގުޅިގެން ފަހުން ހައްޔަރުކުރި ދެ މީހުން ހައްޔަރުކޮށްފައިވަނީ އޮކްޓޫބަރު5އަދި7ވަނަ ދުވަހުގެ ވަގުތެއްގަ ކަމަށެވެ. އެ ދެ މީހުންގެ ތެރެއިން އެކަކު ހައްޔަރުކޮށްފައިވަނީ އޮކްޓޫބަރު5ވަނަ ދުވަހުގެ ވަގުތެއްގައެވެ. އަދި އޮކްޓޫބަރު7ވަނަ ދުވަހު ހައްޔަރުކޮށްފައިވަނީ ހޫދު ލަތީފް ކަމަށްވެސް ފުލުހުން ބުނެފައި ވެއެވެ. މި މައްސަލައާ ގުޅިގެން ހައްޔަރުކުރި މީހުންގެ ތެރެއިން ތަހުގީގަށް އިތުރަށް ބަންދުގައި ބައިތިއްބަން ނުފެންނާތީ 8 މީހަކު ވަނީ ދޫކޮށްލާފައެވެ.\nބޭރުގެ ބަޔަކާ ގުޅިގެން ރާއްޖެއަށް ގިނަ އަދަދެއްގެ މަސްތުވާތަކެތި އެތެރެކުރަން އުޅުނު މައްސަލައިގައި އިސްކޮށް ހަރަކާތްތެރިވީ މި މައްސަލާގައި ހައްޔަރުކޮށްފައިވާ ޢަބްދުﷲ އިބްރާހީމް (އަބުޗާ) ކަމަށް ފުލުހުން ވަނީ ބުނެފައެވެ.


"Naughty 40" review: Yuppe ah hama saabas | Mihaaru\n"ނޯޓީ 40" ގެ ޕޯސްޓަރެއްގައި ޔޫއްޕެ، ސައީދު އަދި މަނިކު.\n"ނޯޓީ 40" ރިވިއު: ޔޫއްޕެ އަށް ހަމަ ސާބަސް\n12 އޯގަސްޓް 2017 - 08:459comments\nކާސްޓް: ޔޫއްޕެ، މަނިކު، ސައީދު، ސީޒަން، އަޒޫ، އައްޒަ، ޖިމީ، ގުލީ، ނުޒޫ، ޝަރީފް، ދޮންއައްޔަ\nސްކްރީންޕްލޭ އަދި ޑައިރެކްޝަން: ޔޫއްޕެ\nބެކް މިއުޒިކް: ބާޗީ\nޕްރޮޑިއުސަރު: އިސްމާއީލް ޝަފީގް އަދި ނިއުމާ މުހައްމަދު\nއަހަރުގެ ބޮޑު ފިލްމްގެ ގޮތުގައި މި މަހުގެ2ވަނަ ދުވަހު ރޭ އެޅުވި ފިލްމް "ނޯޓީ 40" ގެ ވާހަކަ އަށް ޖެހިލުމުގެ ކުރިން މި ޕްރޮޖެކްޓްގެ މުގުލުގައި ހުރީ ޔޫސުފް ޝަފީއު (ޔޫއްޕެ) ގެ ވާހަކަ ދައްކައިލަމާ ހިނގާާށެވެ. އެކްޓަރެއްގެ ގޮތުގައި މަޝްހޫރުކަން ހޯދި ނަމަވެސް، ޔޫއްޕެއަކީ ވަރުގަދަ ޑައިރެކްޓަރެއްކަން އޭނާ އަންނަނީ ސާބިތުކޮށް ދެމުންނެވެ. މިދިޔަ އަހަރު އޭނާ ޑައިރެކްޓް ކުރި "ބައިވެރިޔާ" އިން ވެސް އެކަން ވަރަށް ރަނގަޅަށް އަންގައި ދީފަ އެވެ.\nއެކަމަކު ޔޫއްޕެ ޑައިރެކްޓް ކުރި ފިލްމްތަކުގެ ތެރެއިން އަހަރެން ހޮވާފައިި ކުރިއަށް ނަގާނީ ސީރިއަސް ލޯބީގެ ވާހަކައަކަށް އޭނާ ލިޔެ، ޑައިރެކްޓްކޮށް، އެކްޓް ވެސް ކުރި "ލޯތްބަށްޓަކައި" އެވެ. އެ ފިލްމުން ޔޫއްޕެ ވަނީ އޭނާއަކީ ހަމަ ފައްކާ ޑައިރެކްޓަރެއްކަން ސާބިތުކޮށް ދީފަ އެވެ.\n"ބައިވެރިޔާ" އަކީ ހަމަ އެގޮތަށް ކޮމެޑީ ފިލްމެއް ހަދައި، އެތައް ބަޔަކު ސިއްސުވާލި ފިލްމެކެވެ. މި ފަހަރު މިއޮތީ އަނެއްކާ ވެސް ކޮމެޑީއާ އެކު ގިނަ ރަހަތަކައް ޖައްސައިގެން އޭނާ ގެނެސް ދިން "ނޯޓީ 40" ގެ ވާހަކަ އެވެ. މިއީ "ލޯތްބަށްޓަކައި" އަށް ފަހު ޔޫއްޕެގެ އެންމެ ފުރިހަމަ މަސައްކަތް ދައްކުވައި ދިން ފިލްމެވެ. އޭނާގެ ޑައިރެކްޝަނާއި ސްކްރީންޕްލޭ އަށް ތައުރީފު ހައްގެވެ.\n"ނޯޓީ 40" ގައި ވަނީ ކިހިނެއް؟\nމީީގައި ކިޔައި ދެނީ ވަރަށް ޒުވާން އުމުރުން ފެށިގެން ވެސް އެކުގައި އުޅޭ ތިން ރައްޓެހިންގެ ވާހަކަ އެވެ. އެއީ އަޝްވަނީ (ޔޫއްޕެ)، އަހުސަން (ސައީދު) އަދި މަނިކު (އަޖްވަދު) އެވެ.\nއުމުރުން 40 އިން މައްޗަށް އަރައިގެން ދިޔަ އިރު ތިން މީހުންގެ ހަޔާތުގެ ދަތުރު އޮތީ އެކި ދިމަދިމާ އަށް މިސްރާބު ޖަހައި، އެކި ކަހަލަ ކަންތައްތައް ހިނގައިފަ އެވެ. އަޝްވަނީއަކީ ހިތާވެގެން އުޅުނު ލޯބިވެރިޔާ ވީނުވީއެއް ނޭނގި ގެއްލުމުން ކައިވެންޏެއް ނުކޮށް ހުރި މީހެކެވެ. އަހުސަނަކީ ކައިވެންޏެއްކޮށް ދަރިއަކު ލިބުނުތާ މާ ގިނަ ދުވަސްތަކެއް ނުވެ އަނބި މީހާ މަރުވުމުން ދަރިފުޅު ހަސަން (ދޮންއައްޔަ) ގޮވައިގެން އެކަނި އުޅޭ ބައްޕައެކެވެ. އަޖްވަދަކީ ދަރި ޖަވާދު (ޝަރީފް) ލިބުނު ފަހުން ޖެހުނު މައްސަލަގަނޑެއްގައި އަނބިމީހާ ވަރިވެފައިވާ ވިޔަފާރިއެކެވެ.\nމި ތިން މީހުންގެ ޒުވާން އުމުރު ފަހަނައަޅައި ދިޔަ އިރު ވެސް ބަދަހި ތިން ރައްޓެހިންގެ ގޮތުގައި ދިރިއުޅެނީ މާލޭގަ އެވެ. ހަޔާތުގައި ފިކުރު ކުރާނެ މާ ބޮޑު ކަމެއް ވެސް ނެތެވެ. އުމުރުން ދުވަސް ވިޔަސް، މި މީހުންގެ ހިތް ވަރަށް ޒުވާނެވެ. ޒުވާން އަންހެން ކުދިންނަށް ހިތް ކިޔަ އެވެ. އަންހެން ކުދިން މައްލަވަކޮށް މަޅީގައި ޖައްސަން ވެސް ލައްކަ މަސައްކަތް ކުރެ އެވެ.\nމިހެން އުޅުމުގެ ތެރޭގައި، ފިލްމުގައި "ބައްޕަ ނެތް" ޒުވާން އަންހެން ކުއްޖެއް ކަމަށްވާ އައްޒަ (އަޝްފާ) ބަލާނެ މީހަކު ނެތިގެން އަޝްވަނީގެ ކައިރީގައި ބަހައްޓައި ދޭން މީހަކު އެދުމުން އެކަންކޮށްދެ އެވެ.\nރަށުގައި ހުންނަ އަޖްވަދުގެ ފިރިހެން ދަރިފުޅު ޖަވާދުގެ އެދުމަކަށް އަޖްވަދު ރަށަށް ދާން ޖެހެ އެވެ. އެހެންވެ އޭނާ ރަށަށް ދަނީ އަހްސަނާއި އަޝްވަނީ ވެސް ގޮވައިގެންނެވެ.\nފިލްމުގައި ދެން ފެނިގެން ދަނީ އެ ރަށަށް އެ މީހުން ދިއުމަށް ފަހު ހިނގާ ކަންތައްތަކެވެ. ރަށުގައި އަޖްވަދުގެ ފިރިހެން ދަރިފުޅު ކާމިޔާބުކަމާ އެކު ވިޔަފާރި ކުރަމުން އަންނަ އިރު، އެ ވިޔަފާރި ބަނގުރޫޓްކޮށްލައި، އިނދަޖައްސާލަން އެކަމަށް ހަސަދަލައިގެން އުޅޭ ވިޔަފާރި އެހެން އާއިލާއެއް އޮވެ އެވެ. އެއީ ގުލިސްތާން (ގުލީ) ގެ އާއިލާ އެވެ. އޭނާއަކީ ފާޑެއްގެ "ގޭންގެއް" ކޮންޓްރޯލް ކުރާ މީހެކެވެ. އެއީ އަމިއްލަ ދަރިންނާއި (ރިއްޕެ އާއި އެލްޖޭ) ބޮޑުދައިތަ ކިޔާ (އަޒޫ އާއި ޖިމީ) ކުދިންނާ އެކުގަ އެވެ.\nދެ އާއިލާގެ މެދުގައި އޮތް ވިޔަފާރީގެ ވާދަވެރިކަމުގެ ތެރެއިން ގުލީ ޕްލޭން ހާސިލް ކުރެވޭތޯ ލައްކަ މަސައްކަތް ކުރާ އިރު އޭގެ ދަހިވެތި ކަމުގައި އުޅޭ ފުލުހަކު ވެސް ރަށުގައި އުޅެ އެވެ. އެއީ ޒާހިދު (ސީޒަން) އެވެ. އޭނާއަކީ ޖަވާދުގެ އަނބިމީހާ ނުޒޫ (ޒޯޔާ) ގެ ބޭބެ އެވެ.\nފިލްމުގެ މުޅި ވާހަކަ ބިނާވަނީ މި މީހުންގެ ތެރޭގައި ހިނގާ އެކި ކަހަލަ ކަންތައްތަކުގެ މައްޗަށެވެ. އޭގެ ތެރޭގައި ބަދަލު ހިފުމުގެ ތެރެއިން ހިނގާ މަޖާ ކަންތައްތައް ވަރަށް ފުރިހަމަށް ދައްކުވައި ދީފައިވެ އެވެ. މި ފިލްމަކީ ބެލުންތެރިން ހެއްވާލައި އަދި ރޮއްވައިލާ ކަހަލަ މަންޒަރުތައް ގިނަ ފިލްމެކެވެ.\n"ނޯޓީ 40" ގެ ވާހަކަ އަށް ބަލާ އިރު ޔޫއްޕެ ފައްކާކޮށްފައި އޮތް ވާހަކަ ވަރަށް ފުރިހަމަ އެވެ. ވާހަކައިގެ މައިގަނޑު ވަރަށް ފުނެވެ. މީގެ ކޮންމެ ކެރެކްޓާއެއް އޮންނަނީ އެކަކު އަނެކަކާ ވަރަށް ބޮޑަށް ގުޅިފަ އެވެ. "ޓިޕިކަލް" ދިވެހި ވާހަކައެކޭ ބުނާ ވަރަށް ވުރެ މީގެ އެތުރުންގަނޑާއި ހާދިސާތައް ފުރިހަމަ އެވެ.\nފިލްމުގެ އެންމެ ވަރުގަދަ އެކައްޗަކީ ވެސް ޔޫއްޕެގެ ސްކްރީންޕްލޭ އެވެ. ފިލްމް ފެށިގެން އަންނަ އިރު، އަޝްފާގެ ކެރްކްޓާއަކީ ޓްވިސްޓެއް ގެނުވާނެ ކެރެކްޓާއެއްކަން އެނގެ އެވެ. އެހެން ނަމަވެސް ބެލުންތެރިންގެ ޝައުގުވެރިކަން ގެއްލުވާނުލައި، އެ ޓްވިސްޓް ފިލްމްގެ ކްލައިމެކްސްއާ ހަމައަށް އޮންނަނީ ހިފަހައްޓައިފަ އެވެ. މީގެ އެންމެ ސަޅި ތަންކޮޅަކީ ވެސް އެއީ އެވެ.\nއަނެއްކޮޅުން ފިލްމުން ދައްކުވައިދޭ ކޮންމެ ކެރެކްޓާއަކީ ހަމަ ވަރަށް މުހިއްމު ކެރެކްޓާއެކެވެ. ފިލްމަށް ބޯ ގިނަ ކުރަން ހިމަނާފައި އޮތް އެއްވެސް ކެރެކްޓާއެއް ނެތެވެ. ދެން އޮތް އަނެއް ވާހަކައަކީ ބޭރުގެ އެއްވެސް ފިލްމެއްގެ ކޮންސެޕްޓާ "ނޯޓީ 40" ވައްތަރު ނޫން ކަމެވެ. އެހެންވެ ބޭރުގެ އެއްޗަކުން އިރާލާފައި އޮތް ވާހަކައެކޭ ބުނާނެ އެއްވެސް ޖާގައެއް ނެތެވެ. މިއީ ޔޫއްޕެގެ އަމިއްލަ ކޮންސެޕްޓެކެވެ. އެކަމަށްޓަކައި ޔޫއްޕެ އަށް ތައުރީފް ހައްގެވެ.\n"ނޯޓީ 40" ގެ ތަރިންގެ އެކްޓިން އަށް ބަލާ އިރު ކޮންމެ މީހަކު ވެސް އެ މީހެއްގެ ރޯލް ވަރަށް ފުރިހަމަ އަށް ދައްކުވައި ދީފައިވެ އެވެ. ހޮވާލައިފައި ނަގާ ނަމަ މަނިކާއި ސައީދު އަދި އަޒޫ އާއި ގުލީގެ ރޯލްތައް ވަކިން ހާއްސަކޮށް ފާހަގަކޮށްލެވެ އެވެ.\nމުޅި ފިލްމަށް ބަލާ އިރު މަނިކާއި ސައީދަކީ ފިލްމުގެ ހިތޭ ވެސް ބުނެވިދާނެ އެވެ. އެ މީހުންގެ އެކްޓިން ވަރަށް ވެސް ފުރިހަމަ އެވެ. ހާއްސަކޮށް މަޖާ މަންޒަރުތަކުގައި ސައިދާއި މަނިކު އެ ދައްކައިލާ އެކްސްޕްރެޝަންތަކުން ވެސް ބަޔަކު ހީހީ ހަލާކު ވެދާނެ އެވެ. ޑައިރެކްޓަރުގެ ޒިންމާ ނަގަމުން އެ މީހުންނާ އެއްވަރަށް ޔޫއްޕެ ވެސް އެކްޓިން ދައްކުވައި ދީފައިވެ އެވެ.\nގުލީގެ ވާހަކަ ދައްކާ ނަމަ ބުނާނީ މިއީ ފިލްމީ ދާއިރާ އަށް ލިބުނު ޖަވާހިރެކޭ އެވެ. "ނޯޓީ 40" އަކީ އޭނާގެ ފުރަތަމަ ފިލްމް ކަމަށް ވިޔަސް، ގުލީ ވަނީ އެކްޓިން އިން ސަތޭކަ ދައްކާލައިފަ އެވެ. އޭނާ ކުޅެފައިވާ ނުފޫޒު ގަދަ ރޯލް، އެ ނޫން މީހަކު ކުޅުނު ނަމަ، އެހާ ފުރިހަމަ ނުވާނެއޭ ބުނާ ވަރަށް ގުލީ ވަނީ ހުނަރު ދައްކާލައިފަ އެވެ. ގުލީގެ އެކްޓިން އިން ހަނދާނަށް ގެނެސް ދިނީ ކުރީގެ ބަތަލާ ނީނާ ސަލީމެވެ.\nއާ މީހަކާ ބަލާފައި ގުލީ ލައްވައި ޔޫއްޕެ ކުރުވާފައި ހުރި މަސައްކަތަށް ވެސް ހަމަ ތައުރީފު ހައްގެވެ. އޭނާ ދައްކުވައިދޭ ރުޅިގަނޑާއި ޑައިލޮގް ޑެލިވަރީ އާއި ރާގުގަނޑު ހަމަ ހަބޭހެވެ. "ނޯޓީ 40" އިން އަލަށް ތައާރަފު ކުރި ޝަރީފްގެ އެކްޓިން ވެސް އަދި ޑައިލޮގް ޑެލިވަރީ ވެސް ރަނގަޅު ކުރަން ޖެހެ އެވެ. އަދި އޭނާގެ އެކްސްޕްރެޝަންތަކަށް އިތުރަށް މަސައްކަތްކޮށްކަލަން ޖެހެ އެވެ.\nފިލްމުގެ އެހެން ކާސްޓުންނަށް ބަލާ އިރު އެންމެންގެ މަސައްކަތް ވެސް ފުރިހަމަ އެވެ. އެކަމަކު މިހާރު ވިދަމުން އަންނަ އުންމީދީ ބަތަލާ ނުޒޫގެ ޑައިލޮގް ޑެލިވަރީ ވެސް ރަނގަޅުކޮށްލަން ޖެހެ އެވެ. މި ފިލްމަކީ އޭނާގެ ދެވަނަ ފިލްމެވެ.\n"ނޯޓީ 40" ގެ ރަނގަޅު ވާހަކަ ދައްކާ ނަމަ ދައްކަން ހުރި ވާހަކަތައް ވަރަށް ގިނަ އެވެ. ފިލްމުން ދެން އަހަންނަށް ކަމުދިޔަ އަނެއް ކަމަކީ މީގެ ބެކްގްރައުންޑް ސްކޯ އެވެ. ބާޗީގެ މަސައްކަތް ވަރަށް ފުރިހަމަ އެވެ. މި ފިލްމަކީ މި ފަހުން ބެލުނު ދިވެހި ފިލްމްތަކުގެ ތެރެއިން ފިލްމާ އެންމެ ގުޅޭ ގޮތަށް، ބެކް މިއުޒިކް ގެނެސް ދީފައި އޮތް ފިލްމެވެ. ފިލްމް ޝައުގުވެރިކޮށްދޭ އެއް ކަމަކީ ވެސް އެއީ އެވެ.\nފިލްމްތަކުގެ ބެކް މިއުޒިކަށް ބާޗީ އަދި ކިތަންމެ އަލަސް އޭނާ ވަނީ މުހައްމަދު އިކްރާމް ފަދަ ތަޖުރިބާކާރު ފަންނާނުންނަށް ގޮންޖަހައިލާ ވަރުގެ މަސައްކަތެއް "ނޯޓީ 40" އިން ދައްކުވައި ދީފަ އެވެ. މީގެ އިތުރުން ތަޖުރިބާކާރު ކެމެރާމަން ދަބަގެ މަސައްކަތް ފާހަގަކޮށްލަން ޖެހޭނެ އެވެ.\n"ނޯޓީ 40" ގެ ކަމުނުދާ ކަންތައްތަކަށް ބަލާ އިރު އެންމެ ބޮޑަށް ފާހަގަ ކުރާނެ އެއް ކަމަކީ ފިލްމް މާ ބޮޑަށް ދިގުވުމެވެ. އަނެއްކޮޅުން ފިލްމުގެ ބައެއް މަންޒަރުތައް ވެސް މާ ދިގީ އެވެ. ފިލްމް ގެނެސް ދީފައި އޮތް ގޮތަށް ބަލާ އިރު މިއިން ބައެއް ލަވަތައް އުނިކޮށްލި ނަމަ ވެސް މާ ފުރިހަމަވީހެވެ. އެގޮތުން ނުޒޫ ފެނިގެންދާ ލަވަ އާއި ބޭރުގެ ބަތަލާ މާރިއާ ތެރެސާ ފެނިގެންދާ ލަވަ ފިލްމްގައި ނުހިމެނިޔަސް ފިލްމަށް އަންނާނެ އެއްވެސް ތަފާތެއް ނެތެވެ. ޔޫއްޕެގެ އެޑިޓިންގައި އެކަމަށް ސަމާލުކަން ނުދެވުނީ ކަމަށް ވެދާނެ އެވެ.\nލަވަތަކަށް ބަލާ އިރު ފިލްމާ ގުޅޭ ކަހަލަ މަޖާ މޫޑްގެ ލަތައް ހޮވާފައި ހުއްޓަސް ކަމުނުދިޔަ ކަމަކީ ބައެއް ކޮޕީ ރާގު ހިމަނާފައިވާތީ އެވެ. އަމިއްލަ ރާގަށް އެންމެން ވެސް އިސްކަން ދޭ ޒަމާނެއްގައި ދިވެހި ފިލްމްތަކުން ކޮޕީ ރާގު އިވުމުން މިހާރު ވަރަށް އައިބެވެ. އެހެންވެ އެކަމެއް ބަލައެއް ނުގަނެވޭނެ ނެވެ.\nފިލްމް ހުށަހަޅާފައި އޮތް ގޮތް ފުރިހަމަ ނަމަވެސް، ފިލްމުން ފެނުނު އަނެއް އައިބަކީ ރަށެއްގައި ހިނގާ ހާދިސާތަކެއް ދައްކުވައި ދޭ އިރު، މާލޭން ދިޔަ ކާސްޓުން ފިޔަވައި އިތުރު ބަޔަކު ފިލްމުން ނުފެންނާތީ އެވެ. މިސާލަކަށް މަގުމަތީގެ މަންޒަރެއް ދައްކާ ނަމަ، ރަށުގެ މީހުންގެ ހޭލަމޭލަވާތަން ދަައްކާލުން ކަހަލަ ކަންކަމެއް ނެތެވެ.\nމީގެ ވާހަކަ އޮތް ގޮތުން ރަށުގެ މީސްމީހުން ފެންނަ ގޮތަށް ދައްކުވައި ދޭން ޖެހޭ ކަހަލަ މަންޒަރުތަކެއް ނެތުމަކީ މައްސަލައެއް ނޫނެވެ. އެކަމަކު މިސާލަކަށް ޖާވިދު އާއި ޒޯޔާގެ ކައިވެނީގެ ޕާޓީއަކީ ހަމަ ގިނަ ބަޔަކު ދައްކުވައި ދީގެން މަންޒަރު މުއްސަނދިކޮށްލެވިދާނެ ކަހަލަ މަންޒަރެކެވެ. އެކަމަކު އެ މަންޒަރުން ވެސް ފެނުނީ ހަމަ މައިގަނޑު ކާސްޓުން އެކަންޏެވެ. އަނެއް ކަމަކީ ވިޔަފާރީގެ ވާދަވެރި ކަމެއް އޮންނަ އިރު، އެއީ ކޮން ކަހަލަ، ކިހާ ވަރެއްގެ ވިޔަފާރިއެއް ކަމެއް ފިލްމްގެ އެއްވެސް ހިސާބަކުން ދައްކުވައި ދީފައި ނެތުމެވެ.\nއެކަމަކު "ނޯޓީ 40" އާ ދޭތެރޭ ޖުމްލަކޮށް ބުނެލަން އޮތީ މިއީ ރަނގަޅު ކަންތައްތައް ގިނަ ފިލްމެކޭ އެވެ. ފިލްމަކީ މަޖާ ކަންތައްތައް ގިނަ ފިލްމަކަށްވާތީ މީގެ ކްލައިމެކްސް ވެސް "ހެޕީ އެންޑިން" އަކުން ނިންމާލައިފައި އޮތް ނަމަ ބެލުންތެރިން މާ އުފާވީހެވެ.\nމި ފިލްމް ބަލާފައި ނެތް ނަމަ، ބަލަން އަހަރެން ރެކޮމެންޑް ކުރާނަމެވެ. މިއީ ސިނަމާގައި އެންޖޯއިކޮށްލެވޭނެ ހުރިހާ ރަހައެއް ހުރި، 100ރ. އަށް ޓިކެޓް ގަނެގެން ބަލަން ހަމަ ހެޔޮވަރުގެ ފިލްމެކެވެ.\nކޮމެޑީއަކީ ދިވެހި ސިނަމާއާ އަދިވެސް ތަންކޮޅެއް ބީރައްޓެހި ޖޯންރާއަކަށް ވިޔަސް، މި ޒާތުގެ ފިލްމްތަކާ ބެލުންތެރިން ވަރަށް ބޮޑަށް ގަޔާވާން ވެސް ފަށައިފި އެވެ. އެހެންވެ ޔޫއްޕެ ކަހަލަ ޑައިރެކްޓަރުންނަށް ބުނެލަން އޮތީ މި ޒާތުގެ ފިލްމްތައް އަދިވެސް ގެނެސްދޭށޭ އެވެ.\n"ނޯޓީ 40" އަށް ރޭޓެއް ދޭ ނަމަ އަހަރެން ދޭނީ ފަސް ތަރިން ތިނެކެވެ.\nއިތުރު ލިޔުންތައް ފިލްމު ރިވިއު ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ)


FIFA ge eheegai Kudahuvadhoo gai vina dhan'deh alhaidhenee\nފީފާގެ އެހީގައި ކުޑަހުވަދޫގައި ވިނަ ދަނޑެއް އަޅައިދެނީ\nފީފާގެ އެހީގައި އަތޮޅު ތެރޭގެ 18 ރަށުގައި އަޅާ ނެޗުރަލް ގްރާސް ފުޓްބޯލް ގްރައުންޑް ޕްރޮޖެކްޓްގެ ތެރޭގައި ދ.ކުޑަހުވަދޫ ހިމަނައިފިއެވެ.\nއެފްއޭއެމްގެ ރައީސް ބައްސާމް އަލީ ޖަލީލު ކުރައްވާފައިވާ ޓްވިޓެއްގައި ވިދާޅުވީ ދަނޑު އެޅުމަށް ހަމަޖެހިފައިވާ ރަށްތަކުގެ ބިންތައް ކަނޑައެޅި، ހުއްދަ ލިބުމާއެކު މަސައްކަތް ފަށާނޭކަމަށެވެ.\n“ދަނޑުތައް އަޅަން ރަށްތައް ހޮވާފައި ވަނީ، 2017 އަދި 2018 ވަނަ އަހަރުގެ މިނިވަން ޗެމްޕިއަންޝިޕްގެ އެންމެ މޮޅު ޓީމުތަކަށް ބަލާފައި. މީގެ އިތުރުން ދެރަށެއް ހިމަނާފައިވާނެ، ފުޓްބޯޅައިގެ މުސްތަގުބަލަށް ބަލާފައި އެރަށްތަކުން އެދިގެން،” ކޮންމެ އަހަރަކުވެސް ވިނަ ދަނޑުއެޅުމުގެ މަސައްކަތް ކުރިއަށް ގެންދާނޭ ކަން ހާމަކުރަމުން ބައްސާމް ވިދާޅުވިއެވެ.\nއެފްއޭއެމްގެ ޖެނެރަލް ސެކްރެޓަރީ ހުސައިން ޖަޒާވް، ސަން އޮންލައިން އާ މި ވާހަކަތައް ހިއްސާ ކުރަމުން ވިދާޅުވީ ވިދާޅުވީ، ނެޗުރަލް ގްރާސް ފުޓްބޯލް ގްރައުންޑް ޕްރޮޖެކްޓްގެ ދަށުން މިހާރު އިއުލާނުކުރެވިފައިވާ 18 ރަށަކީ، މިނިވަން ޗެމްޕިއަންޝިޕްގެ ޗެމްޕިއަންކަން ހޯދައިފައިވާ، އަދި އެ މުބާރާތުގެ ކާމިޔާބީއަށް ބަލައިގެން އިޚްތިޔާރުކުރެވިފައިވާ ރަށްތައް ކަމަށެވެ.\n“އަޅުގަނޑުމެން ވާނީ، މީގެ ކުރިން މިކަން އިއުލާނުކޮށްފައި. އެއީ މިނިވަން ޗެމްޕިއަންޝިޕްގެ ކާމިޔާބީ ހޯދާ ރަށްތަކަށް ފުޓްބޯޅަ އިންފްރާސްޓްރަކްޗަރތައް ގާއިމުކޮށްދިނުން. 2016، 2017ގައި އަޅުގަނޑުމެން ވާނީ، ޗެމްޕިއަން ޓީމުތައް ނިސްބަތްވާ ރަށްތަކަށް ޗޭންޖިންގ ރޫމް ހަދާދީފައި،” ޖަވާ ވިދާޅުވިއެވެ.\nއޭނާ ވިދާޅުވީ، ކުރިއަށް އޮތް ތަނުގައިވެސް، ރާއްޖޭގެ ފުޓްބޯޅައިގެ އިންފްރާސްޓްރަކްޗަރ ވަރުގަދަކުރުމަށް އެފްއޭއެމުން ތަފާތު މަޝްރޫއުތައް ހިންގާނޭ ކަމަށާއި އަދި އިތުރު ރަށްތަކުގައި ވިނަ ދަނޑުއެޅުމުގެ މަސައްކަތްވެސް ކުރިއަށް ގެންދާނޭ ކަމަށެވެ.


ދިވެހި ::الصف - އަލް ޞަފް\n﴿١﴾ سَبَّحَ لِلَّهِ مَا فِي السَّمَاوَاتِ وَمَا فِي الْأَرْضِ ۖ وَهُوَ الْعَزِيزُ الْحَكِيمُ އުޑުތަކާއި، ބިމުގައިވާހާ ތަކެއްޗެއް اللَّه އަށް تسبيح ކިޔައިފިއެވެ. އަދި އެކަލާނގެއީ، عزيز ވަންތަަ، حكيم ވަންތަ ރަސްކަލާނގެއެވެ.\n﴿٢﴾ يَا أَيُّهَا الَّذِينَ آمَنُوا لِمَ تَقُولُونَ مَا لَا تَفْعَلُونَ އޭ إيمان ވެއްޖެ މީސްތަކުންނޭވެ! ތިޔަބައިމީހުން ނުކުރާ ކަންތަކުގެ ވާހަކަ ތިޔަބައިމީހުން ބުނެއުޅެނީ ކީއްވެގެން ހެއްޔެވެ؟\n﴿٣﴾ كَبُرَ مَقْتًا عِندَ اللَّهِ أَن تَقُولُوا مَا لَا تَفْعَلُونَ ތިޔަބައިމީހުން ނުކުރާ ކަންތަކުގެ ވާހަކަ ބުނުން، اللَّه ގެ حضرة ގައި ނުރުއްސެވުން ބޮޑުވެގެންވެތެވެ.\n﴿٤﴾ إِنَّ اللَّهَ يُحِبُّ الَّذِينَ يُقَاتِلُونَ فِي سَبِيلِهِ صَفًّا كَأَنَّهُم بُنْيَانٌ مَّرْصُوصٌ ހަމަކަށަވަރުން، ހަރުދަނާ ބިނާއެއް ފަދައިން ސަފުސަފަށް އެތުރިގެންތިބެ، އެކަލާނގެ މަގުގައި ހަނގުރާމަކުރާ މީހުންދެކެ، اللَّه ލޯބިވެވޮޑިގެންވެތެވެ.\n﴿٥﴾ وَإِذْ قَالَ مُوسَىٰ لِقَوْمِهِ يَا قَوْمِ لِمَ تُؤْذُونَنِي وَقَد تَّعْلَمُونَ أَنِّي رَسُولُ اللَّهِ إِلَيْكُمْ ۖ فَلَمَّا زَاغُوا أَزَاغَ اللَّهُ قُلُوبَهُمْ ۚ وَاللَّهُ لَا يَهْدِي الْقَوْمَ الْفَاسِقِينَ އަދި موسى ގެފާނު އެކަލޭގެފާނުގެ قوم ގެމީހުންނަށް ވިދާޅުވިހިނދު (ހަނދުމަކުރާށެވެ!) އޭ އަހުރެންގެ قوم ގެމީހުންނޭވެ! ތިޔަބައިމީހުން އަހުރެންނަށް އުނދަގޫކުރަނީ ކީއްވެގެން ހެއްޔެވެ؟ ހަމަކަށަވަރުން، އަހުރެންނީ ތިޔަބައިމީހުންގެ ގާތަށް اللَّه ފޮނުއްވި رسول އާކަން ތިޔަބައިމީހުން ދެނެތިބި حال ގައެވެ. ފަހެ، އެއުރެން (حق ން) އެއްކިބާވިހިނދު، اللَّه އެއުރެންގެ ހިތްތައް (ތެދުމަގުން) އެއްކިބާ ކުރެއްވިއެވެ. فاسق ވީ މީހުންނަށް اللَّه ތެދުމަގެއް ނުދައްކަވާނެތެވެ.\n﴿٦﴾ وَإِذْ قَالَ عِيسَى ابْنُ مَرْيَمَ يَا بَنِي إِسْرَائِيلَ إِنِّي رَسُولُ اللَّهِ إِلَيْكُم مُّصَدِّقًا لِّمَا بَيْنَ يَدَيَّ مِنَ التَّوْرَاةِ وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ ۖ فَلَمَّا جَاءَهُم بِالْبَيِّنَاتِ قَالُوا هَٰذَا سِحْرٌ مُّبِينٌ އަދި مريم ގެފާނުގެ ދަރިކަލުން عيسى ގެފާނު ވިދާޅުވިހިނދު (ހަނދުމަކުރާށެވެ!) އޭ إسـرآءيـل ގެދަރިންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް اللَّه ފޮނުއްވި رسول އާއެވެ. ތިމަންކަލޭގެފާނުގެ ކުރީގައިވާ توراة ގެ حكم ތައް ތެދުކުރައްވާ ބޭކަލަކު ކަމުގައެވެ. އަދި ތިމަންކަލޭގެފާނަށްފަހު أحمد އެވެ ނަމަކަށް ކިއުނު رسول އަކު ވަޑައިގަންނަވާނޭކަމުގެ އުފާވެރި خبر ދެއްވާ ބޭކަލަކު ކަމުގައެވެ. ފަހެ، އެއުރެންގެ ގާތަށް ފާޅުވެގެންވާ ހެކިތަކާއެކު އެކަލޭގެފާނު ވަޑައިގެންނެވިހިނދު އެއުރެން ބުނޫއެވެ. މިއީ ފާޅުވެގެންވާ ޖާދޫއެކެވެ.\n﴿٧﴾ وَمَنْ أَظْلَمُ مِمَّنِ افْتَرَىٰ عَلَى اللَّهِ الْكَذِبَ وَهُوَ يُدْعَىٰ إِلَى الْإِسْلَامِ ۚ وَاللَّهُ لَا يَهْدِي الْقَوْمَ الظَّالِمِينَ އެމީހަކަށް إسلام دين އަށް ގޮވައިލައްވާ حال، اللَّه އާމެދު ހަދައިގެން ދޮގުބުނި މީހަކަށްވުރެން އަނިޔާވެރިކަންބޮޑީ ކާކުހެއްޔެވެ؟ އަނިޔާވެރި ބަޔަކަށް اللَّه ތެދުމަގެއް ނުދައްކަވަތެވެ.\n﴿٨﴾ يُرِيدُونَ لِيُطْفِئُوا نُورَ اللَّهِ بِأَفْوَاهِهِمْ وَاللَّهُ مُتِمُّ نُورِهِ وَلَوْ كَرِهَ الْكَافِرُونَ އެއުރެން އެދެނީ، اللَّه ގެ نور ފުޅު (އެބަހީ: إسلام دين) އެއުރެންގެ އަނގަތަކުންފުމެ، ނިއްވައިލުމަށެވެ. އަދި كافر ން ނުރުހުނުކަމުގައިވިޔަސް اللَّه، އެކަލާނގެ نور ފުޅު ފުރިހަމަކުރައްވާހުށްޓެވެ.\n﴿٩﴾ هُوَ الَّذِي أَرْسَلَ رَسُولَهُ بِالْهُدَىٰ وَدِينِ الْحَقِّ لِيُظْهِرَهُ عَلَى الدِّينِ كُلِّهِ وَلَوْ كَرِهَ الْمُشْرِكُونَ އެކަލާނގެއީ، ތެދުމަގާއި، حق دين އާއިގެން އެކަލާނގެ رسول އާ ފޮނުއްވި ރަސްކަލާނގެއެވެ. އެއީ އެންމެހާ دين ތަކުގެ މައްޗަށް އެ دين މަތިވެރި ކުރެއްވުމަށެވެ. مشرك ން ނުރުހުނުކަމުގައި ވިޔަސްމެއެވެ.\n﴿١٠﴾ يَا أَيُّهَا الَّذِينَ آمَنُوا هَلْ أَدُلُّكُمْ عَلَىٰ تِجَارَةٍ تُنجِيكُم مِّنْ عَذَابٍ أَلِيمٍ އޭ إيمان ވެއްޖެ މީސްތަކުންނޭވެ! ވޭންދެނިވި عذاب އަކުން ތިޔަބައިމީހުން މިންޖުކޮށްދޭނޭ ވިޔަފާރިއެއް ތިޔަބައިމީހުންނަށް ތިމަންރަސްކަލާނގެ ދައްކަވަން ހެއްޔެވެ؟\n﴿١١﴾ تُؤْمِنُونَ بِاللَّهِ وَرَسُولِهِ وَتُجَاهِدُونَ فِي سَبِيلِ اللَّهِ بِأَمْوَالِكُمْ وَأَنفُسِكُمْ ۚ ذَٰلِكُمْ خَيْرٌ لَّكُمْ إِن كُنتُمْ تَعْلَمُونَ (އެއީ) ތިޔަބައިމީހުން اللَّه އަށާއި، އެކަލާނގެ رسول އާއަށް إيمان ވުމެވެ. އަދި ތިޔަބައިމީހުންގެ މުދާތަކުންނާއި، ތިޔަބައިމީހުންގެ نفس ތަކުން اللَّه ގެ މަގުގައި ތިޔަބައިމީހުން جهاد ކުރުމެވެ. ތިޔަބައިމީހުން ދަންނަނަމަ، އެގޮތް ތިޔަބައިމީހުންނަށް މާ ހެޔޮކަން ބޮޑެވެ.\n﴿١٢﴾ يَغْفِرْ لَكُمْ ذُنُوبَكُمْ وَيُدْخِلْكُمْ جَنَّاتٍ تَجْرِي مِن تَحْتِهَا الْأَنْهَارُ وَمَسَاكِنَ طَيِّبَةً فِي جَنَّاتِ عَدْنٍ ۚ ذَٰلِكَ الْفَوْزُ الْعَظِيمُ އޭރުން އެކަލާނގެ ތިޔަބައިމީހުންނަށް ތިޔަބައިމީހުންގެ ފާފަތައް ފުއްސަވާނެތެވެ. އަދި އެތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް އެކަލާނގެ ތިޔަބައިމީހުން ވައްދަވާނެތެވެ. އަދި عدن އެވެ ކިއުނު ސުވަރުގެތަކުގައިވާ ރަނގަޅު ގޮވަތިގެދޮރުގައި ތިޔަބައިމީހުން ވަޒަންވެރި ކުރައްވާނެތެވެ. ބޮޑުވެގެންވާ نصيب ލިބުމަކީ އެއީއެވެ.\n﴿١٣﴾ وَأُخْرَىٰ تُحِبُّونَهَا ۖ نَصْرٌ مِّنَ اللَّهِ وَفَتْحٌ قَرِيبٌ ۗ وَبَشِّرِ الْمُؤْمِنِينَ އަދި ތިޔަބައިމީހުން އެއަށް ލޯބިވާނޭ އެހެން نعمة އެއް އެކަލާނގެ ދެއްވާނެތެވެ. (އެއީ) اللَّه ގެ حضرة ން ދެއްވާ نصر އަކާއި، އަދި ގާތްވެގެންވާ فتح އެކެވެ. އަދި ކަލޭގެފާނު مؤمن ތަކުންނަށް އުފާވެރިކަމުގެ خبر ދެއްވާށެވެ!\n﴿١٤﴾ يَا أَيُّهَا الَّذِينَ آمَنُوا كُونُوا أَنصَارَ اللَّهِ كَمَا قَالَ عِيسَى ابْنُ مَرْيَمَ لِلْحَوَارِيِّينَ مَنْ أَنصَارِي إِلَى اللَّهِ ۖ قَالَ الْحَوَارِيُّونَ نَحْنُ أَنصَارُ اللَّهِ ۖ فَآمَنَت طَّائِفَةٌ مِّن بَنِي إِسْرَائِيلَ وَكَفَرَت طَّائِفَةٌ ۖ فَأَيَّدْنَا الَّذِينَ آمَنُوا عَلَىٰ عَدُوِّهِمْ فَأَصْبَحُوا ظَاهِرِينَ އޭ إيمان ވެއްޖެ މީސްތަކުންނޭވެ! ތިޔަބައިމީހުން اللَّه އަށް نصر ދޭ ބަޔަކު ކަމުގައިވާށެވެ! مريم ގެފާނުގެ ދަރިކަލުން عيسى ގެފާނު، حوارى ންނަށް ވިދާޅުވި ފަދައިންނެވެ. اللَّه އަށްޓަކައި ތިމަންކަލޭގެފާނަށް نصر ދޭނީ ކޮންބަޔެއްހެއްޔެވެ؟ حوارى ން ދެންނެވޫއެވެ. ތިމަންމެންނީ، اللَّه އަށް نصر ދޭ މީހުންނެވެ. ދެން إسـرآءيـل ގެދަރިންކުރެ جماعة އެއް إيمان ވޫއެވެ. އަދި އަނެއް جماعة އެއް كافر ވޫއެވެ. ފަހެ، إيمان ވި މީހުންނަށް އެއުރެންގެ عدوّ ންގެ މައްޗަށް ތިމަންރަސްކަލާނގެ ގަދަކަން ދެއްވީމެވެ. ފަހެ، އެއުރެންވީ، ބާރުލިބި، މަތިވެރިވެގެންވާ ބަޔަކު ކަމުގައެވެ.


ހިތަކުން ނުފިލާނެ 1 – Esfiya – Dhivehi Vaahaka Site\n- by Ihthu - 0- April 29, 2015\nއަރާމުކޮއް ނިދާލާފައި އޮތް ފައިހާއަށް ހޭލެވުނީ އޭނަގެ މަންމަ ސުކޫލަށް ދާން ގޮވުމުންނެވެ. އެއީ އޭނަގެ އާދައެވެ. ކޮންމެ ދުވަހަކުވެސް ސުކޫލަށް ދާން ނުގޮވަނީސް ފައިހާއަށް ހޭލެވުން އެއީ ނެތް ގޮތެކެވެ. ސުކޫލަށް ދާން ތައްޔާރުވެގެން ނިކުތްއިރު އާމިރު ކާމޭޒުކައިރީގައި ސައިބޯންއިނެވެ. ނ\n.ދ” ގުޑް މޯރނިން ޑޭޑް.. ” ފައިހާ ގޮސް އާމިރު ކައިރީގައި ހުއްޓެމުން ގޮވާލިއެވެ.\nގު“ގުޑް މޯރނިން ދަރިފުޅާ.. އަވަހަށް އާދެ ސައިބޯން… ދަރިފުޅު ލަސްވީމަ ބައްޕަ ސައިބޯންމިފެށީ….! ” ހިނިތުންވެލަމުން ކައިރީގައި ހުރި ގޮޑި އާމިރު ބޭރަށް ދަމާލުމުން . ފައިހާ އަވަސް އަވަހަށް ގޮނޑީގައި އިށީންދެ ސައިބޯންފެށިއެވެ. އޭރު ވަދީފާ ފައިހާއަށް ސައިތައްޓެއް ހަދަނީއެވެ.ވެ.\nސ“ސޮރީ..! އައިމް ލޭޓް…” ސިޑިން ތިރިއަށް ފައިބައިގެން އައިސް ކާގެއަށް ވަންނަމުން ފަޒީލް ބުނެލިއެވެ.\n“ދޮންބޭ!… ކޮބަ މާލް؟ ” ފައިހާ ފަޒީލް އާއިއެކު މާލް ސައިބޯން ނައައުމުން އަހައިލިއެވެ. މާލް އަކީ ފަޒީލްގެ ދަރިފުޅެވެ. ސިފާ ބަދިގެތެރޭގައި ނެތްކަންވެސް ފައިހާއަށް އެނގުނީ އެވަގުތުއެވެ.\n” މާލް މިއަދު ގޮސްފި ތަންކޮޅެއްކުރިން މާމަ ގެއަށް…! ” ގޮނޑީގައި އިށީންނަމުން ފަޒީލް ބުނެލިއެވެ. ފަޒީލް ފުރަތަމަވެސް ނެގީ މޭޒުމަތީގައި ބާއްވާފައި އޮތް ނޫހެވެ. ނަމަވެސް ވަދީފާ ފަޒީލް އަތުން ނޫސް ގަނޑު އެތުލީއެވެ. އެހެން ނޫންނަމަ އެންމެން ސައިބޮއި ނިމޭއިރުވެސް ނޫސް ކިޔަން ފަޒީލް އިނދެދާނެވެ.\nއާމިރަކީ މާލޭގެ ނަން މައްޝޫރު ވިޔަފާރިވެރިއެކެވެ. އަމިއްލަ ރިސޯޓުގެ އިތުރުން ގެސްޓުހައުސް ތަކާއި ފިހާރަތައް އާމިރުގެ ހުރެއެވެ. އަދި ސަފާރީގެ އިތުރުން މުދާ އުފުލާ ބޮޑެތި ދޯނިތައްވެސް އާމިރުގެ އޮވެއެވެ. އާއިލީ ވިޔަފާރިއެއްކަމުން ފަޒީލްވެސް އުޅެނީ އާމިރުގެ އޮފީހުގައެވެ. ފަޒީލަކީ އާމިރުގެ އެންމެ ދޮށީ ފިރިހެން ދަރިފުޅެވެ. ދެންހުރީ ފާޒިންނެވެ. އޭނަ މަތީ ތައުލީމު ހާސިލްކުރަން އިންގުލެންޑަށް ދިޔަތާ ތިން އަހަރުވެއްޖެއެވެ. ދެންހުރީ ފައިހާއެވެ. ފައިހާ އުޅެނީ ގުރޭޑު އަށެއްގައެވެ. އާދައިގެ މަތިން ފައިހާ ސުކޫލަށްލުމަށް ފަހު އާމިރު ދިޔައީ އޮފީހަށެވެ. އޮފީހުގެ ވެރިމީހާއަށް ވިނަމަވެސް އެންމެންނަށްވުރެކުރިން އާމިރު އޮފީހަށް ދެއެވެ.\nހުކުރު ދުވަހުގެ ހުކުރު ނަމާދު ކައިރިވަމުން ދިޔަ ވަރަކަށް މިސްކިތްތަށް ދިޔައީ ފުރި ބާރުވަމުންނެވެ. ބައެއް މަގުތަށް ވަނީ މިސްކިތް ފުރުމުގެ ސަބަބުން ނަމާދު ކުރުމަށްޓަކައި ބަންދު ކުރެވިފައެވެ. ހާދީވެސް ގެއިން ނިކުތީ މިސްކިތުން ޖާގައެއް ނުލިބޭނެކަން އެނގޭތީ މުސައްލައެއްވެސް ހިފައިގެންނެވެ.\n“ބައްޕާ…! ކާން ދާންވީނު….! ” ގެއަށްވަދެގެން އައި ހާދީ ފެނުމުން ހާދީގެ އެންމެ ދޮށީ ދަރިފުޅު މައިޝާ ސިޓިންގްރޫމްގައި ޓީވީހުޅުވައިލައިގެން އިނދެފައި ބުނެލިއެވެ. އަތުގައި އޮތް މުސައްލަ ކައިރީގައި ހުރި ގޮނޑިމަތީގައި ބާއްވާފައި ހާދީ ބަދިގެއާއި ދިމާއަށް ހިނގައިގަތެވެ. އޭރު މުނީރާގެ އިތުރުން މިސްރާއާއި މިޝާވެސް ބަދިގެ ތެރޭގައި އުޅުއެވެ.\nގޭގެ ބެލް ޖަހާލި އަޑަށް ކާން އިނދެފައި ވަދީފާ އަތްދޮވެލައިގެން ގޮސް ދޮރު ހުޅުވާލިއެވެ. ދޮރު ހުޅުވާލުމާއެކު ވަދީފާގެ ދެލޯ ބޮޑުވެގެން ދިޔައެވެ. އޭރު ގޭގެ ދޮރުމަތީގައި ހުއްޓިލައިގެން ފާޒިން ހުއްޓެވެ.\n“ދަރިފުޅާ…! ކޮންއިރަކު އައީ..؟ ކީއްވެ ނުބުނެ އައީ..؟ ” ވަދީފާއަށް ފާޒިންގެ ގައިގައި ބައްދާލެވުނެވެ. ތިން އަހަރު ފަހުން ދަރިފުޅު ފެނުމުން ވަދީފާގެ ލޮލުން ފާއްދާލީ އުފާވެރިކަމުގެ ކަރުނައެކެވެ.\n“ތިއްތިބޭ….! ” ކާގެ ތެރެއަށް ވަދެގެން އައި ފާޒިން ފެނުމުން ކާން އިނދެފައި ފައިހާ ފާޒިންނާއި ދިމާއަށް ދުއްވައިގަތެވެ. އޭރު އެންމެންވެސް ތިބީ ފާޒިންއަށް ބަލަހައްޓައިގެންނެވެ. ފައިހާ ދުވެފަ ދިޔަގޮތަށް ގޮސް ފާޒިންގެ ގައިގައި ބައްދައިގަތެވެ.\n” ފައި ހާދަބޮޑުވެއްޖޭ ދޯ…ކޯޗެއްތަކަނީ އަނެއްކާ….! “ހިނިތުންވެލަމުން ފައިހާގެ ކޮލުގައި ހިފާލަމުން ފާޒިންބުނެލިއެވެ. އެވަގުތު މާލްވެސް އައިސް ފާޒިންގެ ގައިގައި ބައްދައިގަތެވެ. ފާޒިން މާލް އުރާލިއެވެ. މާލް އަކީ ފަސްއަހަރުގެ ކުއްޖެކެވެ.\n” ތިއްތިބޭ… ކީއްވެ ފައި އުރާނުލީ….! ” ތުންދަމާފައި ދެއުކުޅުގައި އަތް ވިއްދާލަމުން ފައިހާ ބުނެލިއެވެ. ފައިހާ އެހެންބުނުމުން އެންމެންނަށް އެއްފަހަރާ ހެވުނެވެ. ފައިހާގެ ހުރި ޅަކަމުން ފާޒިންއަށްވެސް ވަރަށް މަޖާވިއެވެ.\n” އާދޭ! ފައިވެސް އުރާލާނަން…” މާލް ބަހައްޓާފައި ގޮސް ފާޒިން ފައިހާ އުރާލިއެވެ.\n” ދެންއާދޭ ކާން…! ” ތައްޓަކަށް ބަތްއަޅަމުން ވަދީފާ ބުނެލިއެވެ. ފާޒިންވެސް ފައިހާގެ ބޮލުގައި ފިރުމާލަމުންގޮސް އާމިރުކައިރީގައި އިށީނެވެ. ތަފާތު ވާހަކަތަކުގައި އެންމެނަށް ތިބެވުނީ އެތަށް ދުވަހަކަށްފަހު އެކުޑަކުޑަ އާއިލާގެ ހުރިހާ މެންބަރުން ހަމަވުމުންނެވެ.\n” މަންމާ އަހަރެންގެ ލެޕްޓޮޕް ލާފައި އޮތްދަބަސް ގެއްލިއްޖެ ފެރީތެރެއިން…! ކޮންމެވެސް އަންހެންކުއްޖަކު އޭނަގެ ދަބަސްބާއްވާފައި އަހަރެންގެ ދަބަސް ހިފައިގެންދިޔައީ…! ހަމަހޭގައި ހުރި އަންހެންކުއްޖެއްހެނެއް ހިޔެއްނުވޭ…! ކަންފަތްވެސް ތޮރުފާލާފައި ހުރިއިރު ހީވަނީ ތޮރުފި އުނދުޅިއެއްހެން… ” ގޮނޑިސެޓައްވެއްޓިގަންނަމުން ފާޒިން ބުނެލިއެވެ. ފައިހާއާއި މާލްވެސް ފާޒިންގެ ފަހަތުން ގޮސް ގޮނޑި ސެޓުގައި އިށީނެވެ. ފައިހާ އާއި މާލް ތިބެނީ ފާޒިންގެ ފުލުގައި ވިއްދާފައެވެ. އެގޭގެ މީހަކު ތަނަކަށް ގޮސްފައި އައުމުން ފައިހާ އާއި މާލް އުޅެނީ އެހެނެވެ.\n” ލެޕްޓޮޕެއް ގަންނަންދާންވީނު…..! ” އާމިރުވެސް އައިސް ގޮނޑިސެޓުގައި އިށީނެވެ.\n” ދަރިފުޅާ..! ދަރިފުޅުވެސް ދޮންބެއާއި އެއްކޮއް ބައްޕަގެ ވިޔަފާރިއަށް ޖޮއިން ކުރަންވީނު….! ނޫނީ ދަރިފުޅު ބޭނުންނަމަ ބައްޕަ އެހެން ވިޔަފާރިއެއް ދަރިފުޅަށް ފަށައި ދީފާނަން…. ދަރިފުޅު ބޭނުން ގޮތެއް ބުނޭ..! ” އާމިރު ފުރަތަމަވެސް ފެށީ ވިޔަފާރީގެ ވާހަކައެވެ.\n“އާމިރޫ…! ދެންމެ ނޫންތަ ފާޒިން އެއައީ…. ދެން ތިވާހަކަ ދައްކާލެވިދާނެއެއްނު ފަހުންވެސް… ދޯ ދަރިފުޅާ…! ” ވަދީފާ ގޮސް އާމިރު ކައިރީގައި އިށީންނަމުން އާމިރުގެ އަތަށް ދުފާ ތަބަށް ދިއްކޮއްލަމުން ބުނެލިއެވެ. ފާޒިން އޭނަގެ ދަބަސް ހުޅުވާލާފައި ފައިހާމެންނަށް ގެނައި ހަދިޔާތަށް ނަގާ ދީފައި ކޮޓަރިއަށްވަނީ ފެންވަރައިލައި ހަދައިގެން އަރާމު ކޮއްލުމުގެ ބޭނުމުގައެވެ.\nހުކުރު ދުވަސްކަމުން ހަވީރު މާލޭގެ މަގުތަށްމަތި ފެންނަނީ ވަރަށް ބާރު ބޮޑުކޮށެވެ. ހާއްސަކޮއް ބޮޑުތަކުރުފާނު މަގެވެ. ފާޒިން ބޮޑު ތަކުރުފާނު މަގުން ކާރު ދުއްވަމުން ދިޔައީ ވަރަށް މަޑުންނެވެ. ރީތި އިނގިރޭސި ލަވައެއް ކާރުތެރޭގައި ޖަހާފައި ހުރިއިރު ގިނަބައެއްގެ ލޯތަށް އެކާރަށް ހުއްޓެމުން ދިޔަކަން ފާޒިންއަށް އެނގެއެވެ. ފައިހާއާއި މާލް ކިޔާވަރުން ކާރުދުއްވާލަން ފާޒިން ނިކުތީ އިތުރު ގޮތެއް އޭނަޔަށް ނެތުމުންނެވެ. ފާޒިން ކާރު މަޑުކޮއްލީ ހެންވޭރު ކޮޅުގައި ހުރި ޖޫގޯ ޕޮއިންޓަކަށެވެ. އޭރު ރާޅުގަނޑު ސަރަހައްދުގެ އިތުރުން އާރޓިފިސަލް ބީޗުގައިވެސް އޮތީ މީހުން ފުރި ތޮއްޖެހިފައެވެ. އޭގެ ތެރޭގައި ގިނައީ ބިދޭސީ މީހުންނެވެ. ހުކުރު ދުވަހަކީ ބިދޭސީ މީހުންނަށް ބަންދު ދުވަހެއް ކަމުން ބަލިވެފައިވެސް ގޭގައި މީހަކުނޯވެއެވެ.\n” ފާޒިން…! ކޮންއިރަކު އައިސްގެން ތިއުޅެނީ…! ” ފާޒިންގެ ފަހަތުން މީހަކު ގޮސް ކޮނޑުގައި ޖަހާލުމުން އޭނަ ދިޔައީ ސިއްސައިގެނެވެ. އޭރު ސިރާޖު އޭނާ ކައިރީގައި މަޑުކޮއްލައިގެން ހުއްޓެވެ. ސިރާޖަކީ ސުކޫލު ދައުރުން ފެށިގެން ފާޒިންގެ ގާތް ރަހުމަތްތެރިއެކެވެ. ސުކޫލު ނިންމާފައި އާމިރުގެ އޮފީހުގައި ސިރާޖު ވަޒީފާ އަދާކުރަމުންދާތާ ތިންއަހަރުވެއްޖެއެވެ.\n” މިއަދު މެންދުރު…! މަންމަމެންނަށްސަޕްރައިޒެއް ދޭންވެގެން ނުބުނެ އައީ… ކޮންތާކަށް ތިދަނީ…! ” ހިނިތުންވެލަމުން ސިރާޖު ދިއްކޮއްލި އަތުގައި ފާޒިންވެސް ހިފައިލިއެވެ.\n” ތަނަކަށް ނޫން…! މިހެންލާފަ ދަނިކޮއް ފާޒިންގެ ކާރު ފެނުމުން ހިތަށްއެރީ ބަލާލާނީއޭ…! ” ހިނިތުންވެލަމުން ސިރާޖު ބުނެލިއެވެ. ސިރާޖާއި ވާހަކަ ދައްކަން ހުރެފައި ގެއަށް ދިޔައިރު މަޤުރިބު ނަމާދަށް ބަންގި ގޮވައިފިއެވެ.\n“ދޮންތާ..! އަވަސްކޮއްބަލަ…! މިހާރު އެއޮއް އަށްގަޑި ބައިވަނީއޭ…! ” ފާހާނާގެ ދޮރުގައި ދެފަހަރަކަށް ޖަހާލަމުން މިސްރާ ގޮވައިލިއެވެ. މައިޝާ ލަސްކަމުން އަބަދުވެސް މިސްރާ އެއްޗިހި ކިޔައެވެ. މައިޝާއަށް ތައްޔާރު ވެވުނު އިރު ނުވައެއް ޖަހަނީއެވެ.\n“މީއެންމެ ފަހުން ހުޅުވި ފިހާރަ…! ” މަޖީދީ މަގުގައި ހުރި ބޮޑު ފިހާރައެއްގެ ކުރިމަތީގައި ސައިކަލު މަޑުކޮއްލަމުން ސިރާޖު ބުނެލިއެވެ. ސިރާޖު ސައިކަލު ޕާކު ކޮއްލާފައި ފިހާރަތެރެއަށްވަނުމުން ފާޒިންވެސް ސިރާޖުގެ ފަހަތުންވަނެވެ. ފާޒިން ފިހާރަ ތެރެއަށް ވަނުމުން ކައުންޓަރުގައި ތިބި އަންހެން ކުދިންތަށް ފާޒިންނަށް ބަލަންފެށިއެވެ. އެއަންހެން ކުދިންގެ ލޯތަށްވަނީ ފާޒިންނާއި ދިމާލަށް ހުއްޓިފައެވެ. އިރު ކޮޅަކުން އެތަނުގައި ޖަހަމުންދިޔަ ލަވަ އިނގިރޭސި ރީތި ލޯބީގެ ލަވަޔަކަށް ބަދަލުކޮއްލިއެވެ. މިކަން ސިރާޖައްވެސް ފާހަގަ ކުރެވުނެވެ. ސިރާޖުގޮސް މަޑުކޮއްލީ ކައުންޓަރު ކައިރީގައެވެ. ފާޒިން ފިހާރައިން ރީތި އެއްޗެއް ފެނޭތޯ ބަލަންފެށީ ކައުންޓަރުގައި ތިބި އަންހެންކުދިންގެ ކުރިމަތިން ދުރައް ދިއުމުގެ ބޭނުމުގައެވެ. ފިހާރަތަކަށް ވަންނަމުން ގޮސް އެވަގުތު މައިޝާމެންނަށްވެސް އެފިހާރަޔަށް ވަނެވެ.\n” ދޮންތާ..! އާދެބަލަ…! ” ހަރުގަނޑެއްގެ ކައިރީގައި ހެދުމެއް ބަލަން ހުރި މައިޝާ އަތުގައި ހިފައިގެން ގޮސް ފިހާރައިގެ އަނެއް ފަރާތަށް މިސްރާ ނިކުތެވެ.\n“ކިހިނެއްވީތަ..؟ ” މިސްރާ މައިޝާގެ އަތުގައި ހިފައިގެން އެތަނަށް އައުމުން މައިޝާ އަހައިލިއެވެ. ނަމަވެސް މިސްރާ ޖަވާބެއް ނުދީ ދެކޮޅު ހޯދާލިއެވެ.\n“އެ” އެސްކިއުޒު މީ…! ” ފަހަތުން ފިރިހެނެއްގެ އަޑު އިވުމުން ދެމީހުނަށް އެއްފަހަރާ ފަހަތް ބަލާލެވުނެވެ.ވެ.\nHaadha kurey.bt nice k\nVaahaka feshun vara reethi….thankolhey avaha update kodheynekama heeekuran\nvarah reethi vaahak eh kan heeve … ummmeydhu kuran avahah up kuraanehen:D\nihthu mathu says:\nAlhe thi tipical goigandu dhookoh different style eh gensdhyba ok\nFeshun reethi…. vaahaka ves reethi vaanehen heevaneee…avahah upkohdheyne kamah uhmeedhu kuran\nWow… nice… nxt part warah awas ngey


vnews - Beauty and the Beast ge trailer ah bodu tharuheebeh\nބިއުޓީ އެންޑް ދަ ބީސްޓްގެ ޓްރެއިލައަށް ބޮޑު ތަރުހީބެއް\nބިއުޓީ އެންޑް ދަ ބީސްޓް ޓްރެއިލާގެ މަންޒަރެއް\nޑިޒްނީން މިއަހަރު ނެރުމަށް ހަމަޖައްސާފައިވާ "ބިއުޓީ އެންޑް ދަ ބީސްޓް" ފިލްމަކީ އެކުންފުނިން މިއަހަރު ނެރުމަށް ހަމަޖައްސާފައިވާ ފިލްމް ތަކުގެ ތެރެއިން ބެލުންތެރިން އެންމެ އިންތިޒާރު ކުރަމުންދާ އެއް ފިލްމެވެ. މިފިލްުމުގައި ލީޑް ރޯލް ކުޅުމަށް ހަމަޖެހިފަވަނީ "ހާމަޔަނީ"ގެ ނަމުން ހެރީ ޕޮޓާ ފިލްމުތަކުން މަޝްހޫރުވި އެމާ ޗާލޮޓް ޑުއާ ވޮޓްސަން އެވެ. ބިއުޓީ އެންޑް ދަ ބީސްޓްގެ ނަމުގައި މީގެ ކުރިން ނެރުނީ ކާޓޫން ފިލްމުތަކަކަށް ވެފައި މިއަހަރު ނެރެނީ އެ ނަމުގައި ފީޗާ ފިލްމަކަށް ވާތީ މި ތަފާތު ބެލުމަށް ގިނަ ބަޔަކު މިހާރު ވެސް ކެތްމަދުވެފަ އެވެ.\nމިމަހުގެ އަށްވަނަ ދުވަހު ބޭއްވި ގޯލްޑަން ގްލޯބް އެވޯޑްގައި ވަނީ ބިއުޓީ އެންޑް ދަ ބީސްޓްގެ އޮފިޝަލް ޓްރެއިލާ ވެސް ދައްކާލާފަ އެވެ. މިޓްރެއިލާގައި މިފިލްމުގެ ބައެއް މަންޒަރުތައް ދައްކާލާފައިވާއިރު އެމާގެ އަޑުން ކިޔާދީފައިވާ ލަވައެއްގެ ތަންކޮޅެއްވެސް އިވިގެން ގޮސްފައިވެ އެވެ.\nބިއުޓީ އެންޑް ދަ ބީސްޓް ކާޓޫނުގައި ބެލްގެ އަޑު އަޅައިދީފައިވަނީ އެމެރިކާގެ އެކްޓްރެސް އެއް އަދި ލަވަކިޔުންތެރިއެއް ކަމަށްވާ ޑޯނާ ޕެއިޖް އޮހާރާ އެވެ.\nއޮހާރާ ބުނީ 25 އަހަރު ހަގީގީ ބެލްގެ ގޮތުގައި އޭނާ ހުރި ނަމަވެސް އެމާއަށް ފުރުސަތު ދިނުމަކީ އޭނާ އުފަލުން ކުރާ ކަމެއް ކަމަށެވެ. އޭނާގެ ރޯލަކީ އެނިމޭޓެޑް ކާޓޫނުން ފެނުނު ރޯލެއް ކަމަށާއި އަދި ހަގީގީ ފިލްމުގެ ރޯލު މާފުރިހަމައަށް އެމާއަށް އަދާ ކުރެވޭނެ ކަމަށްވެސް އޭނާ ގަބޫލު ކުރާ ކަމުގައި ބުންޏެވެ. މީގެ އިތުރުން އޮހާރާ ބުނި ގޮތުގައި އެމާ އަކީ ވަރަށް ރީތި އަދި އެހާމެ ވިސްނުންތޫނު އަދި ސްމާޓް ކުއްޖެއް ކަމުން މިކެރެކްޓާ އެމާ އާއި ހަގީގަތުގައިވެސް ވަރަށް ގުޅޭނެއެވެ.\nގިނަ ބަޔަކު ބުނާ ގޮތުގައި އެމާ އެލަވަ ކިޔާފައިވަނީ ވަރަށް ރީއްޗަށެވެ. މީގެ އިތުރުން އެމާ އަކީ ވަރަށް ކުޅަދާނަ ހުނަރުވެރިއެއް ކަން ގިނަ ބަޔަކު ފާހަގަކޮށްފައިވެ އެވެ. ގޯލްޑަން ގްލޯބްގައި ދައްކާލި ޓްރެއިލާ އަށް ފަހު މިހާރު މިފިލްމު ބެލުމަށް ބޭނުންވާ މީހުންގެ އަދަދު ގިނަވަމުންދާކަން ވެސް ވަނީ ފާހަގަކުރެވިފަ އެވެ.\nޑިޒްޏީން ނެރުނު "ބިއުޓީ އެންޑް ދަ ބީސްޓް" ކާޓޫނަކީ އެތައް އަހަރުތަކެއް ވަންދެން ކުޑަކުދިންގެ ހިތްތަކުން ވަރަށް ހާއްސަ މަގާމެއް ހޯދާފައިވާ ވަރަށްވެސް ފުރިހަމަ ކާޓޫނެކެވެ. އަދި މިހާރު އާންމުންގެ އެންމެ ބޮޑު ސުވާލަކީ ޑިޒްނީން މިއަހަރު "ބިއުޓީ އެންޑް ދަ ބީސްޓް"ގެ ނަމުގައި ނެރުމަށް ހަމަޖެހިފަވާ ފިލްމަކީ ކާޓޫން ފިލްމުތަކާއި މުޅިން އެއްގޮތައް ކުޅެފައިވާ ފިލްމެއްތޯ އެވެ.\nމި ފިލްމަކީ ޖީން މޭރީ ލެޕްރިންސް ބިއުމައުންޓް ލިޔެ ތައްޔާރު ކުރި ފްރާންސްގެ ހިޔާލީ ވާހަކައެއްގެ މައްޗަށް ތައްޔާރު ކުރާ ފިލްމެއް ކަމަށް ދެކެވޭ ވާހަކަތަކަކީ ހަގީގަތެއްތޯ ވެސް ބައެއް މީހުން ގެންދަނީ ސުވާލުކުރަމުންނެވެ. މިފިލްމުގައި ވެސް ފެނިގެންދާ ބީސްޓަކީ ކާޓޫނުންވެސް ފެނުނު ފަދަ ގޮތްދޫނުކުރާ މީހެއްތޯއާއި އަދި ބީސްޓުގެ ހުތުރު ސިފައަކީ ކާޓޫނުން ފެނުނު ފަދަ ސިހުރެއްގެ ސަބަބުން ލިބުނު ސިފައެއްތޯވެސް ބަލަން ބޭނުންވާ ކަމަށްވެސް މިފިލްމަށް އިންތިޒާރުކުރަމުންދާ މީހުން ގެންދަނީ ބުނަމުންނެވެ.\nމިފިލްމު މިއަހަރުގެ މާޗް މަހުގެ 17 ވަނަ ދުވަހު ޕްރިމިއާ ކުރާނެ ކަން މިދިޔަ އަހަރުގެ ސެޕްޓެމްބަރު މަހުގެ 20 ވަނަ ދުވަހު ވަނީ އިއުލާނުކޮށްފަ އެވެ. އަދި އެކަން އިއުލާނުކުރީ ބިއުޓީ އެންޑް ދަ ބީސްޓްގެ ނަމުގައި އުފެއްދި ކާޓޫނަށް 25 އަހަރު ފުރުމުގެ އުފާ ފާޅުކުރުމަށް ޑިޒްނީން ބޭއްވި ރަސްމިއްޔާތެއްގަ އެވެ. މިކާޓޫނު އުފެއްދި ފަހުން އެތައް ބައެއްގެ އުއްމީދަކަށްވީ މިވާހަކައިގެ މައްޗަށް ކުޅެފައިވާ ހަގީގީ ފިލްމެއް ބަލާލަން ލިބޭނެ ދުވަހެއް ފެނުމެވެ. ބައެއް ބެލުންތެރިން ގަބޫލުކުރާ ގޮތުން މިފިލްމު ވެގެންދާނީ ޑިޒްނީން އުފެއްދި ސިންދްރެއްލާ އާއި މެލެފިސަންޓް ފަދަ ފިލްމް ތަކަށް ވުރެ މާރީތި އަދި މާފުރިހަމަ ފިލްމަކަށެވެ.\n"ބިއުޓީ އެންޑް ދަ ބީސްޓް"ގެ ލަވައިން ކުޑަ ތަންކޮޅެއް--


Mariya ge ithubaaru neiy mahsala miadhu husha alhanee\nމާރިޔާގެ އިތުބާރު ނެތް މައްސަލަ މިއަދު ހުށަހަޅަނީ\nޑިފެންސް މިނިސްޓަރު މާރިޔާ އަހުމަދު ދީދީގެ އިތުބާރު ނެތް މައްސަލަ މިއަދު ރައްޔިތުންގެ މަޖިލީހަށް ވެއްދުމަށް އިދިކޮޅު ފަރާތްތަކުން ނިންމައިފި އެވެ.\nޕީޕީއެމާއި ކޮންގްރެސް ޕާޓީ އިން މިއަދު ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު ވިދާޅުވީ، މާރިޔާގެ އިތުބާރުނެތް މައްސަލަ މިއަދުގެ ވަގުތެއްގައި ވައްދާނެ ކަމަށެވެ. މިހާރު ކުރިއަށްދަނީ އެކަމަށް ތައްޔާރު ކުރަންޖެހޭ ކަރުދާސްތައް ތައްޔާރު ކުރުމުގެ މަސައްކަތް ކަމަށެވެ.\nމީގެ ކުރިން ބޭއްވި ނޫސްވެރިންގެ ބައްދަލުވުމެއްގައި ކޮންގްރެސް ޕާޓީގެ ރައީސް އަބްދުއްރަހީމް އަބްދުﷲ ވިދާޅުވެފައިވަނީ، ސަރުކާރު ޖަވާބު ދާރީ ކުރުމުގެ މަސައްކަތް ފައްޓަވާފައިވާ ކަމަށާއި އެގޮތުން އެންމެ ފުރަތަމަ ކުރައްވާނެ މަސައްކަތަކީ މިނިސްޓަރު މާރިޔާގެ އިތުބާރު ނެތް ކަމުގެ މައްސަލަ މަޖިލީހަށް ވެއްދުން ކަމަށެވެ.\nއަބްދުއްރަހީމް ވިދާޅުވެފައިވާ ގޮތުގައިި ކުރިޔަށް އޮތްތަނުގައި ފޮރިން މިނިސްޓަރާއި އެހެނިހެން މިނިސްޓަރުގެ އަމަލުތަކާއި ވާހަކަތައް ވެސް ވަރަށް ކައިރިން ބަލަމުންދާނެ ކަމަށެވެ. އެއަށް ފަހު ފަހަރަކު މީހެއްގެ ފަހަތުން ދާނެ ކަމަށާއި އެންމެން ހަމަ މަގަށް އެޅުމުގެ މަސައްކަތް ކުރަމުން ދާނެ ކަމަށެވެ.\nޕީޕީއެމް މާރިޔާ އަހުމަދު ދީދީ ޕީޕަލްސް ނޭޝަނަލް ކޮންގްރެސް - ޕީއެންސީ\n"ކަންބޮޑުވާވަރު އެނގޭނީ ކޮވިޑް ނެތްނަމަ"


Marosheege Bandharu Hedhumah Heavy Force Kunfunyah - Vaguthu\nމަރޮށީގެ ބަނދަރު ހެދުމަށް ހެވީ ފޯސް ކުންފުންޏަށް\nށ.މަރޮށީގެ ބަނދަރު ހެދުމުގެ މަސައްކަތް ހެވީ ފޯސް ޕްރައިވެޓް ލިމިޓެޑާއި މިއަދު ހަވާލުކޮށްފިއެވެ.\nޑިޒައިނިންގ އެންޑް ބިލްޑިންގ އުސޫލުން އެރަށު ބަނދަރު ހެދުމުގެ މަސައްކަތް ހަވާލުކުމުގެ އެއްބަސްވުމުގައި މިއަދު ސޮއިކޮށްފައިވާއިރު، ޕްލޭނިންގ މިނިސްޓްރީގެ ފަރާތުން އެއްބަސްވުމުގައި ސޮއި ކުރެއްވީ ޑިރެކްޓަރ ޖެނެރަލް އަލްފާޟިލާ ފާތިމަތު ޝާނާ ފާރޫގް އެވެ. ހެވީ ފޯސް ޕްރައިވެޓް ލިމިޓެޑްގެ ފަރާތުން ސޮއި ކުރެއްވީ މެނޭޖިންގ ޑިރެކްޓަރ އިބްރާހިމް ޒަމީރެވެ.\nމިއީ 43 މިލިއަން ރުފިޔާ ހަރަދުކޮށްގެން ކުރިއަށްގެންދާ މަޝްރޫއެކެވެ. މި މަސައްކަތް ނިންމުމަށް އެ ކުންފުންޏަށް ދީފައި ވަނީ 420 ދުވަހުގެ މުއްދަތެކެވެ.\nމި މަޝްރޫއުގެ ދަށުން ކުރުމަށް ހަމަޖެހިފައިވާ މައިގަނޑު މަސައްކަތްތަކުގެ ތެރޭގައި، 26،330.00 ކިއުބިކް މީޓަރަށް ބަނދަރާއި ނެރު ފުންކުރުން، 202 މީޓަރަށް ގްރޮއިން ޖެހުން، 490 މީޓަރަށް ސޭންޑް-ފިލް ބްރޭކް ވޯޓަރ ޖެހުން، 131 މީޓަރ ބޮޑު ހިލައިގެ ބޭރުތޮށި ޖެހުން، 268 މީޓަރ ރިވެޓްމެންޓް ޖެހުން، ދެ ނެވިގޭޝަން ލައިޓް ހަރުކުރުން ހިމެނެއެވެ.\nއަދި 416 އެއްގަމު ތޮށި ޖެހުމާއި 75 މޫރިންގ ބޮއި ހަރުކުރުމާއި، 12 މޫރިން ބޮއި ހަރުކުރުމާއި، އެއްގަމުތޮށިން ބޭރުތޮށްޓަށް އެރުމަށް ބްރިޖެއް އެޅުމާއި ރޭމްޕް ހެދުން، 20 މަގު ބައްތި ހަރުކުރުން، 2080.00 އަކަ މީޓަރު ޕޭވްމަންޓް ހެދުން ހިމެނެއެވެ.\n"ބޮލަށް ވެއްޓެން" ކައިރިވެފައިވާ ހުރަވީ ބިލްޑިން ތަޅާލަން ފަށައިފި\nބިން ހިއްކުމަށްވުރެ ސަރުކާރުން ބޭނުންވަނީ ފެރީތަކުން ރަށްތައް ގުޅާލަން\nބާރު ސްޕީޑްގައި ދަތުރުކުރާ ފެރީގެ ހިދުމަތް ހދ.ގައި މިއަދު ފަށާނެ\nސެޕްޓެމްބަރު 17, 2021 13:52


Sanjay Dutt cancer ge thinvana Stage gai - AO News\n1981 ވަނަ އަހަރު ފިލްމު ‘ރޮކީ’ އިން ބޮލީވުޑަށް ތައާރަފްވި މަޝްހޫރު ތަރި ސަންޖޭ ދަތަށް ފުއްޕާމޭގެ ކެންސަރު ޖެހިފައިވާ ކަމަށް އިންޑިއާގެ މީޑިއާ ރިޕޯޓުތައް ބުނެފިއެވެ.\n61 އަހަރުގެ އެކްޓަރު ނޭވާލުމަށް އުނދަގޫވާތީ މި މަހު 08 ވަނަ ދުވަހު މުމްބާއިގައި ހުންނަ ލީލާވާތީ ހޮސްޕިޓަލުގައި އެޑްމިޓްކޮށްފައިވާއިރު އޭނާ ވަނީ ކޮވިޑަށް ޓެސްޓުވެސްކޮށްފަ އެވެ. ނަމަވެސް ވައިރަހަށް އޭނާ ނެގެޓިވް ވެފައިވާއިރު ފަރުވާއަށްފަހު މިހާރު އޭނާ ވަނީ ގެއަށް ދޫކޮށްލާފައެވެ.\nހޮސްޕިޓަލުން ދޫކޮށްލުމުން ސަންޖޭ ކުރި ޓުވީޓެއްގައި ބުނީ އޭނާ ފިލްމީ ދާއިރާގެ މަސައްކަތާ ކުޑަ ދުވަސްކޮޅަކަށް ދުރަށް ޖެހިލަން ނިންމާފައިވާކަމަށާއި ފިލްމީ ދާއިރާއިން ކުޑަ ބްރޭކެއް ނެގީ ސިއްހީ ފަރުވާއެއް ހޯދުމަށް ކަމަށެވެ. އަދި އޭނާއާއި މެދު ކުށް ހީތަށް ނުކުރުމާއި އޭނާއާމެދު ފިކުރު ނުކުރުމަށް ސަޕޯޓަރުންގެ ކިބައިން ސަންޖޭ އެދިފައިވާއިރު ފިލްމު ކްރިޓީކް، ކޯމަލް ނެހެތާ ކުރި ޓުވީޓެއްގައި ބުނެފައި ވަނީ ސަންޖޭ އަށް ފުއްޕާމޭގެ ކެންސަރު ޖެހިފައިވާ ކަމަށެވެ.\nމި ޓުވިޓާއެކު އޭނާއަށް ސަޕޯޓްކުރާ ގިނަ ބިޔަކު ހެޔޮދުއާކޮށް ހިތާމަފާޅުކޮށްފައިވާއިރު ސަންޖޭގެ ގާތް ރައްޓެއްސަކާ ހަވާލާދީ ނޫހެއްގައި ބުނެފައި ވަނީ، ސަންޖޭއަށް ވަރަށް އަވަހަށް ފަރުވާ ބޭނުންވާ ކަމަށެވެ. އަދި އޭނާއަށް އަވަހަށް ފަރުވާ ކުރެވިއްޖެނަމަ ބަލިން ރަނގަޅުވުމުގެ ފުރުސަތު އޮތްކަމަށާއި އެހެންކަމުން ވަރަށް އަވަހަށް ފަރުވާއަށް ސަންޖޭ އެމެރިކާއަށް ފުރާނެ ކަމަށް ބުނެފައިވެއެވެ. ބައެއް މީޑިއާތައް ބުނާ ގޮތުން ސަންޖޭ ހުރީ ކެންސާރުގެ ތިން ވަނަ ސްޓޭޖްގައެވެ.\n1980ގެ އަހަރުތަކުން ފެށިގެން ބެލުންތެރިންގެ ހިތްފަތަހަކޮށްފައިވާ ސަންޖޭ ދެން އެންމެ އަވަހަށް ފެނިގެންދާނީ މަހޭޝް ބަޓްގެ “ސަޅަކް 2” އިންނެވެ.\nބޮލީވުޑްގެ މަޝްހޫރު ތަރި ރިޝީކަޕޫރު މަރުވެއްޖެ